**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 15 Ιουλίου 2021, ημέρα Πέμπτη και ώρα 10.10΄, στην **Αίθουσα Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Αντιπροέδρου αυτής, κ. Βασιλείου Γιόγιακα, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας  «Ολοκληρωμένο πλαίσιο για τη διαχείριση των αποβλήτων - Ενσωμάτωση των Οδηγιών 2018/851 και 2018/852 του Ευρωπαϊκού Κοινοβουλίου και του Συμβουλίου της 30ης Μαΐου 2018 για την τροποποίηση της Οδηγίας 2008/98/ΕΚ περί αποβλήτων και της Οδηγίας 94/62/ΕΚ περί συσκευασιών και απορριμμάτων συσκευασιών, πλαίσιο οργάνωσης του Ελληνικού Οργανισμού Ανακύκλωσης, διατάξεις για τα πλαστικά προϊόντα, επείγουσες διατάξεις για την προστασία του φυσικού περιβάλλοντος, χωροταξικές – πολεοδομικές και ενεργειακές ρυθμίσεις».

Στη συνεδρίαση παρέστησαν ο Υπουργός Περιβάλλοντος και Ενέργειας, κ. Κωνσταντίνος Σκρέκας, ο Υφυπουργός Περιβάλλοντος και Ενέργειας, κ. Νικόλαος Ταγαράς, καθώς και αρμόδιοι υπηρεσιακοί παράγοντες.

 Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βασιλειάδης Βασίλειος, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Συντυχάκης Εμμανουήλ, Μανωλάκου Διαμάντω, Παφίλης Αθανάσιος, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Αγαπητοί συνάδελφοι, αρχίζει η συνεδρίαση της Διαρκούς Επιτροπής Παραγωγής και Εμπορίου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας  «Ολοκληρωμένο πλαίσιο για τη διαχείριση των αποβλήτων – Ενσωμάτωση των Οδηγιών 2018/851 και 2018/852 του Ευρωπαϊκού Κοινοβουλίου και του Συμβουλίου της 30ης Μαΐου 2018 για την τροποποίηση της Οδηγίας 2008/98/ΕΚ περί αποβλήτων και της Οδηγίας 94/62/ΕΚ περί συσκευασιών και απορριμμάτων συσκευασιών, πλαίσιο οργάνωσης του Ελληνικού Οργανισμού Ανακύκλωσης, διατάξεις για τα πλαστικά προϊόντα, επείγουσες διατάξεις για την προστασία του φυσικού περιβάλλοντος, χωροταξικές-πολεοδομικές και ενεργειακές ρυθμίσεις».

Αγαπητοί συνάδελφοι, ως προς τον προγραμματισμό των επόμενων συνεδριάσεων της Επιτροπής προτείνεται, η 2η συνεδρίαση με την κλήση φορέων να γίνει αύριο Παρασκευή 16 Ιουλίου και ώρα 09.00΄ στην Αίθουσα της Γερουσίας, η 3η συνεδρίαση, επί των άρθρων, επίσης, αύριο Παρασκευή στις 12.00΄ στην Αίθουσα Γερουσίας και να ολοκληρώσουμε την επεξεργασία του νομοσχεδίου με τη β΄ ανάγνωση τη Δευτέρα 19 Ιουλίου και ώρα 14.00΄ στην Αίθουσα «Προέδρου Αθανασίου Κωνστ. Τσαλδάρη» (223).

Τον λόγο έχει ο Εισηγητής της Μειοψηφίας, κ. Σωκράτης Φάμελλος, επί της διαδικασίας.

**ΣΩΚΡΑΤΗΣ ΦΑΜΕΛΛΟΣ (Εισηγητής της Μειοψηφίας):** Κύριε Πρόεδρε, υποθέτω ότι εκφράζω και όλους τους συναδέλφους και τις συναδέλφισσες. Αναρωτιόμαστε τι, ακριβώς, σκοπό έχει η Κυβέρνηση, το Προεδρείο και εσείς, όταν εισηγείστε ένα τέτοιο χρονοδιάγραμμα. Θέλετε, μήπως, το νομοσχέδιο αυτό να περάσει fast track, για να μην γίνει γνωστό, να μην συζητηθεί αρκετά;

Είναι περίεργο το ότι ζητάτε να γίνουν δύο συνεδριάσεις την Παρασκευή και μάλιστα, η πρόσκληση φορέων αν γίνει μέσα σε ένα εικοσιτετράωρο και να τελειώσουμε μέσα σε τέσσερις μέρες και με την Ολομέλεια. Όπως καταλαβαίνετε, αυτό παραβιάζει και τον τρόπο, με τον οποίο έχουμε συνηθίσει να λειτουργούμε. Αν θέλετε να αναλάβετε αυτή την ευθύνη, εμείς θα σας την χρεώσουμε, ευχαρίστως, όπως θα την χρεώσουμε και στον κ. Υπουργό, ο οποίος με τα συναρμόδια Υπουργεία έκανε αρκετές εβδομάδες να συνεννοηθεί, για να μην πω μήνες.

Τώρα, λοιπόν, θέλετε αυτό που εσείς δεν μπορούσατε να συμφωνήσετε με τους συναδέλφους σας στο Υπουργικό Συμβούλιο -και ενώ το έχετε κάνει δύο φορές διαβούλευση και έχουμε μάθει από δημοσιογράφους, ότι δεν είναι καν μέσα στο νομοσχέδιο κάποιες διατάξεις, αλλά θα τις φέρετε με τροπολογίες- θέλετε εμείς, κύριε Πρόεδρε, να υποτιμήσουμε τη διαδικασία της Βουλής και να συμφωνήσουμε στο να έρθει με δύο συνεδριάσεις την Παρασκευή και με φορείς και τη Δευτέρα να ολοκληρωθεί.

Επειδή, λοιπόν, αυτό, όπως καταλαβαίνετε, είναι αντίθετο με τις διαδικασίες λειτουργίας, εκτός αν το ονομάσετε «υπερεπείγον» και θέλετε να μπει με άλλες διαδικασίες και αναλάβετε την πολιτική ευθύνη, είναι προφανές, ότι διαφωνούμε κάθετα με αυτή τη διαδικασία. Αυτό οφείλω να πω, κύριε Πρόεδρε, ότι «βαραίνει» και τους εισηγητές. Δηλαδή, δεν είναι μόνο θέμα της Κυβέρνησης, αφορά και εσάς και είναι κάτι το οποίο το κρατάμε στη λειτουργία μας ως Βουλευτές. Το έχετε ξανακάνει ποτέ αυτό ως Βουλευτής;

Σας παρακαλώ πολύ, δεν μπορεί να γίνει αποδεκτό κάτι τέτοιο. Είναι ακραίο. Θέλουμε να το ξανασυζητήσετε, παρακαλώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Σενετάκης.

**ΜΑΞΙΜΟΣ ΣΕΝΕΤΑΚΗΣ (Εισηγητής της Πλειοψηφίας):** Κύριε Πρόεδρε, καταρχάς, κακώς υποθέτει ο κ. Φάμελλος, ότι εκφράζει όλους τους Βουλευτές. Μπορεί να εκφράζει τους Βουλευτές της παράταξής του. Η Νέα Δημοκρατία συμφωνεί με το πρόγραμμα και μάλιστα, ο κ. Φάμελλος στα λεγόμενά του παραδέχθηκε, ότι έχει υπάρξει εξονυχιστικός διάλογος για το νομοσχέδιο. Μετά τη βάσανο των συζητήσεων, καταλήξαμε σε διατάξεις, με τις οποίες συμφωνούν πολλοί φορείς.

**ΣΩΚΡΑΤΗΣ ΦΑΜΕΛΛΟΣ (Εισηγητής της Μειοψηφίας):** Πολλοί Υπουργοί.

**ΜΑΞΙΜΟΣ ΣΕΝΕΤΑΚΗΣ (Εισηγητής της Πλειοψηφίας):** Επομένως, κύριε Φάμελλε, περιγράψατε πολύ καλά τι είχε προηγηθεί και εννοώ τον διάλογο που προηγήθηκε πριν έρθει το νομοσχέδιο. Επομένως, είναι «ώριμο» να μπει στη Βουλή και να συζητηθεί και δεδομένου του προγράμματος που ακολουθείται, εμείς είμαστε σύμφωνοι με τη διαδικασία που προτείνετε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής του Κινήματος Αλλαγής):** Ευχαριστώ πολύ, κύριε Πρόεδρε.

Είναι ακατανόητες οι επιλογές που κάνετε, προκειμένου να νομοθετούμε με τον τρόπο αυτό, ιδιαίτερα, σε θέματα που αφορούν στην ανακύκλωση, που όσο περισσότερο «φωτιστούν» οι πλευρές, τόσο επιτυγχάνονται η κοινωνική συναίνεση και οι στόχοι, διότι όλα τα άλλα είναι μόνο ωραίες συζητήσεις που κάνουμε εδώ.

Μία συμβιβαστική πρόταση είναι να συζητήσουμε τα άρθρα τη Δευτέρα, πρωί - απόγευμα. Δεν γίνεται αυτό που ζητάτε, δηλαδή, αύριο να κληθούν οι φορείς και το απόγευμα να συζητήσουμε τα άρθρα. Ας πάμε τα άρθρα τη Δευτέρα το πρωί, πάρτε την ευθύνη του τρόπου νομοθέτησης. Ούτως ή άλλως, δική σας επιλογή είναι το πως νομοθετείτε, παραβιάζοντας, όμως, οποιαδήποτε καλή πρόθεση, σε ότι αφορά στη συνεργασία με τα Κόμματα.

Το 50% του νομοσχεδίου έχει τεθεί σε διαβούλευση, υπάρχουν συνεχείς αλλαγές και θα φέρετε και τροπολογίες. Προβλέπω 100%, ότι και αυτά θα συμβούν. Έτσι διαλέγετε να νομοθετείτε, δική σας επιλογή είναι, αλλά κρίνεστε. Όμως, τουλάχιστον σε αυτό το νομοσχέδιο, για να μπορούμε να συμμετέχουμε ουσιαστικά, η συζήτηση, επί των άρθρων, πρέπει να μεταφερθεί για τη Δευτέρα.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):**Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Προφανώς, και δεν συμφωνούμε με αυτή τη διαδικασία. Πρόκειται για μία fast track διαδικασία για ένα πολύ μεγάλο νομοσχέδιο. Δεν μπορεί να επικαλείται η Κυβέρνηση και η κάθε Κυβέρνηση το ζήτημα της διαβούλευσης, γιατί τελικά η όποια διαβούλευση, αν γίνεται, όποτε γίνεται και όπως γίνεται, αξιοποιείται, προκειμένου να χρησιμοποιήσει αντιδημοκρατικές μεθόδους και να ψηφιστεί ένα νομοσχέδιο.

Από αυτή την άποψη, λοιπόν, θα διαφωνήσουμε. Προφανώς, ο κ. Φάμελλος δεν μιλάει, αλλά ούτε μπορεί και να μιλήσει για λογαριασμό όλων, διότι και η Κυβέρνηση ΣΥΡΙΖΑ ακολούθησε την ίδια πάγια τακτική των fast track διαδικασιών για τα νομοσχέδια. Άρα, λοιπόν, ο καθένας ας μιλάει εκ μέρους της κοινοβουλευτικής του ομάδας, με την όποια ευθύνη έχει αυτό.

Διαφωνούμε και εμείς, επί της διαδικασίας, κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο Πρόεδρος της Επιτροπής μας, ο κ. Βλάχος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Καλημέρα σας, κυρίες και κύριοι συνάδελφοι. Δεν έχω καλή σύνδεση, έχω επιστροφή ήχου, όμως, θέλω να πω, ότι, προφανώς, έχουν βάση τα όσα ακούστηκαν από τους συναδέλφους.

Θέλω, ωστόσο, να βάλω στην κουβέντα δύο παραμέτρους. Η μία παράμετρος είναι, ότι είμαστε στο τέλος της σεζόν, οπότε θα κλείσει η Βουλή και υπάρχει ένα νομοσχέδιο αρκετά σημαντικό που δίνει λύσεις σε υπαρκτά προβλήματα, που έχει φέρει το Υπουργείο Περιβάλλοντος, και πρέπει να τελειώσει. Η δεύτερη παράμετρος είναι, ότι πρέπει για κάποιους λόγους να έρθει στην Ολομέλεια την Τρίτη. Αυτές οι δύο παράμετροι οδηγούν τις συνεδριάσεις μας με τον προγραμματισμό που και εσείς ανακοινώσατε, κύριε Πρόεδρε.

Θέλω, λοιπόν, να παρακαλέσω τους συναδέλφους της Αντιπολίτευσης να μην επιμείνουν, γιατί πρέπει να προχωρήσει έτσι η διαδικασία και να μην χάνουμε χρόνο. Να προχωρήσουμε την επεξεργασία σήμερα, αύριο, την Δευτέρα στην Επιτροπή και την Τρίτη θα πρέπει να πάει στην Ολομέλεια, διότι έτσι προβλέπει ο προγραμματισμός των εκκρεμών νομοσχεδίων της Κυβέρνησης, λίγο πριν κλείσει η Βουλή.

Άρα, θα πρότεινα, παρά το ότι, όπως είπα και εγώ στη βάση των όσων ακούστηκαν, να προχωρήσουμε στη διαδικασία, κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Υπουργός.

**ΚΩΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ πολύ. Δύο πράγματα θέλω να πω, κύριε Πρόεδρε. Κατ’ αρχήν, αυτό το νομοσχέδιο, πράγματι, το έχουμε δημοσιεύσει για διαβούλευση δύο φορές. Μία φορά από τον προκάτοχό μου, τον Κωστή Χατζηδάκη, και μία φορά, όταν εμείς ήρθαμε και επικαιροποιήσαμε κάποια θέματα και συμβάλλαμε, βέβαια, στο να μεταβάλουμε και να βελτιώσουμε, όπως πιστεύουμε, κάποιες άλλες διατάξεις, οι οποίες μπορεί να φαίνεται, ότι είναι τεχνικές, αλλά πιστεύουμε, ότι θα έχουν μεγάλο αποτέλεσμα στην εφαρμογή αυτού του νομοθετικού πλαισίου που εισάγουμε προς συζήτηση και προς ψήφιση. Άρα, υπήρχε όλος ο χρόνος, ώστε και οι θεσμικοί φορείς, αλλά και οι εκπρόσωποι των πολιτικών παρατάξεων να συμβάλουν, κατά τη διάρκεια, ακριβώς, αυτής της ευρείας διαβούλευσης δημόσιας διαβούλευσης, ώστε να μπορέσουμε να ενσωματώσουμε, τυχόν, παρατηρήσεις και να βελτιώσουμε ακόμη περισσότερο αυτό το πλαίσιο. Άρα, δεν νομίζω, ότι υπάρχει κάποια προσπάθεια από κανέναν εδώ να «τρέξει» κάτι γρηγορότερα, ώστε να αποκρυφθούν κάποια θέματα.

Από την άλλη, οφείλω να σας πω, ότι δεν είναι μία διαδικασία fast track, εκτός αν είναι fast track, επειδή θα πρέπει να είμαστε εδώ την Παρασκευή, μέχρι το απόγευμα και επειδή θα πρέπει να είμαστε και τη Δευτέρα το πρωί. Όμως, η Παρασκευή είναι μία ημέρα εργάσιμη και μπορούμε να την αξιοποιήσουμε, όπως και η Δευτέρα. Νομίζω, ότι προέχει, πάνω και από οτιδήποτε άλλο έχει κάποιος στο πρόγραμμά του, ακόμη και αν αυτό έχει να κάνει με την εκλογική του περιφέρεια, περισσότερο το νομοθετικό έργο της Βουλής.

Δεν έχουμε fast track διαδικασία. Δεν έχουμε λιγότερες συνεδριάσεις Επιτροπών. Θα έχουμε τέσσερις συνεδριάσεις της Επιτροπής, όπως προβλέπεται από την κανονική διαδικασία και θα έχουμε και μία πολύ ευρεία συζήτηση στην Ολομέλεια, όσο χρειαστεί και όσο διαρκέσει. Αυτό εξαρτάται, βέβαια, από τη συμμετοχή των Βουλευτών. Άρα, δεν μπορώ να καταλάβω ποιος είναι ο ενδοιασμός και ο προβληματισμός. Εδώ είμαστε, έχουμε πολλές ώρες, σύμφωνα με τον Κανονισμό της Βουλής να συζητήσουμε ένα νομοσχέδιο που, κατά την άποψή μας, είναι πάρα πολύ σημαντικό.

Γι’ αυτό παρακαλώ πολύ τους Βουλευτές, να υπάρξει μία λογική συνεννόησης, αλλά και συναίνεσης, ως προς το πρόγραμμα που ανακοινώσαμε, γιατί πιστεύω, ότι είναι ένα νομοσχέδιο, στο οποίο θα πρέπει όλοι να συμβάλουμε, ώστε να γίνει ακόμη καλύτερο.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Θέλω να πιστεύω, ότι υπάρχει κατανόηση και από τους εκλεκτούς συναδέλφους.

**ΣΩΚΡΑΤΗΣ ΦΑΜΕΛΛΟΣ (Εισηγητής της Μειοψηφίας):** Κύριε Πρόεδρε, εμείς έχουμε πλήρη διαφωνία, επί της διαδικασίας. Καμία συναίνεση.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Αραχωβίτης.

**ΣΤΑΥΡΟΣ ΑΡΑΧΩΒΙΤΗΣ:** Μιλάμε για ένα νομοσχέδιο, το οποίο έχει 148 άρθρα και δεν ξέρουμε τι θα έρθει ακόμη ως τροπολογία. Άρα, αυτή η διαδικασία, συμφωνώντας, απόλυτα, με τον Εισηγητή μας, τον κ. Φάμελλο, δεν μπορεί να πάει τόσο γρήγορα, χωρίς καμία άλλη αιτιολογία, απ’ ότι ακούσαμε από τον Υπουργό και τον αγαπητό Πρόεδρο της Επιτροπής, επειδή αυτός είναι ο προγραμματισμός της Κυβέρνησης και μόνο. Μην υποτιμούμε τη διαδικασία της νομοθέτησης. Αν νομίζετε, ότι το νομοσχέδιο πρέπει να πάει με μία κατεπείγουσα διαδικασία, αλλάξτε τη διαδικασία εισαγωγής, αλλιώς χάνουμε την ουσία. Δεν είναι μόνο η ενσωμάτωση των Οδηγιών. Εδώ μιλάμε για μία σειρά από διατάξεις, οι οποίες δεν ήταν στην διαβούλευση και δεν είναι τυπικές Οδηγίες.

Άρα, θα παρακαλούσα να το ξανασκεφτείτε. Εσείς έχετε την ευθύνη της νομοθέτησης. Θα παρακαλούσα να το ξανασκεφτείτε και να αλλάξετε τη διαδικασία.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Αρσένης.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜεΡΑ25):** Ευχαριστώ πολύ, κύριε Πρόεδρε. Εδώ έχουμε ένα νομοσχέδιο, το οποίο δεν έχει περάσει από διαβούλευση, παρ’ όλες τις «τρικυμιώδεις» δύο φάσεις της διαβούλευσης, ενώ μας ήρθε και αυξημένο, κατά 50%. Δηλαδή, το 50% του νομοσχέδιου δεν έχει περάσει καν από διαβούλευση, οπότε πρέπει να γίνει πολύ ουσιαστική συζήτηση και πρέπει να έχει και χρόνο αυτή η συζήτηση. Θεωρώ ότι το χρονοδιάγραμμα είναι πολύ εσπευσμένο και δεν επιτρέπει στους φορείς που θα έρθουν για ακρόαση, να έχουν την κατάλληλη ενημέρωση, ώστε να μπορέσουν να τοποθετηθούν σωστά και ολοκληρωμένα, έτσι ώστε στη συνέχεια η διαδικασία να έχει νόημα. Δεν πρέπει να κάνουμε διαδικαστικά την α΄ και τη β΄ ανάγνωση και τη συζήτηση, επί των άρθρων.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Άρα, κατά πλειοψηφία, συμφωνούμε για το πρόγραμμα των συνεδριάσεων. Πριν, όμως, προχωρήσουμε στη συζήτηση, παρακαλούνται οι Εισηγητές και οι Ειδικοί Αγορητές να ετοιμάσουν τις λίστες με τους προτεινόμενους φορείς, για να δοθούν στη γραμματεία, ώστε να προσκληθούν έγκαιρα.

Ευχαριστώ πολύ.

**ΣΩΚΡΑΤΗΣ ΦΑΜΕΛΛΟΣ (Εισηγητής της Μειοψηφίας):** Ένα από τα ζητήματα για τους φορείς, ανεξαρτήτως της διαφωνίας μας που εκφράσαμε, για τον τρόπο που νομοθετεί η Κυβέρνηση και θα την πούμε και στις τοποθετήσεις μας είναι, όπως είπαν και πολλοί συνάδελφοι, ότι αναρτήθηκε ένα νομοσχέδιο στη διαβούλευση που αφορούσε σε θέματα στερεών αποβλήτων και ανακύκλωσης, που, όμως, κατατέθηκε στη Βουλή με ακόμη δυόμιση, περίπου, νομοσχέδια επιπλέον, με θέματα που αφορούν σε χωροταξία, πολεοδομία, ενεργειακά, Ανανεώσιμες, Ρυθμιστική Αρχή Ενέργειας, κ.λπ.. Όπως καταλαβαίνετε, πρέπει να καλέσουμε φορείς και από τα τρία αυτά πεδία, πλέον. Δεν μπορούμε να καλέσουμε μόνο για την ανακύκλωση. Αυτό θα δημιουργήσει ένα «βάρος» στην Επιτροπή, ενώ βάλατε και στις 09.00΄ αύριο Παρασκευή τη συνεδρίαση, οπότε καταλαβαίνετε, ότι «δυναμιτίζετε» τη διαδικασία.

Το ερώτημα που θέλουμε να κάνουμε στον Υπουργό είναι το εξής. Επειδή σε αυτό το Υπουργείο έχουμε συνηθίσει οι Υπουργοί να φέρνουν και τροπολογίες μετά τις συνεδριάσεις της Επιτροπής, ώστε να στερήσουν τη διαδικασία από τη Βουλή ακόμη και της ακρόασης των φορέων, θέλουμε να μας πει ο κ. Υπουργός τι τροπολογίες θα φέρει, δηλαδή, τα θεματικά πεδία. Δυστυχώς, το ξέρετε εδώ στην Επιτροπή Παραγωγής και Εμπορίου, ότι αναγκαστήκαμε στο χωροταξικό και καλέσαμε τους φορείς ενέργειας, γιατί μπήκε ακόμη ένα νομοσχέδιο, εκ των υστέρων. Άρα, να μας πείτε, επειδή έχετε δώσει πληροφορίες στα μέσα ενημέρωσης, τι τροπολογίες θα έρθουν, γιατί μπορεί να χρειαστεί, κύριε Πρόεδρε, να προτείνουμε φορείς, οι οποίοι δεν γνωρίζουμε αν είναι μέσα στο νομοσχέδιο.

Είναι ακόμη ένα δείγμα του επιτελικού κράτους και της άριστης νομοθέτησης, αλλά θα τα πούμε στη συνέχεια αυτά.

Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Υπουργός.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ πολύ. Όντως υπάρχουν δύο - τρία θέματα που θα αντιμετωπιστούν, γιατί αυτή τη στιγμή δουλεύονται νομοθετικά, τα οποία, όμως, δεν εκφεύγουν της περιμέτρου του νομοσχεδίου και των θεμάτων που αυτό εξετάζει. Δηλαδή, θα είναι θέματα που έχουν να κάνουν, όπως έχω πει, κυρίως με το ενεργειακό κομμάτι, δηλαδή, με ενεργειακά θέματα. Οπότε, τέτοια ενεργειακά θέματα συμπεριλαμβάνονται στο νομοσχέδιο, άρα, δεν εκφεύγει της περιμέτρου που, ήδη, έχει προσδιοριστεί με το κείμενο που έχετε μπροστά σας.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Σενετάκης.

**ΜΑΞΙΜΟΣ ΣΕΝΕΤΑΚΗΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε. Κυρίες και κύριοι συνάδελφοι, κ.κ. Υπουργοί, το νομοσχέδιο που εισηγείται σήμερα το Υπουργείο Περιβάλλοντος και Ενέργειας συνιστά άλλον ένα «κρίκο» στην «αλυσίδα» σημαντικών θεσμικών παρεμβάσεων που η Κυβέρνηση της Νέας Δημοκρατίας πραγματοποιεί στο πλαίσιο της «πράσινης» μετάβασης. Μία κεντρική στρατηγική επιλογή βιώσιμης ανάπτυξης, δηλαδή, για την οποία η Νέα Δημοκρατία είχε μιλήσει προεκλογικά και υλοποιεί μετεκλογικά. Συνεπώς, το νομοσχέδιο δεν έρχεται σε πολιτικό κενό. Συνιστά άλλη μία απόδειξη, πως ότι λέμε, το εννοούμε και γίνεται. Αυτό, λοιπόν, που γίνεται σε αυτό το νομοσχέδιο είναι πρώτον, μία σειρά διορθωτικών και σε αρκετές περιπτώσεις καινοτόμων παρεμβάσεων, για να βελτιωθεί το πλαίσιο λειτουργίας αυτού που ονομάζεται ορθολογική διαχείριση αποβλήτων, διότι άλλο να έχουμε την πρόθεση να κάνουμε ορθολογική διαχείριση αποβλήτων και άλλο τελικά να καταφέρουμε να την κάνουμε. Εδώ έχουμε να κάνουμε πάρα πολλά, για να πετύχουμε τους στόχους που έχει θέσει η Ευρωπαϊκή Ένωση και τους στόχους που έχουμε θέσει ως χώρα και ως προς τα ποσοστά ανακύκλωσης και ως Εθνικό Σχέδιο για την Ενέργεια και το Κλίμα για το έτος 2030. Έχουμε, λοιπόν, παρεμβάσεις καινοτόμες που θα επιλύσουν σοβαρά ζητήματα που προέκυπταν από το προηγούμενο λειτουργικό πλαίσιο και, αθροιστικά, εμπόδιζαν τη χώρα να προχωρήσει.

Δεύτερον, μία νέα αντίληψη που θέλει πολίτες και Τοπική Αυτοδιοίκηση να συμμετέχουν ενεργά, με κίνητρα, αλλά και κυρώσεις, στην πρόληψη παραγωγής αποβλήτων, ώστε να αυξηθεί η ανακύκλωση και να μειωθεί η υγειονομική ταφή.

Τρίτον, άλλη μία επιβεβαίωση του εποπτικού και ελεγκτικού ρόλου του κράτους, διαψεύδοντας, προφανώς, για άλλη μία φορά, όλους όσους μας κατηγορούν, ότι παραδίδουμε τα πάντα στο ιδιωτικό κεφάλαιο. Εμείς λέμε πως το κράτος είναι εδώ, είναι παρόν, αλλά με άλλον ρόλο. Ρόλο που δεν παρεμποδίζει την ιδιωτική πρωτοβουλία, αλλά, αντιθέτως, την υποχρεώνει να εκδηλώνεται σε ένα πλαίσιο κανόνων, ώστε το κέρδος να συμβαδίζει με το κοινό όφελος.

Οι παραπάνω τρεις κεντρικές κατευθύνσεις του νομοσχεδίου είναι διακριτές και στα τρία μέρη που χωρίζεται το νομοσχέδιο. Στο πρώτο μέρος, προάγονται η ανακύκλωση και η «κυκλική» οικονομία σε βασικά «εργαλεία» πολιτικής για την ορθολογική διαχείριση των αποβλήτων σύμφωνα με τη σύγχρονη ευρωπαϊκή θεώρηση, όπως αναφέρεται στον τίτλο του νομοσχεδίου. Στο δεύτερο μέρος, εισάγονται ρυθμίσεις για την αγορά ενέργειας και διατάξεις που συμβάλλουν στην ενίσχυση της παραγωγής ΑΠΕ, στο ενεργειακό μείγμα της χώρας και στην επίτευξη των φιλόδοξων στόχων του Εθνικού Σχεδίου για την Ενέργεια και το Κλίμα για το έτος 2030, ενώ στο τρίτο μέρος, εισάγονται διατάξεις για τη χωροταξία και τον πολεοδομικό σχεδιασμό που δίνουν ώθηση στην ανάπτυξη με «πράσινο» χρώμα και στη σύγχρονη αρχιτεκτονική αντίληψη.

Αναλυτικότερα, σε ότι αφορά στο πρώτο μέρος στις προωθούμενες διατάξεις, περιλαμβάνονται, η προώθηση της πρόληψης δημιουργίας αποβλήτων και η επαναχρησιμοποίηση, η εφαρμογή του «πληρώνω όσο πετάω», ο εκσυγχρονισμός του τέλους ταφής, η προώθηση δημιουργίας συστημάτων εναλλακτικής διαχείρισης, Σ.ΕΝ.Δ, σε νέα ρεύματα αποβλήτων, το σύστημα επιστροφής χρημάτων για τις φιάλες μιας χρήσης, η προώθηση της χωριστής συλλογής αποβλήτων, η αναβάθμιση της ποιότητας των ανακυκλώσιμων υλικών και της λειτουργίας μονάδων επεξεργασίας αποβλήτων, η προώθηση της ορθής διαχείρισης των αποβλήτων κτηνοτροφικών μονάδων, ο εκσυγχρονισμός και η αυστηροποίηση του νομοθετικού πλαισίου για τη διαχείριση των αποβλήτων εκσκαφών, κατασκευών και κατεδαφίσεων Α.Ε.Κ.Κ., η προώθηση του οικολογικού σχεδιασμού συσκευασιών, η μεγαλύτερη διαφάνεια και λογοδοσία για τα ΣΕΔ, ενίσχυση του Ελληνικού Οργανισμού Ανακύκλωσης Ε.Ο.ΑΝ..

Όλες οι παραπάνω διατάξεις επιβεβαιώνουν την ευρύτητα και τη συνεκτικότητα του νομοσχεδίου του νομοθετικού πλαισίου. Ας δούμε, όμως, αν επιβεβαιώνονται και οι κεντρικές κατευθύνσεις του. Για παράδειγμα, πώς επιβεβαιώνεται ο ενεργός ρόλος πολιτών και Τοπικής Αυτοδιοίκησης; Επιβεβαιώνεται, όταν προάγεται η επαναχρησιμοποίηση, ως ένα από τα βασικά μέτρα πρόληψης στη δημιουργία αποβλήτων. Για να λειτουργήσει, ωστόσο, απαιτείται η συνεργασία Τοπικής Αυτοδιοίκησης και πολιτών. Οι Δήμοι, άνω των 20.000 θα δημιουργήσουν Κέντρα Δημιουργικής Επαναχρησιμοποίησης Υλικών (ΚΔΕΥ) και σε αυτούς τους οργανωμένους χώρους οι πολίτες θα μπορούν να τοποθετούν μεταχειρισμένα αντικείμενα κάθε είδους, τα οποία θα ταξινομούνται και θα επιδιορθώνονται, προκειμένου να επαναχρησιμοποιηθούν.

Επιβεβαιώνεται, όταν προωθείται η πρόληψη δημιουργίας αποβλήτων τροφίμων και θεσπίζεται στόχος μείωσης, κατά 30% των αποβλήτων τροφίμων το 2030, σε σχέση με το 2022, διότι χωρίς δωρητές και δωρεοδόχους ο στόχος δεν θα επιτευχθεί και το νομοσχέδιο ενθαρρύνει τη δωρεά και αναδιανομή τροφίμων για ανθρώπινη κατανάλωση.

Επίσης,επιβεβαιώνεται, όταν εφαρμόζεται το «πληρώνω όσο πετάω». Οι Δήμοι θα διαμορφώνουν τα δημοτικά τους τέλη, ανάλογα με τα πόσα απόβλητα παράγει ο κάθε δημότης, αλλά και ανάλογα με τα πόσα από αυτά ανακυκλώνει και όχι βάσει των τετραγωνικών του ακινήτου του, όπως ίσχυε μέχρι σήμερα. Η αρχή θα γίνει τώρα και η εφαρμογή θα είναι υποχρεωτική από το 2023. Επιβεβαιώνεται με τη λειτουργία από το 2023 συστήματος εγγυοδοσίας για συσκευασίες αλουμινίου και γυάλινες φιάλες μιας χρήσης με επιστροφή στον πολίτη του εγγυοδοτικού αντιτίμου, όταν επιστρέφει την κενή συσκευασία, όπως έχει, ήδη, θεσπιστεί για τις πλαστικές φιάλες. Το μέτρο αυτό, ήδη, εφαρμόζεται σε άλλες ευρωπαϊκές χώρες, όπως η Ισπανία, η Γερμάνια, οι σκανδιναβικές χώρες και άλλες.

Επιβεβαιώνεται με την προώθηση της χωριστής συλλογής έως την 1η Ιανουάριου του 2024. Οι Δήμοι υποχρεούνται να οργανώσουν τη χωριστή συλλογή των επικίνδυνων αποβλήτων στα νοικοκυριά από είδη καθημερινής χρήσης, είτε στο κατάστημα πώλησης, είτε στα «πράσινα» σημεία τους ή σε οποιοδήποτε άλλο αδειοδοτημένο χώρο, που υποδεικνύει ο οικείος ΦΟΔΣΑ.

Επιπλέον, ως το τέλος του 2022, τίθεται στους Δήμους η υποχρέωση χωριστής συλλογής και ανακύκλωσης βιοαποβλήτων μεγάλων παραγωγών με ευθύνη τους και κάλυψη, εκ μέρους τους, του σχετικού κόστους, ενώ, παράλληλα, προβλέπεται ελάφρυνση των σχετικών δημοτικών τελών τους.

Κυρίες και κύριοι συνάδελφοι, είδαμε πως επιβεβαιώνεται ο ρόλος πολιτών και Αυτοδιοίκησης. Πώς, όμως, επιβεβαιώνεται ο εποπτικός και ελεγκτικός ρόλος του κράτους; Επιβεβαιώνεται, όταν μία σειρά από επιχειρήσεις υποχρεώνονται, να καταγράφουν συστηματικά τα πλεονάσματα τροφίμων, όταν οι κατασκευαστές ή εισαγωγείς επίπλων και ηλεκτρικού και ηλεκτρονικού εξοπλισμού υποχρεούνται να ενημερώνουν τον πωλητή, αναφορικά με τη διαθεσιμότητα των απαραίτητων ανταλλακτικών και το χρονικό διάστημα αυτής και η πληροφορία αυτή τίθεται σε γνώση του αγοραστή. Επιβεβαιώνεται, επεκτείνεται και συγχρονίζεται το τέλος ταφής. Θέλουμε η ταφή να αποτελεί την έσχατη λύση, γι’ αυτό από την 1η Ιανουαρίου του 2022 το σύνολο των αστικών αποβλήτων, που διατίθεται σε χώρους υγειονομικής ταφής, επιβαρύνεται με τέλος ταφής. Παράλληλα, προβλέπεται σαφής μηχανισμός ελέγχου και επιβολής κυρώσεων σε περίπτωση μη καταβολής του τέλους ταφής.

Επιβεβαιώνεται, όταν το αργότερο ως το 2024 παραγωγοί και εισαγωγείς θα πρέπει να οργανώσουν και να λειτουργήσουν συστήματα εναλλακτικής διαχείρισης σε νέα ρεύματα αποβλήτων. Παράλληλα, να αναλάβουν και το κόστος διαχείρισης, συμπεριλαμβανομένης και της χωριστής συλλογής τους.

Επιπλέον, όποιος λέει ότι ανακυκλώνει, πρέπει και να το τεκμηριώνει. Για να επιτευχθεί ανακύκλωση υψηλής ποιότητας τίθενται ελάχιστες απαιτήσεις σε εξοπλισμό, προδιαγραφές και ανακτόμενα υλικά, καθώς και η υποχρέωση τα ΚΔΑΥ να υπολογίζουν την ποσότητα των αποβλήτων συσκευασιών και των λοιπών ανακτώμενων υλικών, που συλλέγονται χωριστά μετά τη διαλογή ανά Δήμο.

Παράλληλα, αυστηροποιούνται οι προδιαγραφές των ζυγιστικών μηχανημάτων των εγκαταστάσεων επεξεργασίας ΑΕΚΚ, προκειμένου να αποφεύγεται η παράνομη διαχείρισή τους και να διευκολύνεται ο έλεγχος.

Επιβάλλεται, από 1/1/2023, η τοποθέτηση ηλεκτρονικού συστήματος εντοπισμού θέσης GPS σε όλα τα οδικά μέσα μεταφοράς ΑΕΚΚ, στο οποίο έχουν πρόσβαση, εφόσον απαιτηθεί, οι ελεγκτικές αρχές. Οι κάδοι συλλογής ΑΕΚΚ είναι αριθμημένοι και σε κάθε κάδο αναγράφονται τα στοιχεία του ιδιοκτήτη του. Επίσης, οι μεγάλες μονάδες εντατικής εκτροφής πουλερικών ή χοίρων υποχρεούνται να οδηγούν τα κτηνοτροφικά τους απόβλητα σε μονάδες βιοαερίου ή κομποστοποίησης, εφόσον υπάρχουν διαθέσιμες στην περιοχή. Για να επιτελέσει τον ελεγκτικό και εποπτικό ρόλο του το κράτος οργανώνει καλύτερα και ενισχύει περαιτέρω τον Ελληνικό Οργανισμό Ανακύκλωσης, όπως θα αναλύσουμε στην, επί των άρθρων, συζήτηση.

Κυρίες και κύριοι συνάδελφοι, η ευρύτητα και η συνεκτικότητα του νομοσχεδίου επιβεβαιώνεται και από τις ρυθμίσεις για την αγορά ηλεκτρικής ενέργειας, τις διατάξεις που συμβάλλουν στην ενίσχυση της παραγωγής ΑΠΕ, τις πολεοδομικές και χωροταξικές διατάξεις. Ειδικότερα, για την αγορά ηλεκτρικής ενέργειας έχουμε ρυθμίσεις, όπως ανάπτυξη υποδομών δικτύου από διαχειριστή ΕΔΔΗΕ για εγκατάσταση έργων ΑΠΕ, εταιρικός μετασχηματισμός ΔΕΗ Α.Ε., ρυθμίσεις αδειοδότησης υβριδικών σταθμών ΑΠΕ και σταθμών ΑΠΕ και αποθήκευσης ηλεκτρικής ενέργειας, προσδιορισμός κατανομής εσόδων από πλειστηριασμούς δικαιωμάτων εκπομπών αερίων ρύπων για τα έτη 2021 έως 2030, προσδιορισμός περιθωρίου ισχύος σε κορεσμένα δίκτυα, ρυθμίσεις αδειών αναζήτησης έρευνας και εκμετάλλευσης υδρογονανθράκων, ρυθμίσεις για την ενίσχυση της αποτελεσματικής λειτουργίας εσωτερικής οργάνωσης και ανεξαρτησίας της ΡΑΕ, θέσπιση μηχανισμού παρακολούθησης και εποπτείας αγορών από τη ΡΑΕ, πλαίσιο προτεραιότητας χορήγησης προσφοράς σύνδεσης στον διαχειριστή του συστήματος, εγγυητική επιστολή βεβαίωσης παραγωγού, αναστολή προθεσμιών για διασφάλιση υλοποίησης ειδικών έργων για σταθμούς γεωθερμίας, ακατάσχετο προκαταβολών και ενδιάμεσων πληρωμών στο πρόγραμμα στήριξης και ανάπτυξης μικρομεσαίων επιχειρήσεων του «Πράσινου» Ταμείου, αναβίωση οριστικών προσφορών σύνδεσης μικρών υδροηλεκτρικών σταθμών από ΟΤΑ, φορέας διαχείρισης δράσεων για την προώθηση της ηλεκτροκίνησης, δηλαδή, τροποποίηση της παρ. 1, του άρθρου 62, του ν. 4710/20, αρμοδιότητες του τμήματος ορυκτολογίας και πετρογραφίας της Διεύθυνσης Ορυκτών Πόρων και Μεταλλευτικής, ρύθμιση θεμάτων ορισμού ΡΑΕ, ως αρμόδιας αρχής για θέματα σχετικά με την ασφάλεια εφοδιασμού, θέματα προσωπικού και διοίκησης των εταιρειών ΑΔΜΗΕ και των συνδεδεμένων αυτής, απλοποίηση κάλυψης οργανικών θέσεων της ΔΕΗ Α.Ε.

Κυρίες και κύριοι συνάδελφοι, αναλυτικότερα, τις παραπάνω ρυθμίσεις θα έχουμε την ευκαιρία να αναπτύξουμε στη συζήτηση, επί των άρθρων.

Κλείνω, συνοπτικά, με το τρίτο μέρος του νομοσχεδίου που αφορά στις πολεοδομικές και χωροταξικές ρυθμίσεις. Όλες αυτές συνιστούν μία ακόμη μεταρρύθμιση που δίνει ώθηση στην ανάπτυξη με «πράσινο» χρώμα. Η παρέμβαση για τη χωροθέτηση ζωνών υποδοχής συντελεστή ολοκληρώνει τον κύκλο των νομοθετικών πρωτοβουλιών για την εκκίνηση των τοπικών πολεοδομικών σχεδίων που θα βάλουν «φρένο» στην εκτός σχεδίου δόμηση και θα καθορίσουν χρήσεις γης, όρους δόμησης και περιοχές προστασίας στο σύνολο της επικράτειας. Η ρύθμιση αυτή ακολουθεί τη νομολογία του ΣτΕ και φέρνει πιο κοντά την ίδρυση της Ψηφιακής Τράπεζας, η οποία θα αποτελέσει ένα αναπτυξιακό «εργαλείο» που θα διευκολύνει τις αναγκαίες συναλλαγές μεταξύ των ιδιωτών που αφορά αυτή η ρύθμιση. Παράλληλα, δίνεται η δυνατότητα αναστολής των οικοδομικών εργασιών, κατά την εκπόνηση των ειδικών πολεοδομικών σχεδίων, ένα πρόγραμμα που θα «τρέξει» παράλληλα με τα τοπικά πολεοδομικά σχέδια στο άμεσο προσεχές διάστημα.

Με τις ρυθμίσεις για τον οικοδομικό κανονισμό διευκρινίζονται ασάφειες που έχουν δημιουργήσει παρερμηνείες στην εφαρμογή του από διαφορετικές υπηρεσίες δόμησης, επιτυγχάνοντας την ορθή εφαρμογή και την ίση μεταχείριση όλων των πολιτών στο σύνολο της επικράτειας. Δίνονται κίνητρα στην οργανωμένη επιχειρηματική δραστηριότητα από την ανεξέλεγκτη χωροθέτηση άναρχων δραστηριοτήτων, επιταχύνεται ακόμη περισσότερο την έκδοση των οικοδομικών αδειών, καθιστώντας τον τρόπο έκδοσης πιο εύκολο για τους μηχανικούς. Τέλος, δίνεται λύση σε ένα χρόνιο πρόβλημα των ΟΤΑ Α΄ Βαθμού για τη λειτουργία χώρων στάθμευσης σε κεντρικά σημεία των πόλεων, ώστε να επιλυθεί το ζήτημα της άναρχης στάθμευσης, επ’ ωφελεία των πεζών, των ποδηλάτων και των ΑμεΑ που θα έχουν περισσότερο χώρο στο αστικό περιβάλλον.

Κυρίες και κύριοι συνάδελφοι, όπως το περιβάλλον είναι κοινό για όλους, έτσι και η προστασία του μας αφορά όλους. Κι όπως η ανάπτυξη πρέπει να αφορά όλους, έτσι και το στοίχημα της βιώσιμης ανάπτυξης θα το κερδίσουμε όλοι. Το κράτος έχει την υποχρέωση να θεσπίζει κανόνες που να μοιράζουν αναλογικά ρόλους σε φορείς, Τοπική Αυτοδιοίκηση και κοινωνία των πολιτών, ώστε να κερδίσουμε αυτό το στοίχημα. Και αυτό το κάνει και με το παρόν νομοσχέδιο.

Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ.Αρσένης.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ πολύ, κύριε Πρόεδρε και ευχαριστώ θερμά τους συναδέλφους που μου παραχώρησαν τη θέση τους, γιατί πρέπει να μιλήσω στην Ολομέλεια ως Αγορητής του νομοσχεδίου που συζητείται αυτή τη στιγμή.

Αυτό το νομοσχέδιο, είναι ένα νομοσχέδιο που έχει αυξηθεί, κατά 50%, σε σχέση με τη διαβούλευση. Εγώ θα εστιάσω στον «κορμό» του νομοσχεδίου που αφορά στην ανακύκλωση, καθώς τα άλλα ζητήματα θα έχουμε τη δυνατότητα να τα συζητήσουμε κατ’ άρθρον και κυρίως μετά την ακρόαση των φορέων και της διαβούλευσης με την κοινωνία που όφειλαν να είχαν γίνει, πριν κατατεθεί. Για να το κάνω αυτό, κύριε Υπουργέ, θα στηριχτώ σε ένα δημοσίευμα της «Καθημερινής», που όπως ξέρετε δεν είναι κάποια εφημερίδα του ΜέΡΑ25. Συγκεκριμένα, το άρθρο αναφέρει τα αρνητικά που εντοπίζονται στο νομοσχέδιο, αλλά αναφέρει και τα θετικά. Ξεκινάει, λοιπόν, με τη βασική περιγραφή, το πόσο αρνητική είναι η καύση των απορριμμάτων, αυτή τη στιγμή, μία μέθοδος που βρίσκεται τόσο χαμηλά στην ιεράρχηση της διαχείρισης απορριμμάτων και αποβλήτων στην Ε.Ε. που δεν χρηματοδοτείται.

Επίσης, επισημαίνει, ότι το σχέδιο απαλλάσσει παραγωγούς αποβλήτων από διάφορες υποχρεώσεις, μεταξύ των οποίων να πληρώνουν ανάλογα με την ανακυκλωσιμότητα των συσκευασιών τους. Δηλαδή, παύει το κίνητρο που υπήρχε, με την όποια επιτυχία, να μην χρησιμοποιούνται μη ανακυκλώσιμες συσκευές από τους παραγωγούς. Σημαντική αυτή η κατηγορία που σας κάνει η «Καθημερινή». Ακόμη, επιμένει στη θέσπιση πολλών συστημάτων εγγυοδοσίας, μοντέλο που δεν έχει εφαρμοστεί σε καμία άλλη ευρωπαϊκή χώρα και βρίσκει αντίθετη την αγορά, καθώς θα «καλλιεργήσει» συνθήκες αδιαφάνειας.

Πάμε λίγο στα θετικά σημεία του νομοσχεδίου και αναφέρομαι στο άρθρο της «Καθημερινής», επειδή, ακριβώς, συμφωνούμε με αυτά τα σημεία. Στα θετικά που περιγράφει, είναι ότι επιβάλλονται ποινές στα συστήματα ανακύκλωσης, αν δεν πετύχουν τους στόχους τους. Μπράβο, αυτό είναι πολύ σημαντικό. Έρχεται, όμως, να επισημάνει, ότι η διαδικασία που προβλέπεται είναι τόσο μακρά που έχει ως συνέπεια το ανεπαρκές σύστημα να μπορεί να λειτουργεί για αρκετά χρόνια, μέχρι να ανακληθεί η άδειά του.

Επίσης, στα θετικά επισημαίνει, ότι δίνεται η δυνατότητα στα Κέντρα Διαλογής Ανακυκλώσιμων Υλικών να μην δέχονται περιεχόμενο κάδων ανακύκλωσης, αν περιέχεται πάνω από το 40% των υπολειμμάτων μέσα σε αυτούς, δηλαδή, αν δεν είναι, επαρκώς, καθαρός ο κάδος. Πολύ σωστό και αυτό. Επισημαίνει, επίσης, η «Καθημερινή», ότι αν η διάταξη αυτή γινόταν υποχρεωτική, θα ασκούνταν σοβαρότατες πιέσεις στους Δήμους και στα συστήματα ανακύκλωσης να βελτιώσουν τις επιδόσεις τους. Αυτά είναι τα θετικά.

Πάμε λίγο στα αρνητικά σημεία, μεταξύ των οποίων είναι η εμμονή του Υπουργείου στη δημιουργία δικτύου μονάδων παραγωγής ενέργειας από καύση απορριμμάτων. Εδώ δεν πρέπει να ξεχνάμε, ότι το άρθρο 63 δίνει στο τελικό νομοσχέδιο τη δυνατότητα αυτή στον Υπουργό να εγκρίνει τέτοιες μονάδες, κατά το δοκούν. Επίσης, εξηγεί, ότι η δημιουργία μονάδων καύσης, σε συνεργασία με τις μονάδες επεξεργασίας σύμμεικτων, αποθαρρύνει τη διαλογή στην πηγή.

Ας το αναλύσουμε αυτό, τι εννοεί το άρθρο; Αυτό που σας λέμε ξανά και ξανά. Αυτή τη στιγμή, εσείς θέλετε να ιδιωτικοποιήσετε όλα τα απορρίμματα, όχι μόνο τα απορρίμματα και τις παραλίες και τα πάντα, αλλά ας μείνουμε στο θέμα του νομοσχεδίου. Ιδιωτικοποιείτε τα απορρίμματα με εγγυημένες ποσότητες, χωρίς ευρωπαϊκή χρηματοδότηση. Άρα, με μακροχρόνιες δεσμεύσεις, γιατί, αλλιώς, δεν θα τους χρηματοδοτήσουν οι τράπεζες. Και αυτό που κάνετε είναι να μας «κλειδώνετε» σε ένα κόσμο χωρίς ανακύκλωση.

Πώς το κάνετε; Με τις υπερκοστολογημένες συμφωνίες που κάνατε με τους επενδυτές, τους δίνετε τα απορρίμματα σε μεγαλύτερους όγκους, απ’ ότι, πραγματικά, υπάρχουν. Οποτεδήποτε, υπάρχει μείωση του όγκου των απορριμμάτων από την ανακύκλωση, οι πολίτες θα πληρώνουν πρόστιμο. Οποτεδήποτε, δεν υπάρχει επαρκής ανακύκλωση, οι πολίτες και η κοινωνία μας θα πληρώνει πρόστιμο στην Ευρωπαϊκή Ένωση. Μάλιστα, όπως πρόσφατα περάσατε και εσείς με νόμο, κατ’ εντολή της Ευρωπαϊκής Ένωσης, οποτεδήποτε δεν επιτυγχάνουμε τους στόχους μας για την ανακύκλωση, θα συμβάλουν περισσότερο στον ευρωπαϊκό προϋπολογισμό.

Σε αυτόν τον κόσμο μας «κλειδώνετε». Πώς το κάνατε; Με την ιδιωτικοποίηση των απορριμμάτων με εγγυημένες ποσότητες απορριμμάτων που και ο ΣΥΡΙΖΑ στην περίπτωση του ΣΔΙΤ Πελοποννήσου, αλλά και εσείς φαίνεται να «φουσκώνετε» αυτές τις ποσότητες που εγγυάστε.

Την ίδια στιγμή, νομιμοποιείτε παντού τους σταθμούς μεταφόρτωσης απορριμμάτων. Τι είναι αυτοί σταθμοί μεταφόρτωσης απορριμμάτων; Συμπυκνώνονται έτσι τα απορρίμματα, ώστε ακόμη και στα εργοστάσια διαλογής που θέλετε να τα πάτε, θα έχουν, σε μεγάλο βαθμό, καταστραφεί οι δυνατότητες ανάκτησης, ανακυκλώσιμων υλικών. Στη συνέχεια, βέβαια, τα πάτε συμπυκνωμένα. Έτσι κι’ αλλιώς, τους σταθμούς μεταφόρτωσης απορριμμάτων τους έχετε δανειοδοτήσει και νομιμοποιήσει παντού. Ας πούμε, ότι κάποιοι ξεφεύγουν από τη συμπίεση του σταθμού μεταφόρτωσης.

Τα ποσοστά ανάκτησης- ανακύκλωσης στα υφιστάμενα εργοστάσια, παραδείγματος χάρη τα ποσοστά που έχω δει και έχω στα χέρια μου από τις ανακοινώσεις της ΤΕΡΝΑ για το εργοστάσιο των Ιωαννίνων, είναι πάρα πολύ χαμηλά, ιδίως, για τα πλαστικά. Οπότε, μας «κλειδώνετε», σε κάθε περίπτωση, σε έναν κόσμο χωρίς ανακύκλωση. Επίσης, αναφέρει το άρθρο, και συμφωνώ πάρα πολύ -θα καταφέρετε, κύριε Υπουργέ, να φέρετε το ΜέΡΑ25 και την «Καθημερινή» να συμφωνούν στην κριτική απέναντί σας- ότι αφαιρέθηκαν υπέρ των παραγωγών συσκευασιών κάποιες θετικές προβλέψεις που υπήρχαν στο προηγούμενο σχέδιο νόμου. Για παράδειγμα, οι εισφορές τους στα συστήματα ανακύκλωσης θα πρέπει να είναι μικρότερες, αν τα προϊόντα είναι ανακυκλώσιμα, επαναχρησιμοποιήσιμα ή περιέχουν ανακυκλωμένο πλαστικό. Επίσης, καταργήθηκε η υποχρέωση ανάλογης σήμανσης και υποχρέωσης των εταιρειών εμφιάλωσης να αξιοποιούν, κατά 30% επαναχρησιμοποιούμενες φιάλες ως το 2030 .

Παρά τις τροποποιήσεις σας στο τελικό νομοσχέδιο, τα σημεία αυτά παραμένουν επίκαιρα. Παραμένει, η απαλλαγή για κάθε νομική ευθύνη των εταιρειών που συμβάλλουν σε ένα αποτυχημένο σύστημα ανακύκλωσης. Παραμένει η παράβλεψη για πολλά, αντί για ενός κοινού συστήματος εγγυοδοσίας για πλαστικές φιάλες και κουτάκια. Ακόμη και η αγορά έχει, σχεδόν, σύσσωμη αντιταχθεί στο ενδεχόμενο αυτό, κύριε Υπουργέ, που γι’ αυτή τα κάνετε όλα, υποστηρίζοντας, ότι θα δημιουργήσει αθέμιτο ανταγωνισμό. Να σημειωθεί, ότι καμία ευρωπαϊκή χώρα δεν έχει περισσότερα από ένα συστήματα εγγυοδοσίας, καθώς το αντίθετο έχει αποδειχθεί προβληματικό.

Καταργείται, επίσης, το ανώτατο όριο που είχε μπει στα αποθεματικά των συστημάτων ανακύκλωσης, με σκοπό να πιέσει για αξιοποίηση των χρημάτων τους. Και βέβαια, αυτό που θα καταγγείλουν και οι υπόλοιποι ομιλητές, είναι το πώς εγκαταλείπετε στο έλεος της έλλειψης προσωπικού και δυσλειτουργίας τον Ελληνικό Οργανισμό Ανακύκλωσης με υποστελέχωση που δημιουργεί προβλήματα διαφάνειας και αξιοπιστίας, τα οποία έχουμε συζητήσει και στον Κοινοβουλευτικό Έλεγχο.

Θα ήθελα, όμως, να κλείσω με μία ακόμη παρατήρηση. Κύριε Υπουργέ, έχετε εισάγει και στα πλαίσια των συζητήσεων μας και στον Κοινοβουλευτικό Έλεγχο μία νέα πρακτική και απευθύνομαι και στα άλλα Κόμματα, για το αν συναινούν, διότι πιστεύω, ότι θα πρέπει να κινηθούμε κοινά απέναντι σας σε αυτό το θέμα. Πρόσφατα, σας κατέθεσα μία Επίκαιρη Ερώτηση για τα αιολικά στα πέντε νησιά που η Ευρωπαϊκή Επιτροπή προστατεύει και τα βάζει στην «ασπίδα» προστασίας της με την EUROPA Νostra και την Ευρωπαϊκή Τράπεζα Επενδύσεων. Ήρθατε, λοιπόν, να απαντήσετε στην Ολομέλεια, αλλά δεν αναφερθήκατε ούτε μία στιγμή στα ερωτήματα της Επίκαιρης Ερώτησης.

Απαξιώνετε τον Κοινοβουλευτικό Έλεγχο και απευθύνω κάλεσμα προς όλα τα Κόμματα της Αντιπολίτευσης, αυτή τη στιγμή, αν συμφωνούν και έχουν παρατηρήσει και εκείνα τη δική σας πρακτική, πραγματικά, να την καταγγείλουμε, από κοινού. Έχω βιώσει επανειλημμένως μαζί σας το αίσθημα στις Επίκαιρες Ερωτήσεις που καταθέτω, να μην απαντάτε στα ερωτήματα. Όμως, η τελευταία φορά ήταν ιδιαίτερα χαρακτηριστική. Δεν αναφερθήκατε στο όνομα των νησιών, στο θέμα της Επίκαιρης, σε κανένα από τα ερωτήματα που αφορούσε. Δεν μπορείτε να υποβαθμίζετε τη Βουλή και τον Κοινοβουλευτικό Έλεγχο. Σας καλώ, πραγματικά, να αλλάξετε πορεία και σε αυτό το σημείο. Βέβαια, η κριτική στο νομοσχέδιο θα συνεχιστεί και μετά την ακρόαση φορέων, μέχρι το 50% του νομοσχέδιου που δεν έχει μπει σε διαβούλευση, να μπει, έστω με την ακρόαση φορέων στη Βουλή. Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Υπουργός.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κύριε Πρόεδρε, απλώς, για να βάλουμε τα πράγματα στη θέση τους, δύο απ’ όσα ανέφερε ο κ. συνάδελφος, δεν είναι, απολύτως, ακριβή. Θα πρέπει να δείτε ξανά το νομοσχέδιο, κύριε συνάδελφε. Δεν έφυγε η διαβάθμιση της εισφοράς, ανάλογα με την ανακυκλωσιμότητα είναι στο Μέρος Β΄ και στο Μέρος Γ΄, στο Παράρτημα 2. Αυτά τα οποία διαβάσατε από λάθος, προφανώς, έχουν αναφερθεί στο εν λόγω κείμενο της εφημερίδας, την οποία αναφέρατε.

Επίσης, σε σχέση με το πρώτο που αναφέρατε ως αρνητικό, επίσης, είναι λάθος, γιατί μέσα από τον νόμο, για πρώτη φορά, πριμοδοτούμε, ακριβώς, εκείνους τους παραγωγούς, οι οποίοι χρησιμοποιούν ανακυκλωμένα υλικά ως πρώτη ύλη, είτε για τη συσκευασία, είτε για το προϊόν τους, καθώς πληρώνουν μικρότερη εισφορά, η οποία προκύπτει μέσα από τον μηχανισμό διευρυμένης ευθύνης του παραγωγού. Άρα, και τα δύο που είπατε δεν είναι, απολύτως, ακριβή και μπορώ να σας υποδείξω που είναι και στο κείμενο.

Σε ότι αφορά στις μονάδες καύσης, μπορείτε να δείτε τα στατιστικά στοιχεία, τι ποσοστό ανακτάται σε επίπεδο Ευρώπης, σε ότι αφορά την ενεργειακή αξιοποίηση και τι ποσοστό ανάκτησης έχουμε στη χώρα. Πρέπει να πούμε, βέβαια, ότι η ανάκτηση είναι κομμάτι της ιεράρχησης της διαχείρισης των αποβλήτων. Όπως γνωρίζετε, είναι πολύ χαμηλά, αλλά, βέβαια, πάλι, είναι πριν την ταφή και εμείς οδηγούμε, δυστυχώς, τα περισσότερα από τα απορρίμματα που παράγουμε σε χώρους υγειονομικής ταφής.

Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ (Εισηγητής της Μειοψηφίας):** Κύριε Πρόεδρε, κύριοι Υπουργοί, κυρίες και κύριοι Βουλευτές, τι μας φέρνει σήμερα προς νομοθέτηση η Κυβέρνηση μέσα από τον παραπλανητικό τίτλο «Ενσωμάτωση Οδηγιών Ανακύκλωσης;» Κάποιες τάχα επείγουσες διατάξεις και αυτές οι επείγουσες διατάξεις δεν αναρτήθηκαν στη διαβούλευση και μιλάμε για, περίπου, 40 άρθρα. Εμείς εκτιμούμε, ότι αντιστοιχούν σε πολιτική ύλη δυόμιση νομοσχεδίων, ένα ενεργειακό, ένα χωροταξικό και μισό, περίπου, νομοσχέδιο για το φυσικό περιβάλλον. Δεν τα φέρνει στη διαβούλευση η Κυβέρνηση, ενώ τα χαρακτηρίζει ως επείγοντα και θέλουμε να μας πει ο Υπουργός, τουλάχιστον, γιατί είναι επείγοντα.

Δεν μπήκαν στη διαβούλευση -επαναλαμβάνω- και μπήκαν στη συζήτηση προχθές το βράδυ και θέλει να συνεδριάσουμε για όλα αυτά, χωρίς να υπάρχει ούτε καν μία ώρα κενό, μεταξύ της ακρόασης φορέων και της συζήτησης επί των άρθρων, για να καταλάβετε τη δημοκρατικότητα, την επιτελικότητα, την αριστεία και όλο αυτό το «μπάχαλο» που χαρακτηρίζει και την Κυβέρνηση Μητσοτάκη και το Υπουργείο Περιβάλλοντος και Ενέργειας.

Εδώ, βέβαια, πρέπει να πούμε, ότι αυτό το νομοσχέδιο, στο τμήμα που αφορά στην ανακύκλωση, αναρτήθηκε από τον Νοέμβριο του 2020, από τον κ. Χατζηδάκη. Ήρθε ο κ. Σκρέκας και έκανε και εκείνος διαβούλευση, στη συνέχεια, με την Κωδικοποίηση, τον Ιούνιο του 2021, που τελείωσε στις 10 Ιουνίου. Όμως, εδώ και περίπου έναν μήνα, δεν μπορούν να συνεννοηθούν μεταξύ τους και καθυστερούν οι υπογραφές μεταξύ των Υπουργείων, αφού πέρασαν από το Υπουργικό Συμβούλιο, αφού έγινε η διαβούλευση και κατηγορεί τους Βουλευτές η Νέα Δημοκρατία και το Προεδρείο που έχει την ευθύνη, γιατί δεν προλαβαίνουν μέσα σε μία ώρα να διαβάσουν 150 διατάξεις, ενώ οι ίδιοι οι Υπουργοί δεν μπορούσαν με δύο διαδικασίες ανάρτησης, Υπουργικό Συμβούλιο και τόσο μηχανισμό από πίσω, να βρουν μία άκρη και να συμφωνήσουν στο νομοσχέδιο.

Στο νομοσχέδιο, όμως, δεν περιλαμβάνονται μόνο οι διατάξεις για την ενσωμάτωση των Οδηγιών, αλλά περιλαμβάνονται και διατάξεις, οι οποίες τροποποιούν πολλά νομοσχέδια της Νέας Δημοκρατίας. Τροποποιείται το νομοσχέδιο, σε ότι αφορά στην απελευθέρωση της αγοράς των Ανανεώσιμων Πηγών Ενέργειας. Τροποποιείται το πλαίσιο του Target Model. Τροποποιείται ο Νέος Οικοδομικός Κανονισμός. Τροποποιείται η διαδικασία του χωροταξικού σχεδιασμού. Τροποποιείται η διαδικασία της πολεοδομικής οργάνωσης για το Μάτι. Τροποποιείται ο ΟΦΥΠΕΚΑ. Τροποποιούνται πάρα πολλά, τα οποία θα σας τα αναδείξουμε ένα-ένα στη διαδικασία των άρθρων.

Εδώ, λοιπόν, φέρνουν, χωρίς διαβούλευση διατάξεις, που κρύβουν από την κοινωνία, από τους παραγωγικούς φορείς και τους κοινωνικούς φορείς και έτσι καταντά να είναι ελλειμματικό και το νομοσχέδιο στο τέλος του. Και δεν επιτρέπουν στους Βουλευτές, τουλάχιστον, να βοηθήσουμε, για να φτιάξουμε ένα πιο σωστό νομοσχέδιο. Πέρα του ότι είναι, τραγικά, αρνητικό το νομοσχέδιο σε πάρα πολλές ρυθμίσεις για τη χώρα μας -και ειλικρινά μόνο με απόσυρσή του μπορεί να σωθεί- παρά ταύτα δεν μας αφήνουν ούτε να το συζητήσουμε. Μάλιστα, μέσα στο νομοσχέδιο βάζουν και άρθρο για την απόσχιση του ΔΕΔΔΗΕ από τη ΔΕΗ για να τον πουλήσουν. Μείζονα ζητήματα, δηλαδή, που δεν μπήκαν στη διαβούλευση και έπρεπε να αποτελέσουν αντικείμενο πολιτικής συζήτησης.

Τα κάνουν καλοκαιριάτικα και γρήγορα, γιατί θέλουν να τα κρύψουν, γιατί έχουν κλείσει συμβόλαια και προφανώς οι «νταραβερτζήδες» πιέζουν για να πάρουν τα «πακέτα» της δημόσιας περιουσίας. Γιατί θέλουν να παίξουν παιχνίδια με εκλογές. Γιατί θέλουν να τα «ανακατέψουν» και να τα κρύψουν όλα μέσα στην πανδημία. Αυτό δυσκολευόμαστε λίγο να το ανακαλύψουμε, αλλά θα το καταφέρουμε. Σίγουρα, όμως, κρύβουν από πίσω επιδιώξεις, οι οποίες δεν είναι προς το συμφέρον της Πατρίδας μας.

Βέβαια, μέσα σε όλα αυτά αναιρούνται και μεγαλόστομες διακηρύξεις, όπως η πολεοδομική οργάνωση για το Μάτι, που ο Πρωθυπουργός, με τη γνωστή «τυμβωρυχική» διαχείριση που έγινε στην υπόθεση στο Μάτι, είχε δεσμευτεί, ότι θα κλείσει σε έναν χρόνο. Ερχόμαστε, μετά από δύο χρόνια, και δίνουμε παράταση ακόμα ένα χρόνο πάμε στα τρία, δηλαδή, και ενώ μαθαίνουμε από άλλα δημοσιεύματα, ότι παίζεται και ένα θέμα με την ανάθεση μελετών πέντε εκατομμυρίων ευρώ. Θα τα πούμε στη συνέχεια. Δεν θα κρυφτούν όλα αυτά, κύριε Υπουργέ, γιατί φαίνεται, ότι τα «γαλάζια» παιδιά προσπαθούν όλα αυτά να τα κάνουν και «δουλίτσες», πέρα από την πολιτική εκμετάλλευση και εξαπάτηση, διότι είστε μία Κυβέρνηση πολιτικής εξαπάτησης. Αυτά, όμως, όλα θα βγουν στη Βουλή, όσο λίγο χρόνο και να μας δώσετε.

Είναι γεγονός, ότι με πάρα πολλές από τις διατάξεις που έχετε μέσα, δημιουργείται ένα μεγάλο «μπάχαλο» στον κατασκευαστικό τομέα. Θα τα πουν και οι συνάδελφοι, γιατί δεν μπορούμε να τα αναλύσουμε όλα μέσα από τις εισηγήσεις μας. Πάμε να δούμε λιγάκι τι περιλαμβάνει το νομοσχέδιο για την ανακύκλωση. Έχουμε ένα νομοσχέδιο για την ενσωμάτωση των Οδηγιών 851/2018, 852/2018 και μία κωδικοποίηση εθνικής νομοθεσίας, η οποία δεν είναι άχρηστη. Σε αρκετά σημεία θα μπορούσαμε να συνηγορήσουμε, ότι χρειάζεται κωδικοποίηση. Για τις διαδικασίες αυτές, ο ΣΥΡΙΖΑ, ως Κυβέρνηση, είχε την ευθύνη της διαπραγμάτευσης και της τελικής κατάληξης των κειμένων στο Συμβούλιο Υπουργών Περιβάλλοντος.

Τι είχαμε πει τότε;

Και ήμασταν μαζί, κύριε Βαρελίδη, στο Λουξεμβούργο, τον Ιούνιο του 2017. Η δική μου τοποθέτηση ήταν, «ότι στηρίζουμε μία συμφωνία για υψηλότερους στόχους. Η πρόταση αυτή της δέσμης αποβλήτων ήταν σε θετική κατεύθυνση. Πρώτη παρατήρηση της Κυβέρνησης της Ελλάδας τότε ήταν ότι χρειαζόμαστε υψηλότερα στάνταρ και απαιτήσεις για τον έλεγχο, τη λειτουργία των συστημάτων διευρυμένης ευθύνης παραγωγού, για να έχουμε είσπραξη εισφορών, γιατί έχουμε διαφυγή και για να έχουμε αξιοποίηση των πόρων στην ανακύκλωση». Γίνονται όλα αυτά στο νομοσχέδιο; Ακριβώς, το αντίθετο.

Δεύτερη παρατήρηση που είχαμε κάνει τότε στο Συμβούλιο Υπουργών. «Στηρίζουμε τους στόχους ανακύκλωσης και επαναχρησιμοποίησης και την αύξησή τους, μόνο που θα χρειαστεί σημαντικότερη προσπάθεια και εξοπλισμός για να τους πετύχουμε». Γίνεται κάτι τέτοιο στο νομοσχέδιο; Ακριβώς, το αντίθετο. Υψηλοί στόχοι, χωρίς να υπάρξει κανένα «εργαλείο» για να πιάσουμε τους στόχους. Προσχηματική η στοχοθέτηση. Σίγουρα, θα βγουν δελτία τύπου μετά από τα «ταϊσμένα» μέσα ενημέρωσης και θα λένε, ότι είναι φοβερό το νομοσχέδιο και ότι έχει υψηλούς στόχους ανακύκλωσης. Με «κομμένα τα πόδια» πηγαίνουμε στην ανακύκλωση. Καμία ρύθμιση δεν υπάρχει μέσα για την ανακύκλωση.

Τρίτη δική μας παρατήρηση τότε, ότι «πρέπει να διασφαλίσουμε, ότι οι στόχοι μείωσης της ταφής θα ενισχύσουν τη διαλογή στην πηγή και την ανακύκλωση και όχι την καύση». Τ κάνει σήμερα η Κυβέρνηση; Ακριβώς, το αντίθετο. Ενισχύει την καύση εις βάρος της ανακύκλωσης και μας «πουλάει φούμαρα», ότι το νομοσχέδιο αυτό είναι υπέρ της ανακύκλωσης. Στην πραγματικότητα, έχουμε τη γνωστή μεθόδευση της Νέας Δημοκρατίας. Δηλαδή, βάζουμε μπροστά μία ευρωπαϊκή συνθήκη και από πίσω κάνουμε τα δικά μας. Απλό.

Ποια είναι, όμως, η πολιτική της Νέας Δημοκρατίας σε αυτό το θέμα; Και αυτό είναι το βασικό περιεχόμενο του νομοσχεδίου. Σκάνδαλα στον χώρο της ανακύκλωσης εκατοντάδων εκατομμυρίων ευρώ, «φωτογραφικές» διακηρύξεις και τακτοποίηση ημετέρων του Μαξίμου, ενώ δεν δίνεται στους Δήμους εξοπλισμός για να κάνουν ανακύκλωση. «Παιχνίδια» εκατοντάδων εκατομμυρίων ευρώ. Χάνονται οι πόροι της ανακύκλωσης, οι πόροι των πολιτών, οι πόροι των ελληνικών επιχειρήσεων χάνονται.

Δεύτερον, ένας εθνικός σχεδιασμός που κυριαρχεί η καύση των απορριμμάτων και η ιδιωτικοποίηση όλων των υποδομών, προσχηματικοί υψηλοί στόχοι μέσα από το νομοσχέδιο, αλλά καθυστέρηση, επί της ουσίας, και περίεργα σχέδια που αποκαλύπτονται, πρώτον, με την κρυφή -δεν την ξέρει κανένας μας εδώ μέσα- δέσμευση της Κυβέρνησης να υπάρχει Ρυθμιστική Αρχή Αποβλήτων, που περιλαμβάνεται στη μεταρρύθμιση του Ταμείου Ανάκαμψης και δεύτερον, με την απαξίωση του Υπουργείου Περιβάλλοντος, διότι μένουν χωρίς στελέχη οι υπηρεσίες του Υπουργείου Περιβάλλοντος και φτιάχνονται «παραμάγαζα» με ιδιώτες, εκτός Υπουργείου που θα κάνουν μέχρι και έλεγχο, με σοβαρά προβλήματα θεσμικής επάρκειας και, πιθανά, ακύρωσης της νομιμότητας του ελέγχου, αν γίνεται από ιδιώτες.

Μας φέρνετε ένα νομοσχέδιο για να επικυρώσετε τον εθνικό σχεδιασμό, ο οποίος, ποτέ έγινε; Έγινε τον Αύγουστο του 2020, χωρίς διαβούλευση και χωρίς να έρθει στη Βουλή, ενώ εμείς σε μνημονιακές συνθήκες ήρθαμε δύο φορές στη Βουλή και κάναμε συζήτηση το 2015, ως Κυβέρνηση. Σε αυτόν τον σχεδιασμό έρχεστε και τον περνάτε χωρίς σχέδιο πρόληψης, το οποίο φέρνετε για έγκριση στο Υπουργικό Συμβούλιο στις 30 Ιουνίου του 2021, έναν χρόνο μετά. Σας θυμίζω, ότι αυτά γίνονται ταυτόχρονα, για να καταλάβετε πόσο φιλοπεριβαλλοντική είναι η Κυβέρνηση.

Τι είχε ειπωθεί τότε, δηλαδή, όταν συζητείτο κρυφά ο εθνικός σχεδιασμός; Το λέω αυτό, γιατί βγήκε σε διαβούλευση τον Αύγουστο και δεν ήρθε στη Βουλή, παρά μόνο στο Υπουργικό Συμβούλιο στο τέλος Αυγούστου. Ούτε το Υπουργικό Συμβούλιο δεν άφησαν να γίνει τον Σεπτέμβριο. Βλέπουμε, λοιπόν, ότι έχουμε μία τοποθέτηση των περιβαλλοντικών οργανώσεων στις 27 Αυγούστου, όχι του ΣΥΡΙΖΑ, αλλά από την Greenpeace, το WWF, την Οικολογική Εταιρεία Ανακύκλωσης και μία παρέμβαση από την ΜΕΣΟΓΕΙΟΣ SOS στις 2 Σεπτεμβρίου. Οι περιβαλλοντικές οργανώσεις τόνισαν, ότι ο εθνικός σχεδιασμός προωθεί ατεκμηρίωτα την καύση στην Ελλάδα -και γι’ αυτό πέρασε έτσι- και είναι λάθος του Υπουργικού Συμβουλίου η έγκριση του νέου ΕΣΔΑ. Θα τα καταθέσω στο τέλος της τοποθέτησής μου στα Πρακτικά. Έλεγαν, λοιπόν, τότε οι περιβαλλοντικές οργανώσεις -και θα τις ακούσουμε πιθανόν και αύριο, γιατί αυτό είναι το νομοσχέδιο, καύση και ιδιωτικοποίηση- ότι θα υπάρχει πολύ μεγάλη αύξηση του κόστους για τους πολίτες, θα δυσχεράνει την επίτευξη των στόχων «κυκλικής» οικονομίας, θα επιβραδύνει τους περιβαλλοντικούς δείκτες και θα δημιουργήσει προβλήματα μέχρι και στην απασχόληση, γιατί δεν δημιουργεί «κυκλική» οικονομία.

Είναι αστείο, ότι μας έφεραν εδώ ένα νομοσχέδιο με την ιεραρχία διαχείρισης αποβλήτων του άρθρου 4, ενώ στο άρθρο 63, ενσωματώνουν τις προβλέψεις του ΕΣΔΑ, του Εθνικού Σχεδιασμού, για καύση που είναι σε αντίθεση με την ιεραρχία, διότι η καύση είναι η τελευταία μέθοδος, πολύ μετά από τις διαδικασίες πρόληψης, επαναχρησιμοποίησης, διαλογής στην πηγή και ανακύκλωσης, που έπρεπε τα τελευταία δύο χρόνια να έχουν δοθεί, ως εξοπλισμός για την κομποστοποίηση και για την ανακύκλωση στους Δήμους. Όμως, η Κυβέρνηση προτιμά να «ντιλάρει παιχνίδια», με «φωτογραφικές» διακηρύξεις εκατοντάδων εκατομμυρίων ευρώ και όχι μόνο με την έγκριση συστημάτων ανακύκλωσης, αλλά και από το Πρόγραμμα Αντώνης Τρίτσης και από τις διακηρύξεις του  ΕΔΣΝΑ, του Διαβαθμισμένου Συνδέσμου Αττικής.

Ταυτόχρονα, το νομοσχέδιο ακυρώνει και αφαιρεί αρμοδιότητες των Δήμων, τους παίρνει την αρμοδιότητα για τη διαχείριση των απορριμμάτων στα εργοστάσια καύσης, με αποτέλεσμα, όχι μόνο να χάνουν αρμοδιότητα οι Δήμοι, αλλά να τους «φοράει και καπέλο», επιπλέον, κόστους στα δημοτικά τέλη. Δηλαδή, χωρίς να παίρνουν τις αποφάσεις οι Δήμοι, θα πληρώνουν κιόλας γι’ αυτή την Κυβέρνηση και μάλιστα, πολύ ακριβά για μονάδες καύσης.

Βέβαια, αφαιρούν αρμοδιότητες και σε άλλο επίπεδο, όπως έκαναν, για παράδειγμα, στον ΦΟΔΣΑ Ιονίων ή στον ΦΟΔΣΑ Νοτίου Αιγαίου, όπου πήραν την αρμοδιότητα πάλι από την Πρωτοβάθμια Αυτοδιοίκηση, για να κάνουν «παιχνίδι» οι Περιφερειάρχες, για να μην τα ξεχνάμε αυτά. Αυτή είναι η Κυβέρνηση, γιατί, προφανώς, έτσι διαχειρίζεται καλύτερα τα έργα που βγαίνουν «φωτογραφικά» ή με ΣΔΙΤ ή με μελετοκατασκευές, για να πάνε στους «κολλητούς» του συστήματος. Αυτά νομίζετε, ότι δεν ξέρουμε να τα διαβάζουμε. Όμως, μέσα από ένα «προπέτασμα καπνού» στην κωδικοποίηση της νομοθεσίας κρύβετε την ιδιωτικοποίηση των υποδομών. Πρέπει να σας πω, ότι, επιπλέον, το Υπουργείο, έχει βγάλει προδιαγραφές για τις μονάδες επεξεργασίας αποβλήτων που και στις προδιαγραφές οδηγεί τις τεχνολογίες, για να παράγουν καύσιμα και όχι για να κάνουν μονάδες «κυκλικής» οικονομίας και να προηγείται η ανάκτηση και η διαλογή.

Αυτό, ουσιαστικά, γίνεται παντού και εκτιμάτε, ότι έτσι θα υλοποιηθούν όλα τα συμβόλαια εξυπηρετήσεων του Υπουργείου Περιβάλλοντος, τα οποία, οφείλω να ομολογήσω, ότι άνοιξε ο προκάτοχός σας και τα συνεχίζετε εσείς με όλα τα στελέχη της πολιτικής ηγεσίας που παίζουν ρόλο σε αυτά τα συμβόλαια.

Τι άλλο έχουμε μέσα σε αυτό το νομοσχέδιο; Τη διαιώνιση των σκανδάλων στην ανακύκλωση. Τι έχετε εγκρίνει μέχρι στιγμής; Ας δούμε τι έχετε κάνει. Εγκρίνατε ένα Επιχειρησιακό Σχέδιο της Ελληνικής Εταιρείας Αξιοποίησης Ανακύκλωσης, το οποίο ήταν οπισθοβαρές, δηλαδή, μετά από έξι χρόνια θα έρθει, λίγο πολύ, ο εξοπλισμός της ανακύκλωσης, δεν τροποποιούνται οι πόροι, δηλαδή, να μπουν λεφτά πραγματικά στην ανακύκλωση, ενώ αναιρείται και το κριτήριο του οικολογικού σχεδιασμού που ήταν νομοθετημένο. Έλεγε, δηλαδή, η νομοθεσία, ότι πρέπει να πληρώνουμε εισφορές, με βάση το οικολογικό «αποτύπωμα» συσκευασίας τώρα, όμως, εσείς λέτε, ότι αυτό θα το δούμε στο μέλλον. Αυτό το είπατε και στην έγκριση του συστήματος και το λέτε με κάποιον τρόπο και στο νομοσχέδιο.

Δεύτερον, εγκρίνατε με πολιτική μεθόδευση το σχέδιο της ανταποδοτικής ανακύκλωσης που είχε 100 σελίδες αρνητική εισήγηση υπηρεσίας. Έρχεται, δηλαδή, η υπηρεσία και λέει -όπως έλεγε και σε εμάς- ότι δεν πιάνει τους στόχους το σύστημα αυτό. Κάνουμε εμείς Διοικητικό Συμβούλιο, το διακόπτουν, σχεδόν, με «παρακρατικές» μεθόδους με αστυνομία, με συλλήψεις, με εντάλματα. Δεν τολμάτε να τα βάλετε εσείς με το σύστημα, αλλά υποκύπτετε, υποκλίνεστε και εγκρίνετε ένα σύστημα με πολιτική απόφαση του Προέδρου. Δηλαδή, εγκρίνετε ένα σύστημα, το οποίο ο Πρόεδρος λέει, ότι είναι σωστό, ενώ οι υπηρεσίες λένε, ότι δεν έπιασε ποτέ τους στόχους του και καταναλώνουμε πόρους ανακύκλωσης για ένα τέτοιο σύστημα.

Έχουμε πολλά ακόμη και θα τα «βγάλουμε» στη συζήτηση. Μην βιάζεστε. Έχουμε βρει και στα άρθρα, τι κάνετε, ακριβώς, για να καλύψετε αυτήν την ανεπάρκεια και αυτή τη διαπλοκή. Τελικά, οι Δήμοι δεν παίρνουν εξοπλισμό, αλλά για να καλύψετε αυτό τάχα, δημιουργείτε χρηματοδοτικά «εργαλεία», όπως το Πρόγραμμα Αντώνης Τρίτσης, με «φωτογραφικές» διακηρύξεις για τον εξοπλισμό που τα συστήματα πρέπει να δίνουν -διπλή χρηματοδότηση- και έρχεστε και κάνετε τριπλή χρηματοδότηση με τον κ. Πατούλη με μία διακήρυξη του ΕΔΣΝΑ να χρηματοδοτήσει τα ίδια, για τα οποία, όμως, το Ελεγκτικό Συνέδριο και «σας τραβάει το αυτί». Προσέξτε, διαγωνισμός 100 εκατομμυρίων με προαίρεση διπλασιασμού, δηλαδή, μπορούσε να γίνει 200 στην πορεία -βλέποντας και κάνοντας- χωρίς οι Δήμοι να έχουν τέτοιο σχεδιασμό, με το ζόρι επιβολή προγραμματικών συμβάσεων στους Δήμους και, ταυτόχρονα, «φωτογραφικές» διακηρύξεις που το Ελεγκτικό Συνέδριο λέει «πάρτε τις πίσω». Ευτυχώς, το Ελεγκτικό Συνέδριο σταμάτησε και την προαίρεση. Εσείς, βέβαια, όσες ερωτήσεις και αν σας κάναμε γι’ αυτά τα θέματα, γιατί δεν τα λέμε για πρώτη φορά, τα έχουμε πει, τουλάχιστον, δέκα - δεκαπέντε φορές στη Βουλή- «νίπτατε τας χείρας σας» μέχρι σήμερα. Ναι, αλλά τώρα βλέπετε, ότι όλα αυτά αποκαλύπτονται.

Τι άλλο έχετε κάνει στη διαχείριση απορριμμάτων; Δεν εφαρμόζετε τιμολογιακή πολιτική που είχε ψηφιστεί. Δηλαδή, τα κίνητρα για την ανακύκλωση δεν τα εφαρμόζετε, ούτε ελέγχετε τους Δήμους αν τα κάνουν. Καταργείτε την εισφορά «κυκλικής» οικονομίας που έδινε έναν στόχο στους Δήμους και όταν είχαν έτοιμη τη μελέτη, πλήρωναν λιγότερο τέλος και όταν είχαν έτοιμη τη χωροθέτηση, πλήρωναν λιγότερο τέλος και όταν κατασκευαζόταν το εργοστάσιο, πλήρωναν λιγότερο τέλος, για να βελτιώνουν την απόδοσή τους.

Τον κάνετε πάλι φόρο ταφής που τον εφαρμόζετε και σε όλα τα υπολείμματα, για να ενισχύσετε την καύση. Είναι ξεκάθαρο, ότι γυρνάμε ξανά στο παρελθόν. Όλα αυτά σας τα επισημαίνουν και οι περιβαλλοντικές οργανώσεις, δεν σας τα λέει μόνο ο ΣΥΡΙΖΑ.

Σε ότι αφορά στο κριτήριο του οικολογικού σχεδιασμού το έχω αναφέρει. Επιπλέον, δεν προχωράτε στην εφαρμογή των τεσσάρων ρευμάτων, ενώ είχαμε, ήδη, επιστολή προειδοποίησης από την Ευρωπαϊκή Ένωση το 2018. Ακόμη και τη χωριστή συλλογή βιοαποβλήτων, που ήταν νομοθετημένη από το 2018 από τον ΣΥΡΙΖΑ έχετε κάνει διάταξη για να πάει το 2022.

Μέσα σε όλα αυτά, θα πω πολύ λίγα πράγματα για τα υπόλοιπα που έχουν μπει επιπλέον στο νομοσχέδιο. Πρώτον, στα ενεργειακά αλλάζει τη διαδικασία αδειοδότησης των ΑΠΕ, αναιρώντας όλες τις μεγαλόστομες διακηρύξεις του κ. Χατζηδάκη, βάζοντας το θέμα της εγγυητικής. Άρα, παραδέχεστε, κύριε Σκρέκα, ότι η διαδικασία του ν.4685 που με πολλές «τυμπανοκρουσίες» ανακοινώθηκε ως απελευθέρωση, ήταν λάθος και βάζετε «κόφτη». Θα το συζητήσουμε.

Δεύτερον, φτιάχνετε ένα «κέλυφος» για μηχανισμό παρακολούθησης της αγοράς ενέργειας. Προσέξτε, σας προειδοποιούσαμε -δεν ήσασταν Υπουργός, αλλά ήσασταν στην Κυβέρνηση- ότι πηγαίνετε στο target model και στο άνοιγμα του χρηματιστηρίου, χωρίς ρυθμίσεις. Κάναμε παρεμβάσεις τον Νοέμβριο και τον Δεκέμβριο, γιατί η Ελλάδα πλήρωσε τότε εκατοντάδες εκατομμύρια ευρώ ως κόστος εξισορρόπησης. Δεν κάνατε τίποτα και έρχεστε τώρα, οκτώ μήνες μετά, ενώ η αγορά και η κοινωνία έχει πληρώσει εκατοντάδες εκατομμύρια ευρώ, για να περάσετε μία ρύθμιση, η οποία τι λέει, κυρίες και κύριοι Βουλευτές; Λέει, ότι θα φτιάξουμε έναν μηχανισμό, τον οποίον θα τον διαβουλευτούμε, θα τον ανακοινώσουμε και θα εγκριθεί. Ούτε αυτός ο μηχανισμός, οκτώ μήνες μετά, δεν είναι έτοιμος. Αυτή είναι η ανεπάρκεια των «αρίστων» και η έλλειψη οποιασδήποτε επιτελικότητας.

Προφανώς, σε ότι αφορά στο θέμα των ΑΠΕ, παραδέχεστε, ότι έχουν μπει «αεριτζήδες» στον χώρο, που τους έβαλε ο κ. Χατζηδάκης, δηλαδή, εσείς, η Κυβέρνησής σας, για να βάζετε τώρα εγγυητικές, ενώ η υπερθέρμανση λειτουργεί εις βάρος της μετάβασης της «πράσινης» ενέργειας, γιατί, προφανώς, μειώνονται τα έργα και των υπολοίπων που έχουν μεγαλύτερη αποτελεσματικότητα. Ας δούμε και κάτι τελευταίο. Μάθαμε, ότι μία από τις τροπολογίες που θα έρθει θα αφορά στην Κρήτη. Προσέξτε, ένα έργο του ΣΥΡΙΖΑ, έρχεται αυτή η Κυβέρνηση της «εξαπάτησης», το παρουσιάζει ως το καλύτερο δικό της έργο του 2020, τη σύνδεση, δηλαδή, Πελοποννήσου-Κρήτης, παρουσιάζει και την ηλέκτριση του καλωδίου, αλλά δεν μπορεί να λύσει δύο γραφειοκρατικά θέματα για το θέμα των παγίων και το θέμα της σύνδεσης, με αποτέλεσμα η Κρήτη, πριν από δέκα ημέρες να μείνει χωρίς ρεύμα, με μπλακ άουτ κυλιόμενα, γιατί δεν είχαν λύσει θεσμικά ζητήματα. Ακόμη και τώρα, όμως, αυτή η ρύθμιση δεν είναι στο νομοσχέδιο. Θα έρθει με τροπολογία, μάς λένε. Αυτό είναι η αριστεία. Έτοιμο το έργο.

Ούτε αυτό δεν μπόρεσαν να λύσουν, ενώ βάζουν μέσα και την πώληση του ΔΕΔΔΗΕ. Μάλιστα, «ξεπουλάει» τον ΔΕΔΔΗΕ την ημέρα, αν δεν κάνω λάθος, που ολοκληρώνεται μία συζήτηση και για το «ξεπούλημα» της ΔΕΠΑ Υποδομών. Αυτή είναι η Κυβέρνηση. Διαπλοκή, τακτοποίηση «γαλάζιων» παιδιών και ξεπούλημα. Για τους Έλληνες και τις Ελληνίδες, όμως, είτε τα νοικοκυριά, είτε τις επιχειρήσεις υπάρχει μόνο κόστος. Αυτό, ουσιαστικά, είναι η αντίθετη τάση με οτιδήποτε γίνεται στην Ευρώπη.

Έτσι, θα εκχωρήσει με σημερινό άρθρο, ένα «εργαλείο» ενεργειακού σχεδιασμού της χώρας που έχει και σίγουρη απόδοση και έχει και εγγυημένα έσοδα και μάλιστα, απ’ ότι βλέπουμε στον διαγωνισμό, κύριε Σκρέκα, σε εταιρείες που δεν έχουν εμπειρία και ικανότητα δικτύων, αλλά είναι μόνο παιχνίδια χρηματιστηρίων και κεφαλαίων. Άρα, θα χάσουμε αυτό το ενεργειακό «εργαλείο» ως Ελλάδα πάντως. Αυτό έχει σημασία. Αυτή η κατάσταση υπάρχει. Κερδοσκοπία, «αεριτζήδες», ιδιωτικοποίηση και το κόστος το πληρώνει πάντα η κοινωνία.

Σε ότι αφορά στα θέματα της χωροταξίας και της πολεοδομίας, θέλω να χτυπήσω ένα πολύ ισχυρό «καμπανάκι», αν και θα τα πούμε αναλυτικότερα και στη συνέχεια. Αποσπασματικές ρυθμίσεις, ατάκτως ερριμμένες, ρουσφέτια παντού, μέχρι και αυξήσεις συντελεστή δόμησης, ό,τι μπορείτε να φανταστείτε έχει μέσα το νομοσχέδιο, όπως και για το Μάτι παράταση και αδιέξοδο, καθώς δεν λύνουν το θέμα εκεί πολεοδομικά, ενώ βάζουν και παρατάσεις σε όλα τα ειδικά σχέδια. Δηλαδή, δεν τελειώνουν ποτέ όλα αυτά τα σχέδια, με εξαιρέσεις σχεδιασμού παντού και με ειδικά πολεοδομικά «εργαλεία» για οτιδήποτε θέλει να κάνει κάποιος. Δηλαδή, θα θέλει ο τάδε να φτιάξει κάπου ένα ξενοδοχείο; Θα κάνει μόνος του μία πολεοδομική μελετούλα, θα βάζει δικούς του όρους δόμησης, θα πάρει δικές του χρήσεις γης και άσε τους άλλους να περιμένουν.

Καμία, λοιπόν, πρόνοια για κράτος δικαίου, παντού εξυπηρετήσεις. Και γιατί όλα αυτά; Γιατί θέλουν να αφήσουν την Ελλάδα χωρίς σχέδιο; Προφανώς, γιατί πολύ απλά έχουν στον νου τους, ότι, είτε με το «χτύπημα στην πλάτη» στο καφενείο, που ήξεραν να κοροϊδεύουν τον κόσμο τόσα χρόνια για τα δασικά, για τα αγροτικά και για τα πολεοδομικά, είτε με τη λογική της παροιμίας «ο λύκος στην αντάρα χαίρεται» για τους «μεγαλοκουμανταδόρους» που είναι κοντά τους, θα λύνουν προβλήματα για μία ζωή.

Ναι, αλλά αυτό είναι ντροπή για την Ελλάδα και δεν οδηγεί πουθενά. Και αυτό, δυστυχώς, έρχεται η πολιτική ηγεσία και οι δύο Υπουργοί που είναι εδώ παρόντες, ως υπεύθυνοι του νομοσχεδίου- να ανανεώσουν ένα σύστημα με ρουσφέτια, με παρεκκλίσεις, με παρατάσεις και με εξυπηρετήσεις και είναι πολιτική σας ευθύνη, γιατί θα είμαστε εδώ μαζί, θα τα συζητάμε και κρίνεστε για όλα αυτά τα ζητήματα.

Πρακτικά, έρχεστε με αυτό το νομοσχέδιο να επιβεβαιώσετε, ότι θέλετε ένα μοντέλο για την Ελλάδα, που είναι το μοντέλο Άγριας Δύσης. Δηλαδή, να κάνει ο καθένας που είναι «κολλητός» του συστήματος ό,τι γουστάρει και άσε όλους τους υπόλοιπους να περιμένουν και να ταλαιπωρούνται.

Το ίδιο γίνεται και στην ανακύκλωση, καθώς κι’ εκεί τακτοποιούνται δουλειές και με τα ΣΔΙΤ. Υπάρχουν «φωτογραφικές» διαδικασίες σε πάρα πολλές εξελίξεις και με τις προμήθειες διαγωνισμού, παρ’ ότι έρχονται και οι υπηρεσίες και οι ΜΚΟ και σας λένε, ότι δεν μπορείτε να πιάσετε τους στόχους. Γι’ αυτό, εξάλλου, καθυστερήσατε να έρθετε στη Βουλή, για να μπορέσουν να μπουν όλες αυτές οι «φωτογραφικές» διατάξεις. Οφείλω να πω, για τυπικούς λόγους, τουλάχιστον, τους οποίους, μάλλον, δεν εμπιστεύεται η Κυβέρνηση, ότι η Ευρωπαϊκή Επιτροπή μάς έχει στείλει, ήδη, αιτιολογημένη γνώμη για την καθυστέρηση ενσωμάτωσης των Οδηγιών. Πριν έναν χρόνο έπρεπε να το κάνουν οι άριστοι. Δύο διαδικασίες διαβούλευσης, ένα «εκτρωματικό» νομοσχέδιο που έρχεται, εκ των υστέρων, με διατάξεις εκτός ανακύκλωσης και πολλές τακτοποιήσεις, οι οποίες οδήγησαν -και νομίζω ότι αυτή είναι η καλύτερη απόδειξη- στην παραίτηση των περιβαλλοντικών οργανώσεων από το Διοικητικό Συμβούλιο του Οργανισμού Ανακύκλωσης, με κατηγορίες, ότι δεν βοηθάει την ανακύκλωση.

Όταν, λοιπόν, κύριε Υπουργέ, κατορθώσετε να αναιρέσετε αυτό, όταν αναιρέσετε τις «φωτογραφικές» διακηρύξεις, τις «σκανδαλώδεις» εγκρίσεις συστημάτων ανακύκλωσης και τα «παιχνίδια» που γίνονται στον χώρο των αποβλήτων, τότε να συζητήσουμε για τις Οδηγίες, που εμείς συμβάλαμε στο να γίνουν και καλύτερες, όσο μπορούσαμε στο μέτρο του δυνατού.

Όμως, εδώ δεν μιλάμε για ένα νομοσχέδιο που ενσωματώνει ευρωπαϊκές οδηγίες. Μιλάμε για ένα νομοσχέδιο που πάει τη χώρα πολύ πίσω και ανοίγει πάρα πολλά «παραθυράκια». Είναι ένα νομοσχέδιο, το οποίο είναι επικίνδυνο και για την ανακύκλωση και για τη διαχείριση των απορριμμάτων και προφανώς, ξεχάσατε, ότι έχει οποιοδήποτε ευρωπαϊκό χαρακτήρα. Είναι ένα νομοσχέδιο αντιευρωπαϊκό και οπισθοχώρησης.

Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Σκρέκας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Καταρχήν, το να είσαι εκπρόσωπος του ΣΥΡΙΖΑ και να κατηγορείς τα υπόλοιπα Κόμματα για πολιτική εξαπάτησης, αυτό από μόνο του χρειάζεται τεράστιο θράσος. Ακούστηκαν πάρα πολλά από τον Εισηγητή της Αντιπολίτευσης, τα οποία θα έχουμε τη δυνατότητα να τα αναλύσουμε και να τα καταρρίψουμε ένα προς ένα και σήμερα στην τοποθέτησή μου, αλλά και στις επόμενες συνεδριάσεις της Επιτροπής και στην Ολομέλεια.

Θέλω να πω δυο - τρία πράγματα, για να βάλουμε κάποια ζητήματα στη θέση τους, γιατί δεν μπορεί κάποιος να έχει κυβερνήσει πέντε χρόνια, σχεδόν, αυτόν τον τόπο και τα αποτελέσματα της ανακύκλωσης, κατά τη διάρκεια της δικής του διακυβέρνησης να είναι ορατά. Η Ελλάδα, δυστυχώς, μετά από πέντε χρόνια διακυβέρνησης ΣΥΡΙΖΑ, παραμένει στις τελευταίες θέσεις, σε ότι αφορά στην ανακύκλωση και στις πρώτες θέσεις της Ευρώπης, σε ότι αφορά την ταφή των απορριμμάτων. Απορώ, λοιπόν, πως έρχεται εδώ, ο εκπρόσωπος του ΣΥΡΙΖΑ και με τόσο περισσευούμενο θράσος κατηγορεί την Κυβέρνησή μας, η οποία προσπαθεί να φτιάξει αυτά που παρέλαβε.

Δεν θα απαριθμήσω τους χιλιάδες τόνους απορριμμάτων να κείτονται κάτω από τον ήλιο με τους 40 βαθμούς Κελσίου και μάλιστα, στην κορύφωση της τουριστικής περιόδου. Ας τα αφήσουμε αυτά πίσω και ας κοιτάξουμε λίγο μπροστά, γιατί αυτά έκανε ο ΣΥΡΙΖΑ, κατά τη διάρκεια της διακυβέρνησης του. Λέει, για παράδειγμα, ο κ. συνάδελφος, ότι δεν υπάρχει ούτε μία διάταξη για την ανακύκλωση. Στο εν λόγω νομοσχέδιο, υπάρχουν πενήντα διατάξεις που αφορούν στην ανακύκλωση. Θα σας τις δείξω, κύριε συνάδελφε, μία προς μία, αλλά καλό θα είναι να ρίξετε μία ματιά στο νομοσχέδιο, πριν ξεκινήσουμε την, κατ’ άρθρον, συζήτηση.

Δεν μπορείτε, για παράδειγμα, να μιλάτε για «φωτογραφικές» διακηρύξεις, όταν ο προκάτοχός μου ήταν αυτός, ο οποίος προχώρησε στο να θεσπίσει πρότυπα τεύχη δημοπράτησης, ακριβώς, για να βάλει σε μία σωστή κατεύθυνση τις αρχές, οι οποίες προχωρούσαν σε τέτοιες δημοπρατήσεις και ξέρετε, ότι δεν είναι του Υπουργείου, αλλά είναι φορείς της Τοπικής Αυτοδιοίκησης. Για να υπάρχει, λοιπόν, μία ενότητα και μία ενιαία αντιμετώπιση, ακριβώς, αυτού του μεγάλου θέματος που έχει να κάνει με τη δημοπράτηση των μονάδων επεξεργασίας αποβλήτων, αναγκάστηκε η Κυβέρνηση και ο προκάτοχός μου Υπουργός -οφείλω να το πω- να συντάξει πρότυπα τεύχη και να βάλει τα πράγματα σε έναν πιο ορθό δρόμο με διαφάνεια και καθαρότητα.

Δεν είναι δυνατόν να λέτε, από τη μία, ότι δεν δίνουμε «εργαλεία» στους Δήμους, για να πετύχουν την ανακύκλωση και από την άλλη, να κατηγορείτε που δίνουμε τη δυνατότητα μέσα από το Πρόγραμμα Αντώνης Τρίτσης και μέσα από άλλα χρηματοδοτικά «εργαλεία», να αγοράσουν οι Δήμοι «εργαλεία» για να βοηθήσουν την αύξηση της ανακύκλωσης. Δηλαδή λέτε και αντιλέτε. Εσείς ο ίδιος, φάσκετε και αντιφάσκετε. Αυτό πρέπει να το λύσετε με κάποιον τρόπο, γιατί δεν βγαίνει ξεκάθαρη εικόνα του τι θέλετε να πείτε. Δεν είναι δυνατόν, λοιπόν, να λέτε ότι φέρνουμε την καύση σε αυτό το νομοσχέδιο, που είναι αντίθετο με την ιεράρχηση της διαχείρισης των αποβλήτων και από την άλλη, να λέτε, εσείς ο ίδιος μετά, ότι η καύση είναι πολύ χαμηλά στην ιεράρχηση.

Τελικά, είναι κομμάτι της ιεράρχησης ή δεν είναι; Και επειδή είναι, όπως γνωρίζετε πολύ καλά, επαναλαμβάνω, είναι χαμηλά, αλλά είναι πριν την ταφή, εσείς είχατε διαγράψει, εντελώς, από το μυαλό σας για μεγάλο χρονικό διάστημα αυτή τη διαδικασία, αυτό το στάδιο, το οποίο είναι ένα στάδιο πριν φτάσει στην ταφή και όπου εκεί ανακτάται η ενέργεια και όπου ένα μεγάλο κομμάτι στην Ευρώπη, ένα μεγάλο τμήμα του όγκου των αστικών απορριμμάτων, αυτό το οποίο έχει περάσει από το στάδιο της μείωσης της επανάχρησης της ανακύκλωσης, φτάνει στο στάδιο της ανάκτησης.

Άρα, θα τα βάλουμε όλα αυτά με τη σειρά και σταματήστε να λέτε και να αντιλέτε εσείς ο ίδιος, ώστε να μπορούμε να κάνουμε μία παραγωγική συζήτηση, ώστε να είστε, πραγματικά, παραγωγικός και να συμβάλλετε στο να πετύχουμε ένα καλύτερο πλαίσιο.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε. Ευχαριστώ και τον εκπρόσωπο του Κινήματος Αλλαγής για την παραχώρηση της θέσης του.

Κυρίες και κύριοι, το Κομμουνιστικό Κόμμα Ελλάδας παρακολουθεί με ιδιαίτερη προσοχή τις περιβαλλοντικές εξελίξεις, παρεμβαίνει και καταθέτει απόψεις. Το ίδιο κάνει και στο κρίσιμο ζήτημα της διαχείρισης των απορριμμάτων. Για εμάς το οξυμένο αυτό πρόβλημα έρχεται να προστεθεί στα άλλα μεγάλα προβλήματα που απασχολούν σήμερα την εργατική τάξη, τα φτωχά λαϊκά στρώματα, όπως της υγείας, της παιδείας, της ανεργίας, της κατάργησης των κοινωνικών, εργασιακών, δημοκρατικών και συνδικαλιστικών δικαιωμάτων.

Κι’ έχει τους λόγους του το Κόμμα μας, όταν κάνει μία τέτοια προσέγγιση, γιατί η διαχείριση των απορριμμάτων, κατά τη γνώμη μας, αποτελεί σήμερα σοβαρή απειλή για τη δημόσια υγεία, καθώς και για την υγιεινή και ασφάλεια των εργαζομένων στην καθαριότητα. Είναι παράγοντας συνεχούς υποβάθμισης του περιβάλλοντος και της ποιότητας ζωής που θα επιδεινωθεί ακόμη περισσότερο, εάν επιτύχουν οι διάφορες μεθοδεύσεις για την επιβολή της επικίνδυνης, για το περιβάλλον και για την υγεία, καύσης. Είναι, επίσης, πόλος προσέλκυσης του μεγάλου κεφαλαίου για επενδύσεις, με κριτήριο τη μεγιστοποίηση των κερδών του και όχι την ικανοποίηση των λαϊκών αναγκών. Είναι ένα πεδίο επέκτασης των ιδιωτικοποιήσεων.

Υπό την έννοια, λοιπόν, αυτή, η διαχείριση των απορριμμάτων αποτελούσε πάντα, ιδιαίτερα, όμως, σήμερα, ένα ακόμη πεδίο γενικευμένης εισπρακτικής επιβάρυνσης των λαϊκών στρωμάτων, στο όνομα του «πληρώνω όσο πετάω», της πιο ακραίας εκδοχής του «ο ρυπαίνων πληρώνει», χειρότερης και από τη λογική του κεφαλικού φόρου, με διάφορα τέλη όπως αυτό το χαράτσι του ειδικού τέλους ταφής.

Το παρόν, λοιπόν, σχέδιο νόμου υπηρετεί, κατά βάση, φιλομονοπωλιακές επιδιώξεις. Έχει ως «πυρήνα» του την ανάδειξη των αποβλήτων, ως πόρου ικανού να εξασφαλίσει, μέσω της διαχείρισής του και τη χρήση των νέων τεχνολογιών, το αναγκαίο ποσοστό κέρδους για τα κεφάλαια που «λιμνάζουν» αναξιοποίητα, αλλά και να αποτελέσει στη συνέχεια πρώτη ύλη για την επικερδέστερη δραστηριότητα άλλων κλάδων της καπιταλιστικής οικονομίας.

Το νομοσχέδιο που συζητάμε, έρχεται σε συνέχεια του πρόσφατου αντιλαϊκού Εθνικού Σχεδίου Διαχείρισης Αποβλήτων του 2020, διαμορφώνοντας το νομικό πλαίσιο για την υλοποίησή του, ενώ, τυπικά και ουσιαστικά, επικαιροποιεί και επανακινεί τον ΕΣΔΑ του ΣΥΡΙΖΑ. Άρα, λοιπόν, υπάρχει ένα ζήτημα προς τι ο καβγάς. Οι επιδιώξεις αυτές αποτυπώνονται επίσης στην Οδηγία του 2008/98 για τα απόβλητα, στην Οδηγία 94/62 για την ανακύκλωση αποβλήτων συσκευασίας και άλλων προϊόντων και βεβαίως, στις σχετικές τροποποιήσεις τους με τις Οδηγίες 2018/851 και 2018/852 που πραγματεύεται και το παρόν σχέδιο νόμου.

Επίσης, βασίζεται σε μία σειρά από κοινοτικά ντοκουμέντα, όπως η Στρατηγική Ευρώπη 2020, το 7ο Πρόγραμμα Δράσης για το Περιβάλλον, ο χάρτης πορείας για την αποδοτικότητα των πόρων, αλλά και μία σειρά ανάλογου βάρους πονήματα, όπως η προχωρημένη διαδικασία για τη νέα οδηγία για τα απόβλητα και αυτό το «νεόκοπο» εύρημα περί «κυκλικής» οικονομίας. Απ’ όλα είχε ο μπαξές. Η φαρέτρα των μονοπωλιακών ομίλων έχει τα πάντα. Η αντιλαϊκή πολιτική στόχευσή του είναι, επομένως, δεδομένη.

Όπως λέτε στην Αιτιολογική Έκθεση, με τη θέσπιση ενός ολοκληρωμένου πλαισίου διαχείρισης των αποβλήτων, την εναλλακτική διαχείριση και τον εκσυγχρονισμό της, θα επιτευχθεί η προσαρμογή στις απαιτήσεις της «κυκλικής» οικονομίας, την οποία υιοθετείτε όλοι σας.

Ποια είναι, όμως, η αλήθεια, την οποία κρύβετε επιμελώς; Ότι με την «κυκλική» οικονομία, η οποία μπορεί να μην χρηματοδοτείται, αυτοτελώς, από το Ταμείο Ανάκαμψης, είναι ένα ιδιαίτερο ενδιαφέρον που έχει ο ΣΥΡΙΖΑ γι’ αυτό, αλλά θα έχει το μερίδιό της μέσα από τον πακτωλό δισεκατομμυρίων για την «πράσινη» οικονομία. Το ζήτημα, όμως, κατά την άποψή μας δεν είναι αυτό. Το ζήτημα είναι, ότι με την «κυκλική» οικονομία, το γεγονός, δηλαδή, ότι επιχειρείται να καταστούν πιο «εύπεπτες» στον λαό οι «πράσινες μπίζνες» του κεφαλαίου. Δηλαδή, τα αστικά απόβλητα και τα απόβλητα ενός παραγωγικού κλάδου να μετατρέπονται μετά από επεξεργασία σε φθηνή πρώτη ύλη ή καύσιμο με την ενεργειακή καύση για τις ανάγκες βιομηχανικών εγκαταστάσεων και μεγάλων αγροτικών εκμεταλλεύσεων. Είναι πεδίον δόξης λαμπρόν για τους κατασκευαστικούς ομίλους, για τις τράπεζες, κυρίως, μέσω συμπράξεων δημόσιου και ιδιωτικού τομέα και τμημάτων του βιομηχανικού κεφαλαίου, που ασχολούνται με την παραγωγή εξοπλισμού επεξεργασίας αποβλήτων για την επένδυση με ικανοποιητικό ποσοστό κέρδους.

Κατά συνέπεια, ψευδώς και παραπλανητικά, ως προς τις πραγματικές προθέσεις, αναφέρεται στο σχέδιο νόμου, ότι «επιδιώκεται η πρόληψη της παραγωγής αποβλήτων, η μείωση των αρνητικών συνεπειών της παραγωγής και της διαχείρισης αποβλήτων, η αύξηση της ανακύκλωσης, ο περιορισμός του συνολικού αντίκτυπου της χρήσης των πόρων και η βελτίωση της αποδοτικότητάς τους, με στόχο τη μετάβαση σε μία κυκλική οικονομία. Αυτά λέει το σχέδιο νόμου.

Βέβαια, όσα δεν τολμούν να ψελλίσουν ή, επιμελώς, κρύβουν η Νέα Δημοκρατία και ο ΣΥΡΙΖΑ, κυβερνητικά και αντιπολιτευτικά επιτελεία, τα αποκαλύπτουν, χωρίς κομπασμούς, τα επιτελεία της Ευρωπαϊκής Ένωσης.

Σε σχέση με τα απόβλητα, έλεγε, πριν από χρόνια, ο αρμόδιος Επίτροπος για το περιβάλλον, σε ένα ευρωπαϊκό περιοδικό για το περιβάλλον, ότι υπάρχει «χρυσάφι» στην κυριολεξία. «Στόχος μας είναι η μετάβαση προς μία κυκλική οικονομία και με την αξιοποίηση των επιχειρηματικών ευκαιριών, διασφαλίζοντας την πρόσβαση στα υλικά που χρειάζονται οι βιομηχανίες, δημιουργώντας νέες θέσεις εργασίας και παράγοντες οικονομικής μεγέθυνσης». Το κεφάλαιο, λοιπόν, είναι το πρώτο που βλέπει τα απορρίμματα ως εμπόρευμα. Όλες οι ευρωπαϊκές οδηγίες, η προσαρμογή τους στην ελληνική νομοθεσία και με πρόσχημα τη μεγαλύτερη ανακύκλωση και την «κυκλική» οικονομία μετατρέπουν τα απορρίμματα σε εμπόρευμα. Τα απορρίμματα, λοιπόν, μπορεί να φαντάζουν περιττά για τον παραγωγό τους, αλλά δεν είναι άχρηστα. Μπορούν να επανεπενδυθούν στην οικονομία, όχι, φυσικά, γιατί τους «έπιασε ο πόνος» για την υγεία και το περιβάλλον», αλλά γιατί είναι ένας επικερδής τομέας για τους επιχειρηματικούς ομίλους.

Πίσω από το κυβερνητικό επιχείρημα, περί βιώσιμων επενδύσεων προς όφελος του κοινωνικού συνόλου για την προστασία του περιβάλλοντος ή την κατάργηση της πλαστικής σακούλας και των πλαστικών μπουκαλιών, κ.λπ.. -υποκριτικά που ακούγονται- αυτό που πραγματικά επιδιώκετε, επιδιώκει το κράτος σας, είναι να διευκολύνει το ιδιωτικό κεφάλαιο, μεταβιβάζοντάς του εύκολα και με προνομιακούς όρους τη διαχείριση των απορριμμάτων, μέσω συμπράξεων Δημόσιου και ιδιωτικού τομέα. Από τη μία, λοιπόν, περιβαλλοντολόγοι και από την άλλη, «περιβαλλοντοκτόνοι». Από τη μία, όχι στα πλαστικά και από την άλλη, καύση των απορριμματογενών καυσίμων, μαζί και των υπολειμμάτων από τις μονάδες επεξεργασίας των σύμμεικτων αποβλήτων. Άλλωστε, υπάρχει ιδιαίτερα πλούσια εμπειρία στη χώρα μας, στον Βόλο είναι -νομίζω- η πιο εμβληματική περίπτωση.

Η εφαρμογή αυτών των Οδηγιών που συζητάμε, θα οξύνει όλες τις διαστάσεις του προβλήματος, όπως συμβαίνει χαρακτηριστικά στη χώρα μας, όπου, τόσο η Κυβέρνηση του ΣΥΡΙΖΑ, όσο και αυτή της Νέας Δημοκρατίας σήμερα, συνεχίζει την απαράδεκτη λειτουργία του ΧΥΤΑ Φυλής, μιας υγειονομικής «βόμβας», σχεδιάζει τη λειτουργία, αποδεδειγμένα, επικίνδυνων και ακατάλληλων ΧΥΤΑ, όπως στο Γραμματικό και αλλού, γιατί το μόνο που αξιολογούν η Κυβέρνηση και η Ευρωπαϊκή Ένωση είναι η προσδοκώμενη κερδοφορία των ομίλων και των επενδύσεών τους.

Και όλα αυτά, φυσικά, με όρους εργασίας και αμοιβής του 19ου αιώνα και με πόρους που προέρχονται από την «αφαίμαξη» του, ήδη, συρρικνωμένου λαϊκού εισοδήματος, με μία σειρά από οικονομικά «εργαλεία». Στα πρώτα από αυτά περιλαμβάνονται αρχές, όπως «ο ρυπαίνων πληρώνει», μιλάμε για τα ανταποδοτικά τέλη καθαριότητας, και η διευρυμένη ευθύνη του παραγωγού που καταλήγει αποκλειστική ευθύνη των λαϊκών στρωμάτων, ως καταναλωτών και στα δεύτερα, όπως το «πληρώνω όσο πετάω» και το ειδικό τέλος ταφής.

Το πρόβλημα, λοιπόν, που θέλουν να λύσουν τα όργανα της Ευρωπαϊκής Ένωσης, για λογαριασμό των επιχειρηματικών ομίλων, είναι το πώς η εκμετάλλευση των αποβλήτων θα φέρει αμύθητα κέρδη. Η Ευρωπαϊκή Επιτροπή έχει αποτιμήσει, ότι το 2013 η συνολική παραγωγή αποβλήτων στην Ευρωπαϊκή Ένωση ανήλθε σε, περίπου, 2,5 δισεκατομμύρια τόνους, από τα οποία 1,6 δισεκατομμύρια δεν επαναχρησιμοποιήθηκαν, ούτε ανακυκλωθήκαν, κατά συνέπεια, χάθηκαν ως κερδοφόρα εκμετάλλευση για τους επιχειρηματικούς ομίλους.

Ένα από τα σοβαρά προβλήματα της Ευρωπαϊκής Ένωσης είναι η έλλειψη εναρμονισμένων κανόνων για τα απόβλητα σε όλα τα κράτη μέλη, που αποτρέπει ή δυσκολεύει την ανάπτυξη ομίλων από άλλα κράτη μέλη της Ευρωπαϊκής Ένωσης, να διεισδύσουν στις εθνικές αγορές άλλων κρατών μελών. Αυτό προσπαθούν να καλύψουν οι νομοθετικές προτάσεις και τροποποιήσεις.

Οι τροποποιήσεις των ευρωπαϊκών οδηγιών εναρμονίζουν τη διαχείριση των αποβλήτων με τις νεότερες τεχνολογικές εξελίξεις, προκειμένου να υπηρετήσουν την ενίσχυση των ομίλων στο εσωτερικό της Ευρωπαϊκής Ένωσης και, φυσικά, στον διεθνή ανταγωνισμό τους. Το σύνολο αυτών των νομοθετικών προτάσεων αποτελεί και το λεγόμενο «πακέτο αποβλήτων». Τα κύρια στοιχεία του πακέτου για την τροποποίηση της νομοθεσίας της Ευρωπαϊκής Ένωσης, σχετικά με τα απόβλητα είναι πρώτον, η αύξηση του στόχου για την προετοιμασία για επαναχρησιμοποίηση και ανακύκλωση των αστικών αποβλήτων στο 65% έως το 2030. Δεύτερον, η αύξηση των στόχων για την προετοιμασία για επαναχρησιμοποίηση και ανακύκλωση των απορριμμάτων συσκευασίας. Τρίτον, ο σταδιακός περιορισμός της υγειονομικής ταφής των αστικών αποβλήτων στο 10% έως το 2030 και τέταρτον, η μεγαλύτερη εναρμόνιση και απλούστευση του νομικού πλαισίου για τα υποπροϊόντα και αποχαρακτηρισμός αποβλήτων.

Το βασικό, όπως φαίνεται, είναι η επαναχρησιμοποίηση των χρήσιμων αποβλήτων και η εξαφάνιση των μη χρήσιμων με το μικρότερο δυνατό κόστος, δηλαδή, με την καύση. Όμως, αυτό θα συνεπάγεται με καταστροφικές συνέπειες για τη δημόσια λαϊκή υγεία και το περιβάλλον.

Όπως φαίνεται μέχρι τώρα, τα συγκρουόμενα συμφέροντα ανάμεσα σε κράτη μέλη είναι μεγάλα. Οι συμβιβασμοί είναι αρκετά δύσκολοι. Αυτό σημαίνει, ότι οι εκθέσεις που θα ψηφιστούν, θα αποτελέσουν μέσο πίεσης των κρατών και τμημάτων του κεφαλαίου για έναν διαφορετικό συμβιβασμό και από τις Επιτροπές του Κοινοβουλίου.

Επιτρέψτε μου να αναφερθώ σε ορισμένα από τα πιο βασικά σημεία του σχεδίου νόμου που υπηρετούν αυτούς τους αντιλαϊκούς, φιλομονοπωλιακούς στόχους των λεγόμενων «πράσινων» ομίλων. Η θεσμική ολοκλήρωση και ενεργοποίηση των αντιλαϊκών χαρατσιών που είχε προβλέψει ο ΣΥΡΙΖΑ με το Εθνικό Σχέδιο Διαχείρισης Αποβλήτων το 2015, -τα είχε ονομάσει, τότε, οικονομικά «εργαλεία»- δίνοντας ολοκληρωμένη νομική υπόσταση στο σύστημα «πληρώνω όσο πετάω», το οποίο θα εφαρμόζεται μόνο για τα δημοτικά απορρίμματα, ενώ τα τέλη για τα σύνθετα τουριστικά καταλύματα, τα κύρια ξενοδοχειακά καταλύματα, άνω των 100 κλινών και των βιομηχανικών εγκαταστάσεων, περιλαμβανομένων και των κτηνοτροφικών μονάδων, θα μειωθούν δραστικά και θα απαλλαγούν από τον σημερινό τρόπο υπολογισμού των ανταποδοτικών τελών. Το περιβόητο τέλος ταφής στα δημοτικά απόβλητα, άλλο ένα χαράτσι στις πλάτες των δημοτών, ανεβαίνει στα 20 ευρώ, ανά τόνο για το 2022, κλιμακούμενο, κατά πέντε ευρώ, χρόνο με τον χρόνο, μέχρι να φτάσει τα 35 ευρώ ο τόνος το 2025, το 2026 κάνει άλμα στα 40 ευρώ, ανά τόνο και από το 2027 και μετά «στρογγυλοκάθεται» στα 55 ευρώ, ανά τόνο. Μιλάμε για μία πραγματική «ληστεία». Πώς, αλλιώς, μπορεί να χαρακτηριστεί; Η πλούσια «λεία» αυτής της «φοροληστείας» θα αποδίδεται, όπως αναφέρει, μέσω των ΦΟΔΣΑ σε ειδικό λογαριασμό του ΕΟΑΝ. Για ποιον θα δίδεται αυτή και γιατί; Είναι ένα ερώτημα που θα έχουμε τη δυνατότητα να μιλήσουμε και στις επόμενες συνεδριάσεις.

Με την αναβάθμιση της λειτουργίας των Κέντρων Διαλογής Ανακυκλώσιμων Υλικών, τα γνωστά ΚΔΑΥ, «φορτώνεται» από 1/1/2022 στους Δήμους και το κόστος επεξεργασίας των υπολειμμάτων των ΚΔΑΥ, είτε μέσω των ΜΕΑ, είτε μέσω των εργοστασίων καύσης. Με τη δημιουργία Κέντρων Δημιουργικής Επαναχρησιμοποίησης Υλικών -σαν να μην έφθαναν τα «πράσινα» σημεία- υποχρεώνονται οι Δήμοι, με πληθυσμό πάνω από 20.000 κατοίκους, να δημιουργήσουν μέχρι το 2023 νέες κτιριακές υποδομές, που θα υποδέχονται ηλεκτρονικό εξοπλισμό, δηλαδή, δηλαδή παιχνίδια, έπιπλα, ποδήλατα, βιβλία, κλωστοϋφαντουργικά είδη κ.λπ., ενώ θα χωροθετούνται σε περιοχές με χρήσεις γενικής κατοικίας και πολεοδομικού κέντρου και παραγωγικών δραστηριοτήτων σε οικόπεδα μέχρι 400 τ.μ. με τις αντίστοιχες κτιριακές κι άλλες υποδομές. Κι’ όλα με χρήματα των Δήμων, δηλαδή των δημοτών.

Όλα, λοιπόν, τα παραπάνω αποτελούν «ομοβροντία» κατά των οικονομικών των Δήμων με τα «πετσοκομμένα» έσοδα από τους κεντρικούς αυτοτελείς πόρους, κατά των όρων εργασίας του ολιγάριθμου προσωπικού τους, καθώς καλούνται, να υποστούν και πρόσθετο εργασιακό φόρτο για λογαριασμό και πάλι των ιδιωτικών συστημάτων εναλλακτικής διαχείρισης, υπέρ της περαιτέρω ιδιωτικοποίησης του τομέα της καθαριότητας, αναμασώντας υποκριτικά ως άλλοθι οι δημοτικές αρχές τη γνωστή «καραμέλα», δηλαδή «τι να κάνουμε, δεν έχουμε προσωπικό», χωρίς, όμως, να κάνουν και τίποτα για να το αποκτήσουν.

Αντίθετα, προβλέπονται κίνητρα και φοροαπαλλαγές για το μεγάλο κεφάλαιο, όπως, για παράδειγμα, διεύρυνση φορολογικών κινήτρων για δωρεές, φορολογικές αποσβέσεις για το κόστος αναβάθμισης των ΚΔΑΥ και άλλα πολλά. Με διάφορες, επίσης, διατάξεις αποσπάται ένα σημαντικό μέρος της διαχείρισης των δημοτικών απορριμμάτων από τη δικαιοδοσία των Δήμων με σοβαρές αρνητικές συνέπειες.

Στον αντίποδα της ταξικής θέσης που έχουμε εμείς για ενιαίο δημόσιο φορέα διαχείρισης αποβλήτων, υπό συγκεκριμένους όρους και προϋποθέσεις, η Κυβέρνηση κρατάει επιλεκτικά για τον εαυτό της την τεράστια «φέτα» της αυτόνομης καύσης των αποβλήτων σε μονάδες ενεργειακής αξιοποίησης, όπως θέλει να «βαφτίζει» τα εργοστάσια καύσης, σε μία προσπάθεια να επιτύχει την κερδοφόρα, για το κεφάλαιο, υλοποίησή τους. Φυσικά, η λειτουργία και η συντήρηση των μονάδων υπάγεται στις αρμοδιότητες των ΦΟΔΣΑ, που σημαίνει σε απλά ελληνικά, ότι η εταιρεία που θα λειτουργεί τη μονάδα, θα πληρώνεται από τους ΦΟΔΣΑ, δηλαδή, από τους Δήμους που είναι μέλη του, δηλαδή, από τα λαϊκά νοικοκυριά.

Με βάση τα παραπάνω, αντιλαμβάνεστε, θεωρούμε, ότι η καταψήφιση, επί της αρχής, του σχεδίου νόμου είναι δεδομένη από το Κομμουνιστικό Κόμμα Ελλάδας.

Στο ζήτημα, λοιπόν, των απορριμμάτων και γενικότερα του περιβάλλοντος έχουν διαμορφωθεί δύο, εντελώς, διαφορετικές αντιλήψεις. Ούτε τρεις, ούτε τέσσερις, ούτε πέντε, ούτε όσες θέλουν κάποιοι, να εμφανίζουν. Δύο, λοιπόν, εντελώς, διαφορετικές αντιλήψεις που συγκρούονται μεταξύ τους και είναι, ιδιαίτερα, εμφανείς σήμερα. Αλλιώς αντιλαμβάνονται την έννοια της διαχείρισης των απορριμμάτων ο κόσμος του μόχθου, της δουλειάς, της δημιουργίας, του πολιτισμού και με, εντελώς, διαφορετικό τρόπο συμπεριφέρονται απέναντί του, με τις πολιτικές που υλοποιούν οι κυρίαρχες δυνάμεις, το πολυεθνικό κεφάλαιο, η Ευρωπαϊκή Ένωση, οι κυβερνήσεις που τις εκφράζουν και ολόκληρο το σύστημα που τους υπηρετεί.

Οι πρώτοι, όλο και πιο πολύ, συνειδητοποιούν, ότι αυτό που ονομάζεται περιβάλλον, δηλαδή, ο άμεσος, αλλά και ο ευρύτερος χώρος, όπου εργάζονται, δημιουργούν, ονειρεύονται, ξεκουράζονται, χρειάζεται ιδιαίτερη προσοχή και φροντίδα. Χρειάζεται τη βοήθειά τους, για την υπεράσπισή του, για την προστασία του, για την αναβάθμισή του.

Οι δεύτεροι, παρά τις κατά καιρούς ρηξικέλευθες δηλώσεις, διαβεβαιώσεις, δεσμεύσεις, με τη δράση τους αποκαλύπτουν, ότι το περιβάλλον δεν είναι τίποτα παραπάνω γι’ αυτούς, παρά η πηγή -κάθε άλλο παρά ανεξάντλητη- άντλησης και «καταλήστευσης» φυσικών πόρων. Ο φυσικός χώρος, όπου ασκούν την ανεξέλεγκτη δραστηριότητά τους, ο, ιδιαίτερα, επικερδής τομέας παραγωγικών επενδύσεων μόνο -και αποκλειστικά μόνο- για τους ίδιους.

Είναι γνωστό, σε όσους παρακολουθούν τις τοποθετήσεις μας, ότι η κριτική του Κ.Κ.Ε. δεν είναι κάτι το ευκαιριακό. Δεν υπαγορεύεται από τις όποιες συγκυρίες, δεν μεταλλάσσεται, υπακούοντας σε μικροκομματικά οφέλη, κατά τη συνηθισμένη πρακτική των άλλων κομμάτων, των αστικών κομμάτων. Πατάει γερά πάνω στη συνολικότερη αντίληψη του Κόμματός μας για την οργάνωση της κοινωνίας. Είναι ξεκάθαρο για εμάς, ότι η διαχείριση των απορριμμάτων, με γνώμονα τις λαϊκές ανάγκες, με σεβασμό στο περιβάλλον, στην υγεία του λαού, στους φυσικούς πόρους, στο λαϊκό εισόδημα, μόνο στο πλαίσιο ενός άλλου ριζικά διαφορετικού δρόμου ανάπτυξης μπορεί να εξασφαλιστεί.

Αυτό, βέβαια, προϋποθέτει εξουσία και οικονομία που καταργεί τις αιτίες που δημιουργούν και οξύνουν τα σημερινά προβλήματα, που δημιουργεί τις στέρεες προϋποθέσεις για την ανάπτυξη της χώρας προς το συμφέρον της εργατικής τάξης όλων των λαϊκών στρωμάτων, δημιουργών του κοινωνικού πλούτου.

Θα έχουμε την ευκαιρία, πιο αναλυτικά, να αναφερθούμε στις θέσεις του Κ.Κ.Ε. για τα ζητήματα της διαχείρισης των απορριμμάτων στις επόμενες συνεδριάσεις.

Ευχαριστώ, κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Στο σημείο αυτό, θα ανακοινώσουμε τους φορείς που θα κληθούν αύριο το πρωί, προκειμένου να εκφράσουν τις θέσεις τους. Ήταν πάρα πολλές οι προτάσεις από τους Εισηγητές και τους Ειδικούς Αγορητές και έτσι το Προεδρείο αποφάσισε να τους κάνει δεκτούς. Φθάνουμε, λοιπόν, στους 25 φορείς, οπότε καλό θα είναι, αύριο στις 09.00΄, να ξεκινήσουμε εγκαίρως, προκειμένου να τοποθετηθούν όλοι.

Οι φορείς που θα κληθούν είναι οι: ΚΕΔΕ, ΣΕΒ, Οικολογική Εταιρεία Ανακύκλωσης, WWF, Οικολογική Οργάνωση Green Tank, ΕΒΕΑ, Κεντρική Ένωση Επιμελητηρίων, ΠΟΕΜΔΥΔΑΣ, Δήμος Βάρης-Βούλας-Βουλιαγμένης, ΦΟΔΣΑ Εθνικού Πάρκου Σχοινιά- Μαραθώνα-Υμηττού, ΔΥΤΙΚΟ ΜΕΤΩΠΟ, ΑΝΑΚΕΜ Α.Ε., ΠΟΣΠΗΕΦ, ΜΚΟ «Μπορούμε», ΣΥΒΙΠΥΣ, ΙΕΛΚΑ, ΣΕΠΑΝ, Ένωση Αλουμινίου, ΤΕΕ, ΠΑΣΕΠΕ, ΣΕΦΥΜΕΝ, ΣΕΠΟΧ, ΓΣΕΒΕΕ, ΕΤΕ- ΔΕΗ και ΕΕΔΣΑ.

Αύριο στις 09.00, λοιπόν, θα κληθούν οι παραπάνω φορείς, προκειμένου να τοποθετηθούν, επί του σχεδίου νόμου.

Τον λόγο έχει ο κ. Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής του Κινήματος Αλλαγής):** Ευχαριστώ πολύ, κύριε Πρόεδρε.

Κύριε Υπουργέ, ειλικρινά, δεν καταλαβαίνω, γιατί έχετε ανάγκη να επιλέγετε να λειτουργείτε με τακτικισμούς και τεχνικές, για να αποφύγετε τον δημόσιο διάλογο ή τις κοινοβουλευτικές διαδικασίες. Δεν το χρειάζεστε.

Επιλέγετε κάποιες πολιτικές, δώστε τον χρόνο να ακούσετε την κριτική και θα κριθείτε από τα αποτελέσματα. Δέκα χρόνια τώρα, πρέπει να έχουμε κατανοήσει όλοι σε αυτή την Αίθουσα, ότι το μεγαλύτερο πρόβλημα στη Δημοκρατία μας και στη λειτουργία του πολιτικού μας συστήματος είναι η κρίση εμπιστοσύνης των πολιτών απέναντι στους πολιτικούς. Συνεχίζουμε με τον ίδιο τρόπο, με καπατσοσύνη, με χειρισμούς, να διοικείτε εσείς αυτή τη χώρα και άλλα να λέτε και άλλα να κάνετε.

Φέρνετε δύο ευρωπαϊκές Οδηγίες, τις βάζετε δύο φορές σε διαβούλευση, και ενώ είχαν εκατό άρθρα, προσθέσατε πενήντα επιπλέον. Το κάνετε σε όλα τα νομοσχέδια, δεν αφορά μόνο εσάς. Δύο χρόνια είμαστε εδώ. Πέρασε το μνημόνιο, κατά την άποψη του ΣΥΡΙΖΑ, έχουμε την πανδημία τώρα. Έτσι θα πάμε; Τα επόμενα δέκα χρόνια με τον ίδιο τρόπο θα αντιμετωπίζουμε τον τρόπο με τον οποίο νομοθετούμε;

Θα φέρετε, λοιπόν, τροπολογίες και τα εκατό άρθρα θα γίνουν διακόσια. Ξέρετε, η διαδικασία της καλής νομοθέτησης προέκυψε ως ανάγκη, προκειμένου μετά τη διαβούλευση και την έκφραση του κόσμου να οδηγηθούμε στη βελτίωση της νομοθέτησης, να έρθει εδώ να γίνει διάλογος, να καταλήξουμε μετά τη συζήτηση για τα άρθρα σε προτάσεις, να περάσει μία εβδομάδα να πάμε στη β΄ ανάγνωση του νομοσχεδίου και ένα ολοκληρωμένο νομοσχέδιο να έρθει προς κύρωση στη Βουλή για συζήτηση.

Ειλικρινά, δεν κατανοώ, ούτε τους φόβους, ούτε την τακτική σας. Επιμένετε να συγκρίνεστε, διαρκώς, με τον κακό εαυτό της προηγούμενης Κυβέρνησης, της Κυβέρνησης ΣΥΡΙΖΑ-ΑΝΕΛ και η μόνιμη επωδός, όταν ακούτε κριτική, είναι «μα ήσασταν χειρότεροι ή εμείς προσπαθούμε να κάνουμε καλύτερα πράγματα». Αν θέλουμε να είναι αποτελεσματικές και εφαρμόσιμες οι «πράσινες» πολιτικές, πρέπει να μην φοβόμαστε το δημόσιο διάλογο και να βάλουμε τους πολίτες μέσα στη συζήτηση, γιατί αυτοί, τελικά, θα στηρίξουν αυτή τη μετάβαση.

Για εμάς, στο Κίνημα Αλλαγής, η συνδιαμόρφωση κάθε «πράσινης» πολιτικής είναι αδιαπραγμάτευτη και αυτή είναι βασική μας διαφορά με την Κυβέρνησή σας, η οποία προωθεί ακόμη και τη νέα κλιματική νομοθεσία, χωρίς, στην ουσία, κοινωνικό διάλογο. Η κοινωνία σήμερα είναι περισσότερο ευαισθητοποιημένη, απαιτεί συμμετοχή, απαιτεί λογοδοσία. Οι πολίτες, δικαίως, ζητούν μεγαλύτερο έλεγχο για περιβαλλοντική συμμόρφωση των επιχειρήσεων και αυξημένη συμμετοχή στη συνδιαμόρφωση και τις αποφάσεις της Πολιτείας. Απαιτεί συνδιαμόρφωση και όχι απλή συμμετοχή μέσα από μία τυπική διαδικασία, όπως και σε αυτό το νομοσχέδιο επιλέγεται, μέσα από το άρθρο 58 και τη ρύθμισή του. Η Κυβέρνηση επιμένει, επίσης, σε μία ξεπερασμένη λογική, την οποία ξεκίνησε πριν έναν χρόνο, τον Αύγουστο το 2020, για τη δημιουργία, τουλάχιστον, τριών-τεσσάρων μονάδων παραγωγής ενέργειας από υπόλειμμα. Αυτό περιγράφεται στο Εθνικό Σχέδιο Διαχείρισης Αποβλήτων που πέρασε από το Υπουργικό Συμβούλιο στις 31 Αυγούστου του 2020. Και έρχεστε σήμερα, με το άρθρο 63 του νομοσχεδίου, να αναθέτετε στον εαυτό σας, στον Υπουργό Περιβάλλοντος και Ενέργειας, «τα πάντα όλα», που λέει και η λαϊκή έκφραση, για τη δημιουργία μάλιστα Δικτύου Μονάδων Ενεργειακής Αξιοποίησης Αποβλήτων.

Εξηγήστε μας, τι σημαίνει αυτό; Τις τρείς, τέσσερις, πέντε, έξι, μονάδες που σχεδιάσατε; Τι σημαίνει δίκτυο; Ποια είναι, τελικά, η Κυβερνητική επιλογή; Και μπορεί το άρθρο 4 της Ευρωπαϊκής Οδηγίας 2018/851/ΕΚ να προβλέπει την ανάκτηση ενέργειας από απόβλητα, αλλά την κατατάσσει στην ιεράρχηση χαμηλά, ως το τελευταίο στάδιο πριν από την ταφή, βάζοντας, βέβαια, πρώτα τρεις προτεραιότητες, την πρόληψη, την επαναχρησιμοποίηση και την ανακύκλωση.

Δυστυχώς, η ανάπτυξη αρκετών τέτοιων μονάδων καύσης, όπως φαίνεται, σε συνδυασμό με τις μονάδες επεξεργασίας σύμμεικτων, είναι προφανές, ότι θα αποθαρρύνει με έμμεσο τρόπο τις πρώτες τρεις προτεραιοποιήσεις, την πρόληψη, την επαναχρησιμοποίηση και την ανακύκλωση. Άρα, οι ορθότερες πρακτικές διαχείρισης θα τεθούν, εν αμφιβόλω.

Με δεδομένο, επίσης, τη μη χρηματοδότηση αυτής της μεθόδου από την Ε.Ε. για την αντιμετώπιση των αποβλήτων, προκαλούνται εύλογες απορίες. Γιατί εμείς εδώ επιλέγουμε το 2021 να στήσουμε Δίκτυο Μονάδων Ενεργειακής Αξιοποίησης Αποβλήτων; Δεν αντιλαμβάνεστε, ότι έτσι, κατ’ ουσία, αυτοϋπονομεύετε τους φιλόδοξους στόχους της ανακύκλωσης, ότι «τραβάτε το χαλί κάτω από τα πόδια» στην «κυκλική» οικονομία, ότι βάζετε εμπόδια στην προσπάθεια διαλογής σε ξεχωριστά ρεύματα που προβλέπουν οι ευρωπαϊκές οδηγίες, τις οποίες καλούμαστε να ενσωματώσουμε σήμερα στο εθνικό δίκαιο;

Οι σύγχρονες αρχές της «κυκλικής» οικονομίας καθιστούν, πλέον, αναχρονιστική την καύση, πλην ελάχιστων τελικών υπολειμμάτων, που θα μπορούσαν να διατεθούν, ήδη, στην υπάρχουσα βιομηχανία.

Να πω μερικά πράγματα, σε σχέση με τον ΕΟΑΝ. Πολύ φοβάμαι, ότι έρχεστε να διαιωνίσετε ένα στρεβλό καθεστώς, το οποίο, δυστυχώς, έχει αποδειχθεί στην πράξη, ότι δεν λειτουργεί αποτελεσματικά. Βέβαια, ο ΕΟΑΝ χρειάζεται αλλαγές και ενίσχυση με στελέχη και πόρους, αλλά δεν δείχνετε την απαραίτητη τόλμη. Δυστυχώς, ο εποπτικός του ρόλος στην παρακολούθηση των συστημάτων ανακύκλωσης παραμένει ακόμη και τώρα ζητούμενο. Και το λέω αυτό γιατί, από τη μία πλευρά επιβάλλετε ποινές στα συστήματα ανακύκλωσης, εάν δεν πετύχουν τους στόχους τους, ωστόσο η διαδικασία που προβλέπεται είναι μακρόσυρτη και γραφειοκρατική, με συνέπεια ένα ανεπαρκές σύστημα να μπορεί να λειτουργεί για αρκετά χρόνια μέχρι να ανακληθεί η άδειά του.

Αυτή είναι η ουσία. Ποιος έλεγχος; Από τη στιγμή, λοιπόν, που ένα σύστημα, παρ’ όλο που δεν πετυχαίνει τους στόχους του, δεν κάνει σωστά τη δουλειά του, μπορεί και λειτουργεί χωρίς άδεια, δεν αντιλαμβάνομαι ποια αποτελέσματα θέλετε να πετύχετε. Αντί να δείτε, λοιπόν, τα κακά παραδείγματα που έχουν εμφανιστεί, κατά καιρούς, με τα διάφορα αποτυχημένα, δυστυχώς, συστήματα ανακύκλωσης, διαιωνίζετε το «κρυφτό» και το «κυνηγητό» και μετά θα «τρέχουμε» να «κυνηγάμε» τους στόχους της ανακύκλωσης.

Αλήθεια, ποιους άλλους μηχανισμούς και συστήματα σκοπεύετε να αξιοποιήσετε, προκειμένου να πετύχουμε τους, όντως, φιλόδοξους στόχους που βάζετε; Πώς περιμένουμε να ανέβουμε από το 23%, περίπου, σήμερα στο 55% το 2025; Ξέρετε πόσο κοντά είναι αυτή η ημερομηνία; Στο 60% το 2030; Από εκεί και πέρα, βάζουμε ό,τι θέλουμε. Είναι το γνωστό παράδειγμα του excel, στο 65% το 2035 στην ανακύκλωση των αστικών αποβλήτων. Οι ΟΤΑ θα ενισχυθούν θεσμικά και χρηματοδοτικά ή απλά θα βάλουμε στόχους και μετά θα τους αφήνουμε «να κόψουν το λαιμό τους;» Βέβαια, η τελική επωδός, είναι ότι αυτοί φταίνε, γιατί δεν προωθούν την ανακύκλωση. Αυτό πρέπει να σταματήσει, αν θέλουμε, πραγματικά, να κάνουμε πολιτική.

Έρχομαι τώρα στον ΟΦΥΠΕΚΑ, που θεσμοθετήσατε εσείς πριν από έναν χρόνο -ήταν γνωστή η μεταρρυθμιστική μανία του κ. Χατζηδάκη- με τον ν. 4685/2020. Σας λέγαμε τότε χαρακτηριστικά, ότι ιδρύετε έναν «υδροκέφαλο», γραφειοκρατικό οργανισμό για τη διαχείριση των, κατά τόπους, προστατευόμενων περιοχών. Κάνετε αλόγιστη συγχώνευση φορέων διαχείρισης, χωρίς να λαμβάνετε υπόψη τις τοπικές ιδιαιτερότητες, τη νησιωτικότητα των περιοχών στο Ιόνιο και στο Αιγαίο. Καταστρατηγείτε την αποκέντρωση και αποδυναμώνετε τη δυνατότητα συμμετοχής των τοπικών κοινωνιών σε αποφάσεις που αφορούν στον τόπο τους και ιδρύετε τον ΟΦΥΠΕΚΑ, χωρίς καμία μελέτη, αντίθετα με άλλες προτεινόμενες επιστημονικές λύσεις. Είχατε τη μελέτη της ΔιαΝΕΟσις, αλλά καρτ. Όμως, επιλέγετε, οποιαδήποτε μελέτη γίνει, ανάλογα με το αν σας βολεύει.

Σήμερα, έναν χρόνο μετά, δυστυχώς, αυτές οι προβλέψεις που κάναμε τότε στη συζήτηση του νομοσχεδίου, δικαιωνόμαστε. Φέρατε, αλλαγές στον δικό σας νόμο, αποδεικνύοντας πόσο προχειρογραμμένος ήταν. Ένα χρόνο μετά ο ΟΦΥΠΕΚΑ βρίσκεται ακόμη στο στάδιο μετάβασης κι’ αυτό γιατί ο ν.4685 δεν προέβλεπε ένα σαφές χρονοδιάγραμμα ενεργοποίησής του, αλλά προέβλεπε μία μεταβατική εποχή λειτουργίας των φορέων με το παλαιό καθεστώς, μέχρι να εγκριθεί μία σειρά υπουργικών αποφάσεων. Από αυτές κάποιες εξακολουθούν να εκκρεμούν, όπως το οργανόγραμμα. Για να ξεκινήσεις κάτι το πρώτο που πρέπει να κάνεις είναι ένα οργανόγραμμα και η απόφαση για τις πηγές των εσόδων του, με αποτέλεσμα να μην μπορεί να «απορροφήσει» τους φορείς διαχείρισης.

Με τις ρυθμίσεις που έρχονται, δεν επιλύονται, δυστυχώς, βασικές εκκρεμότητες για τη φύλαξη των προστατευόμενων περιοχών. Δεν ενισχύονται ούτε οι συμμετοχικές επιτροπές διαχείρισης. Κάποιοι, μάλιστα, υποστηρίζουν, ότι περιορίζεται ο ρόλος τους στην προστασία της βιοποικιλότητας. Θα δούμε τα επιχειρήματα που αναπτύσσονται . Το σίγουρο, βέβαια, είναι ότι ο ΟΦΥΠΕΚΑ έχει ακόμη δρόμο μπροστά του, μέχρι να βρει «πατήματα» και «περπατησιά» .

Υπάρχουν, επίσης, διάφορες άλλες ρυθμίσεις στο νομοσχέδιο, όπως η τρίμηνη παράταση της υποχρεωτικής Ηλεκτρονικής Ταυτότητας Κτιρίου, που την μεταθέσατε για την 1η Οκτωβρίου. Θα έπρεπε να είχατε κινηθεί πιο έγκαιρα, κύριε Υπουργέ, και πάντως πριν από την 1η Ιουλίου, οπότε και ξεκίναγε και τυπικά η υποχρεωτικότητα. Η καθυστέρηση αυτή είχε ως αποτέλεσμα, να έχουν «παγώσει» οι μεταβιβάσεις και οι συμβολαιογραφικές πράξεις. Στην ουσία, βέβαια, ο ένας μήνας, ο Ιούλιος, τελειώνει, σχεδόν και η τρίμηνη παράταση γίνεται δίμηνη, για να μην πω, ότι και ο Αύγουστος με τα χαρακτηριστικά που έχει στην Πατρίδα μας, ως μήνας διακοπών, στην ουσία, μένει μόνο ο Σεπτέμβρης. Δείτε το. Νομίζω, ότι η παράταση πρέπει να είναι μέχρι τέλος του χρόνου.

Είμαστε θετικοί σε ορισμένες καλές διατάξεις, όπως για τη σπατάλη των τροφίμων και τις δωρεές, την υποχρεωτική εισαγωγή στα σχολεία, από την 1η Σεπτεμβρίου του 2022, της χωριστής συλλογής χαρτιού, γυαλιού, πλαστικών, μετάλλων, μπαταριών και αποβλήτων τροφίμων, με σκοπό την ανάπτυξη και την εδραίωση της περιβαλλοντικής συνείδησης της νέας γενιάς. Επίσης, για το ακατάσχετο των προκαταβολών και των ενδιάμεσων πληρωμών ενίσχυσης για τους δικαιούχους της δράσης, πρόγραμμα στήριξης και ανάπτυξης μικρομεσαίων επιχειρήσεων του «Πράσινου» Ταμείου στην Κοζάνη, τη Φλώρινα και τη Μεγαλόπολη και στις παρεμβάσεις που κάνετε στη ΡΑΕ, για να επιτελέσει, επιτέλους, τον ρυθμιστικό της ρόλο.

Υπάρχουν, κάποιες άλλες ρυθμίσεις για έργα ΑΠΕ που ενώ με την πρώτη ανάγνωση δείχνουν θετικές, αν δει κανείς τις λεπτομέρειες, προκύπτουν ζητήματα. Αναφέρομαι στην υποχρέωση προσκόμισης εγγυητικής επιστολής για την έκδοση βεβαίωσης παραγωγού ή βεβαίωσης ειδικών έργων στα έργα ΑΠΕ, την οποία και εμείς είχαμε προτείνει από πέρυσι στον κ. Χατζηδάκη, προκειμένου να μπει μία τάξη.

Όμως, δυστυχώς, με τις διατυπώσεις και τις επιλογές που κάνετε, υπάρχουν κάποιες παραφωνίες που θα πρέπει να διορθωθούν. Ειδικά για τις εγγυητικές τα μικρά 400άρια φωτοβολταϊκά που ανοίγετε στις περιοχές με κορεσμένο δίκτυο, θεωρούμε ότι δεν θα πρέπει να δημιουργηθούν αδικίες. Θα μιλήσω αναλυτικότερα στη συζήτηση, επί των άρθρων.

Κυρίες και κύριοι συνάδελφοι, τα κεντρικά ζητούμενα μιας πολιτικής για τη διαχείριση των αποβλήτων πρέπει να είναι η διασφάλιση της δημόσιας υγείας, η περιβαλλοντική προστασία, άρα, τελικά η βελτίωση της ποιότητας ζωής των πολιτών. Η δική μας πολιτική πρόταση για ένα σύγχρονο έξυπνο σύστημα διαχείρισης, κάθε είδους αποβλήτων, καθορίζεται από τους στόχους της ευρωπαϊκής πολιτικής για την «κυκλική» οικονομία και των σχετικών οδηγιών, με ορίζοντα το 2030, αλλά, βέβαια, με προσέγγιση των ιδιαιτεροτήτων της χώρας μας. Η εξειδίκευση αυτών των στόχων έρχεται, τόσο μέσα από μία εθνική στρατηγική για την «κυκλική» οικονομία που χρειάζεται, βέβαια, την κατάλληλη επικαιροποίηση, όσο και μέσα από έναν άλλο Εθνικό Σχεδιασμό Διαχείρισης Αποβλήτων, αλλά και τους περιφερειακούς σχεδιασμούς διαχείρισης αποβλήτων και, ασφαλώς, ρεαλιστικά τοπικά σχέδια σε κάθε Δήμο.

Για το Κίνημα Αλλαγής, οι στόχοι αυτοί, πέρα από την κλασική έννοια της ανακύκλωσης και την εφαρμογή, επιτέλους, των χωριστών ρευμάτων συλλογής, θα πρέπει να δίνουν μεγαλύτερη έμφαση στην πρόληψη, την επαναχρησιμοποίηση και την κομποστοποίηση, προκειμένου να προσελκύσουμε ένα ποσοστό μόνο 10% των αποβλήτων που θα πηγαίνει στους χώρους υγειονομικής ταφής υπολειμμάτων.

Η Κυβέρνηση, προτού μας καταθέσει αυτό το συνεκτικό πλαίσιο, όπως μας διατυμπάνιζε, θα έπρεπε να μας παρουσιάσει την αξιολόγηση, επιτέλους, όλων των συστημάτων ανακύκλωσης και όλων των σχεδιασμών κάθε επιπέδου, εθνικού, περιφερειακού, τοπικού. Εκκρεμεί, διαρκώς, το αίτημα μας στην Επιτροπή Περιβάλλοντος να έρθουν όλοι οι φορείς να μας δείξουν τι έχουν πετύχει και ποιος είναι ο στόχος τους στο άμεσο διάστημα, για να δούμε, τι δεν πάει καλά και είμαστε η τελευταία, δυστυχώς, χώρα σε ανακύκλωση στην Ευρώπη.

Επίσης, προτείνουμε να ενεργοποιηθούν, άμεσα, όλα τα συναρμόδια Υπουργεία σε συνεργασία με την Αυτοδιοίκηση Τοπική και Περιφερειακή, προκειμένου να μην κινδυνεύσει η χρηματοδότηση έργων διαχείρισης και ανακύκλωσης απορριμμάτων από το ΕΣΠΑ 2014 - 2020, ύψους ενός δισεκατομμυρίου ευρώ. Ποιος θα απολογηθεί γι’ αυτό και πείτε μας τελικά θα πετύχουμε τον στόχο, θα απορροφηθούν αυτοί οι πόροι, θα γίνει κάτι άλλο; Δεδομένου, μάλιστα, ότι αντίστοιχα έργα δεν θα είναι επιλέξιμα στο επόμενο ΕΣΠΑ, πώς βασιζόμαστε σε αυτούς τους πόρους για την αλλαγή στη χώρας μας το 2021-2027;

Πρέπει να υπάρξει συνεργασία Αυτοδιοίκησης A΄ και B΄ βαθμού και Κυβέρνησης με τους φορείς της κοινωνικής οικονομίας και της επιχειρηματικότητας μικρής κλίμακας για την επέκταση της χωριστής συλλογής, όπως ανέφερα χαρτί, γυαλί, πλαστικό, μέταλλο, βιοαπόβλητα, αλλά και την καλύτερη οργάνωση διαχειριστικών ρευμάτων αποβλήτων. Επίσης, να υπάρξει ένας ισορροπημένος γεωγραφικά σχεδιασμός, ώστε η περιοχή της Δυτικής Αθήνας, του δυτικού Πειραιά να μην κληθεί, για ακόμη μία φορά, να σηκώσουν το τίμημα του σχεδιασμού σας.

Επίσης, να ληφθεί υπόψη η σοβαρή και πολύ αξιόλογη δουλειά που έχει κάνει σε επίπεδο προτάσεων για την «κυκλική» οικονομία η Οικονομική και Κοινωνική Επιτροπή. Ως Κόμμα, δυστυχώς, κάνουμε κριτική στις ιδεολογικές «αγκυλώσεις» του ΣΥΡΙΖΑ, σε ότι αφορά στο θέμα διαχείρισης των αποβλήτων και τις καθυστερήσεις που μας έφεραν εδώ μέχρι σήμερα. Δεν διστάζουμε, όμως, να κάνουμε το ίδιο και πιο έντονα με τις αντίστοιχες ιδεολογικές «ακαμψίες» της Κυβέρνησής σας στο θέμα αυτό, που θέλει να προωθήσει τους στόχους της ανακύκλωσης, κυρίως, μέσα από ιδιωτικές επιχειρήσεις και ΣΔΙΤ.

Κλείνω θυμίζοντας τα εξής. Τον Νοέμβρη του 2017 η Νέα Δημοκρατία καταψήφιζε το νομοσχέδιο του ΣΥΡΙΖΑ για την ανακύκλωση και την «κυκλική» οικονομία και τότε ο ΣΥΡΙΖΑ υποστήριζε, ότι θα ενισχυθεί η «κυκλική» οικονομία. Είμαστε, όμως, ακόμη, δυστυχώς, στο ίδιο έργο θεατές. Το νομοσχέδιο εκείνο το είχαμε υπερψηφίσει τότε και εγώ ως Εισηγητής σε εκείνη τη διαδικασία, αλλά και ο κ. Αμυράς, που τώρα είναι Υφυπουργός Περιβάλλοντος, ως Ειδικός Αγορητής του «Ποταμιού». Ο κ. Αμυράς είχε αναφέρει, μάλιστα, ότι είναι ανάγκη να περάσουμε από τα λόγια στην πράξη. Τότε, το 2017, η Ελλάδα ανακύκλωνε, μόλις, το 16% των αστικών της αποβλήτων. Τώρα, το 2021 είμαστε, περίπου, στο 23% με 24%. Δυστυχώς, κύριε Υπουργέ, με τέτοιους ρυθμούς δεν πάμε πουθενά. Τέσσερα χρόνια μετά και με δύο διαδοχικές Κυβερνήσεις ΣΥΡΙΖΑ-ΑΝΕΛ και Νέας Δημοκρατίας ακόμη περιμένουμε να περάσουμε από τα λόγια στην πράξη, όπως ζητούσε τότε ο σημερινός Υφυπουργός Περιβάλλοντος. «Αγκομαχώντας», βήμα-βήμα ανεβήκαμε οκτώ μονάδες και φθάσαμε στο 24%. Ειλικρινά με αυτόν τον σχεδιασμό και με αυτό που φέρατε, μάς λέτε ότι το 2025 θα πάμε στο 55%; Αν έχετε βρει τον τρόπο, ειλικρινά, θα είναι μοναδική περίπτωση.

Εν κατακλείδι, συνοψίζοντας, για να μην καταλήξει η προσπάθεια αντιμετώπισης του προβλήματος των αποβλήτων σε ακόμη ένα σισύφειο έργο, το νέο έξυπνο σχέδιο διαχείρισης αποβλήτων θα πρέπει να αποτελέσει ευκαιρία ενίσχυσης της συνεργασίας και της βελτιστοποίησης του σχεδιασμού σε όλα τα επίπεδα. Θα πρέπει να εντείνει τις δράσεις πρόληψης, επαναχρησιμοποίησης και ανακύκλωσης, να αξιοποιήσει την εκτεταμένη πρόσφατη και όχι παλαιά ευρωπαϊκή εμπειρία και τεχνολογία, ώστε να επιτυγχάνει το βέλτιστο περιβαλλοντικό και οικονομικό αποτέλεσμα και να θέτει συγκεκριμένους ρεαλιστικούς στόχους με εξασφαλισμένους πόρους και προπαντός δεσμευτικά χρονοδιαγράμματα.

Δηλώνουμε, βέβαια, επιφύλαξη, επί της αρχής, αλλά θα τοποθετηθούμε αναλυτικότερα και θα κάνουμε προτάσεις στη συνέχεια της συζήτησης, επί των άρθρων.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε.

Στο σημείο αυτό, ο Αντιπρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βασιλειάδης Βασίλειος, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Συντυχάκης Εμμανουήλ, Μανωλάκου Διαμάντω, Παφίλης Αθανάσιος, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης)**: Ευχαριστώ πολύ κύριε Πρόεδρε. Κυρίες και κύριοι συνάδελφοι, κύριοι Υπουργοί, θα συζητήσουμε ξανά ένα σχέδιο νόμου που χρησιμοποιεί Οδηγίες της Ευρωπαϊκής Ένωσης, για να αποκρύψει πίσω τους κάποιες τροπολογίες, κυρίως, όμως, το σκάνδαλο της απόσχισης και του «ξεπουλήματος» του δικτύου ΕΔΔΗΕ, μέσω απόσχισης του ΔΕΔΔΗΕ και περαιτέρω απαξίωσης της ΔΕΗ. Μιας επιχείρησης που, εφόσον δεν παράγει, πλέον, ανταγωνιστικά, αφού σύμφωνα με δήλωση του Προέδρου της εισάγει ενέργεια στο 1/3, περίπου, του κόστους παραγωγής της, μετατρέπεται σταδιακά σε εμπορική. Όταν, παράλληλα, ξεπουλάει τα, πλέον, πολύτιμα περιουσιακά της στοιχεία. Τα δίκτυα. Καμιά χώρα δεν το κάνει αυτό.

Ειδικότερα, το νομοσχέδιο εισάγει δύο Οδηγίες της Ευρωπαϊκής Ένωσης, την 851/2018 και 852/2018 με μεγάλη και αδικαιολόγητη καθυστέρηση, σε ότι αφορά στην κύρωσή τους. Πόσο μάλλον, όταν είχε αναρτηθεί σε διαβούλευση από τον προηγούμενο Υπουργό, τον Νοέμβριο του 2020, με 70 άρθρα, λαμβάνοντας 557 σχόλια, ενώ σήμερα κατατίθεται με 148 άρθρα, χωρίς να προηγηθεί διαβούλευση με εμβόλιμο το θέμα του ΔΕΔΔΗΕ. Θυμίζει, σε κάποιο βαθμό, την εμβόλιμη τροπολογία για το απαράδεκτο «ξεπούλημα» του νερού, για το οποίο διεξάγονται παγκοσμίως πόλεμοι, αφού αποτελεί τη μεγαλύτερη πλουτοπαραγωγική πηγή του μέλλοντος. Λυπόμαστε που το λέμε, αλλά κάποια στιγμή θα ξυπνήσουν οι Έλληνες. Οπότε, όσοι «εγκληματούν» εναντίον τους, θα βρεθούν αντιμέτωποι σίγουρα με τη Δικαιοσύνη.

Σε ότι αφορά στο νομοσχέδιο, δεν διήρκεσε ούτε εννέα μήνες το υποκριτικό ενδιαφέρον της Κυβέρνησης για τον περιορισμό των πλαστικών μιας χρήσης, αφού με το παρόν, των 244 σελίδων, το Υπουργείου Περιβάλλοντος «ξηλώνει», στην ουσία, τον νόμο του κ. Χατζηδάκη του περασμένου Οκτωβρίου. Παραμένει, βέβαια, ως έχει η διάταξη για την καύση των αποβλήτων με τη δημιουργία τεσσάρων μονάδων, όπως προβλέπει το Εθνικό Σχέδιο για τη Διαχείριση των Αποβλήτων, το οποίο υπονομεύει την επαναχρησιμοποίηση και την ανακύκλωση των υλικών. Εκτός αυτού, για άλλη μία φορά, σε ένα νομοσχέδιο που ήταν στη διαβούλευση μόνο για τη διαχείριση των αποβλήτων, προστίθενται την τελευταία στιγμή θέματα πολεοδομικών διατάξεων, συν ενεργειακές ρυθμίσεις, χωρίς διαβούλευση, ούτε με τους αρμόδιους φορείς, ούτε με τους πολίτες. Δεν είναι ντροπή; Πόση κοροϊδία θα αντέξουν ακόμη οι Έλληνες;

Περαιτέρω, το Υπουργείο Περιβάλλοντος αποσπά από τις Περιφέρειες την αρμοδιότητα για την εκπόνηση των μελετών, για τη χωροθέτηση, για τη δημοπράτηση και για την εποπτεία υλοποίησης, όπου, όμως, η λειτουργία και η συντήρηση ανήκει στον Φορέα Διαχείρισης Αστικών Αποβλήτων. Ειδικά, σε ότι αφορά στις κοινοτικές οδηγίες, η προθεσμία έχει εκπνεύσει από τον περασμένο Ιούλιο, ενώ η Κομισιόν έχει στείλει αιτιολογημένη γνώμη. Στο τελευταίο στάδιο, λοιπόν, πριν από την προσφυγή στο Δικαστήριο της Ευρωπαϊκής Ένωσης προστίθεται ένα συνονθύλευμα «φωτογραφικών» διατάξεων, «δώρων» και «διορθωτικών» ρυθμίσεων, τόσο του αντιπεριβαλλοντικού νόμου, όσο και του νόμου που ψηφίστηκε, μόλις, τον Δεκέμβρη, του 4759/2020, απορυθμίζοντας, ακόμη περισσότερο, τους κανόνες χωρικού σχεδιασμού.

Στο πλήθος των αποσπασματικών, άσχετων μεταξύ τους, διατάξεων και ενώ το Υπουργείο Ψηφιακής Διακυβέρνησης είχε αναρτήσει για διαβούλευση νομοσχέδιο για το Κτηματολόγιο, ρυθμίζονται δικονομικά ζητήματα για τις αγωγές του δημοσίου, με αντικείμενο τη διόρθωση των αρχικών κτηματολογικών εγγραφών, καθώς, επίσης, την αναγνώριση του Δημοσίου, ως κύριου επί των δασικών εκτάσεων, αντί των αναφερομένων στα οικεία κτηματολογικά φύλλα ιδιωτών, με υποχρέωση των δασικών υπηρεσιών να καταθέτουν χάρτη τοπογραφικό, κ.λπ.. Εύλογα, λοιπόν, συμπεραίνει κανείς, πως τα δασικά οικοσυστήματα δέχονται μία νέα επίθεση από τους υποτελείς των ξένων δυνάμεων «κατοχής».

Για την υπόγεια διέλευση του δικτύου μεταφοράς και διανομής ηλεκτρικής ενέργειας, προβλέπεται η εξαίρεση των εν λόγω έργων από τη χορήγηση έγκρισης επέμβασης, καθώς, επίσης, από την υποχρέωση αναδάσωσης. Ο δικαιούχος της επέμβασης θα αποκαθιστά τη βλάστηση, εκ των υστέρων, σε εφαρμογή σχετικής μελέτης αποκατάστασης, η οποία θα συντάσσεται από τον ίδιο και θα εγκρίνεται από τη δασική υπηρεσία.

Η λειτουργία μεμονωμένων λατομείων, κατά τον ν.4512/2018, οριζόταν μόνο για πέντε χρόνια, ενώ με το σημερινό νομοσχέδιο παρέχονται ως δώρο άλλα πέντε, όπως αναφέρεται, εφόσον πρόκειται για λατομεία που έχουν κοινά όρια με λατομικούς χώρους λατομικής περιοχής και διενεργείται συνεκμετάλλευση με αυτούς, έτσι ώστε να αυξηθούν τα απολήψιμα αποθέματα αδρανών υλικών της λατομικής περιοχής. Με απλά λόγια, η Κυβέρνηση, δρομολογεί μία ατελείωτη σειρά πολεοδομικών παρεκκλίσεων και εξυπηρετήσεων, με πλήθος τροποποιήσεων και διευκολύνσεων. Πολύ περισσότερο ακόμη και η κατά παρέκκλιση υφιστάμενων πολεοδομικών διατάξεων του νέου Οικοδομικού Κανονισμού, εκτός αυτού, χωρίς δημόσια διαβούλευση.

Σε ότι αφορά στις Οδηγίες της Ευρωπαϊκής Ένωσης που έπρεπε, ήδη, να έχουν ενσωματωθεί στο Εθνικό Δίκαιο από τον Ιούλιο του 2020, έναν χρόνο μετά εξακολουθεί η συζήτηση για την ενσωμάτωσή τους, χωρίς να λαμβάνεται υπόψιν το πόσο χαμηλά βρίσκεται η Ελλάδα στις επιδόσεις της, σχετικά με τη διαχείριση των αστικών αποβλήτων και με την ανακύκλωση.

Επίσης, δεν λαμβάνεται σοβαρά υπόψη η σαφής στροφή της Ευρωπαϊκής Ένωσης προς «κυκλικές» λύσεις στον τομέα των αποβλήτων. Η Ελλάδα εξακολουθεί να επιμένει σε μεσοβέζικες λύσεις, κάτι που διαπιστώνεται και στο παρόν νομοσχέδιο, όπως παντού. Σε λύσεις που στο τέλος, απλά, θα διαιωνίζουν το σημερινό αδιαφανές και σαθρό καθεστώς, σε λύσεις που θα παγιδεύσουν τη χώρα σε ένα ξεπερασμένο και ακριβό μοντέλο διαχείρισης αποβλήτων, ενώ θα οδηγήσουν με μαθηματική ακρίβεια στην επιβολή προστίμων εκ μέρους της Ευρωπαϊκής Ένωσης, εντός των επόμενων δέκα ετών.

Σε γενικές γραμμές, το νομοσχέδιο προβαίνει σε κάποιες διορθώσεις, σε σχέση με την προηγούμενη έκδοση που δημοσιεύθηκε τον Νοέμβριο του 2020, υποχωρώντας, όμως, σε πολλά σημεία, σε σχέση με τις εξαγγελίες του πρώην Υπουργού Περιβάλλοντος και Ενέργειας, του κ. Χατζηδάκη. Για παράδειγμα, αναφορικά με τον χρονικό ορίζοντα εφαρμογής «του πληρώνω όσο πετάω», καθώς, επίσης, με τη δημιουργία ενός συστήματος επιστροφής στις εγγυήσεις για φιάλες πλαστικού και αλουμινίου.

Φυσικά, υπάρχουν και θετικά στοιχεία. Εντούτοις, λαμβάνοντας υπόψη το σημείο εκκίνησης της Ελλάδας, η ενσωμάτωση των Οδηγιών είναι, μάλλον, αμήχανη, ενώ δεν περιέχει τις ρηξικέλευθες τομές που απαιτούνται.

Στα λίγα θετικά στοιχεία του συμπεριλαμβάνουμε την υιοθέτηση νέων Προγραμμάτων διεύρυνσης της ευθύνης του παραγωγού για μία σειρά προϊόντων, τη θέσπιση των Κέντρων Διαχείρισης Επαναχρησιμοποίησης Υλικών, την υποχρέωση κατηγοριών επιχειρήσεων να μετρούν τα επίπεδα σπατάλης τροφίμων και τον επιμερισμό των προστίμων για χώρους ανεξέλεγκτης διάθεσης αποβλήτων στους Δήμους.

Στα πολλά αρνητικά του σχεδίου νόμου τα κυριότερα είναι τα εξής. Πρώτον, η καύση σκουπιδιών, χωρίς να έχουν δημιουργηθεί οι αντίστοιχες υποδομές και η ανάκτηση ενέργειας από την παραγωγή βιοαερίου, η οποία παραμένει μία διαδικασία, χωρίς προστιθέμενη αξία για το ενεργειακό ισοζύγιο της χώρας και για τη μείωση της εισαγόμενης ενέργειας. Παρά το ότι δε, έχει καταστεί σαφές από την Ευρωπαϊκή Ένωση, πως έργα μόνο καύσης, δηλαδή, χωρίς ανάκτηση ενέργειας, δεν θα έχουν ευρωπαϊκή χρηματοδότηση και θα πρέπει να αποφεύγονται από χώρες που δεν έχουν εμπειρία, εμείς κάνουμε ακριβώς το αντίθετο.

Ειδικά σε ότι αφορά στο αέριο και τη βιομάζα ως πηγή ενέργειας, είναι κάτι που υποστηρίζουμε και εμείς, ενώ υπάρχει στο πρόγραμμά μας και αναγράφονται τα εξής. «Πιστεύουμε ότι τα απόβλητα θα μπορούν να χρησιμοποιηθούν για τη δημιουργία βιοαερίου, από το οποίο δύναται να παραχθεί θερμότητα και ηλεκτρισμός συνολικής ισχύος 350 μεγαβάτ, περίπου, όση ενέργεια αναγκαζόμαστε να εισάγουμε κάθε καλοκαίρι, λόγω αυξημένης ζήτησης σε ρεύμα. Η δημιουργία 10 έως 15 τέτοιων μονάδων σε όλη τη χώρα, θα ήταν αρκετή για τον συγκεκριμένο σκοπό, ενώ από τη διαδικασία μετατροπής των αποβλήτων των βουστασίων, των σφαγείων και των πτηνοτροφιών σε βιοαέριο, παράγεται ένα λίπασμα υψηλής απόδοσης 85% φθηνότερο από τα αντίστοιχα προϊόντα του εμπορίου. Ενδεικτικά, έχει γίνει παρουσίαση και στη Βουλή από το ΚΑΠΕ, σύμφωνα με το οποίο η ετήσια παραγωγή κοπριάς από τέσσερις αγελάδες, μπορεί να καλύψει τις ανάγκες ενός σπιτιού, όπως και θα καταθέσω στα Πρακτικά. Εντούτοις, οι μικρές μονάδες βιομάζας είναι ακριβές και θα έπρεπε να επιδοτηθούν από την Ευρωπαϊκή Ένωση.

Δεύτερον, η αδιαφορία για τη θέσπιση ενός άρτιου συστήματος διαφοροποίησης εισφορών των υπόχρεων παραγωγών, ανάλογα με την ανακυκλωσιμότητα, με το ανακυκλωμένο περιεχόμενο και με τη δυνατότητα επαναχρησιμοποίησης.

Τρίτον, η απαλλαγή των υπόχρεων παραγωγών από οποιαδήποτε νομική ευθύνη.

Τέταρτο αρνητικό είναι η τοποθέτηση, ιδιαίτερα, χαμηλού στόχου για τον περιορισμό της σπατάλης τροφίμων. Μόλις 30% έως το 2030, όταν ο παγκόσμιος στόχος αναφέρεται σε μείωση, κατά 50% έως το ίδιο έτος, το 2030. Στην Ελλάδα η ετήσια σπατάλη τροφίμων των νοικοκυριών, κατά μία εκτίμηση, ανέρχεται σε 142 κιλά, κατά κεφαλήν, όπως θα καταθέσουμε στα Πρακτικά, αν και το ποσό θα μας φαίνεται αρκετά υψηλό.

Οφείλουμε να σημειώσουμε πως η χρησιμοποίηση - ανακύκλωση τροφίμων που πετιούνται, αποτελεί μεγάλο καινούργιο επιχειρηματικό εγχείρημα στο εξωτερικό, ειδικά στις Ηνωμένες Πολιτείες, στις οποίες ξεκίνησε τα τελευταία πέντε χρόνια.

Τα ποσά που έχουν επενδυθεί σε νεοφυείς εταιρείες, σε start ups, για τη διαχείριση τροφίμων που πετιούνται, ήταν 125 εκατομμύρια δολάρια το 2018, όπως θα καταθέσουμε στα Πρακτικά, έχοντας, όμως, αυξηθεί σε μεγάλο βαθμό σήμερα. Ακόμη και η Παγκόσμια Τράπεζα χρηματοδοτεί τέτοιες πρωτοβουλίες, μέσω της έκδοσης ομολόγων, ύψους 2,7 δισεκατομμυρίων δολαρίων, όπως, επίσης, θα καταθέσουμε στα Πρακτικά.

Πέμπτο αρνητικό είναι η αμήχανη υιοθέτηση του «πληρώνω όσο πετάω», με την εφαρμογή του να καθιερώνεται μετά το 2028 στις περισσότερες περιπτώσεις.

Έκτον, η παραμονή του τέλους ταφής σε πολύ χαμηλά επίπεδα, ενώ ο διαμοιρασμός των πόρων που θα προκύψουν από την είσπραξη του τέλους παραμένει διαβλητός.

Έβδομον, οι ρυθμίσεις που εισάγει το νομοσχέδιο για τα Κέντρα Διάγνωσης Αξιολόγησης και Υποστήριξης, για τα ΚΔΑΥ, συντελούν στην απαξίωση και όχι στην ενδυνάμωση του ρόλου τους.

Όγδοον, η κατάργηση του στόχου επαναχρησιμοποίησης για φιάλες, ο οποίος συμπεριλαμβανόταν στο προηγούμενο προσχέδιο του νόμου.

Ένατο αρνητικό είναι η κατάργηση του ενιαίου συστήματος επιστροφής εγγύησης για φιάλες πλαστικού και αλουμινίου. Υιοθετούνται πολλά αναποτελεσματικά και αδιαφανή συστήματα, προκαλώντας μας προβληματισμό, αναφορικά με τα κρούσματα διαφθοράς και εξαπάτησης που θεωρούμε πως σύντομα θα εμφανιστούν στο συγκεκριμένο αντικείμενο.

Δέκατον, παραμένουν σε λανθασμένη βάση οι εισφορές που επιβάλλονται στους υπόχρεους παραγωγούς πλαστικών συσκευασιών, χωρίς καμία σοβαρή αιτιολόγηση, κάτι που ουσιαστικά θα διαιωνίσει την παραγωγή και εμπορία μη ανακυκλώσιμων πλαστικών μιας χρήσης.

Ενδέκατον, σβήνονται από τον ν.4736/2020 σημαντικές εξουσιοδοτικές διατάξεις, ιδίως αυτή που αφορά στην αλλαγή σήμανσης των πλαστικών. Το συγκεκριμένο γεγονός αυτοακυρώνει την ίδια την κυβερνητική πολιτική, αφού από τη μία πλευρά, διοργανώνει εκστρατείες κατά των πλαστικών μιας χρήσης η Κυβέρνηση, ενώ από την άλλη, στηρίζει τη διαιώνιση της κακής πληροφόρησης των πολιτών.

Δωδέκατον, δεν λαμβάνονται καθαρές αποφάσεις για την ανάκληση της λειτουργίας αναποτελεσματικών συστημάτων εναλλακτικής διαχείρισης. Επιβάλλεται μόνο ένα καθεστώς, ένα «ομιχλώδες» καθεστώς προστίμων, τα οποία είναι πολύ πιθανόν πως δεν θα εισπραχθούν ποτέ.

Δέκατον τρίτο, τα Περιφερειακά και Τοπικά Σχέδια Διαχείρισης Αποβλήτων παραμένουν -με κριτήριο το νομοσχέδιο- απλά ευχολόγια, αφού δεν περιλαμβάνουν τεχνικοοικονομική ανάλυση και εκτίμηση του κόστους των επενδύσεων, ούτε την περιγραφή πηγών χρηματοδότησης και δεικτών προόδου.

Δέκατον τέταρτο, ο Ελληνικός Οργανισμός Ανακύκλωσης παραμένει αναποτελεσματικός, υποστελεχωμένες και πολιτικά ανεπαρκής.

Περαιτέρω, εκτός από τα λάθη που διακρίνουν το νομοσχέδιο, υπάρχουν πολλά κρίσιμα ζητήματα που αγνοούνται, ενώ θα έπρεπε να συμπεριληφθούν στις διατάξεις του. Τα σημαντικότερα είναι τα εξής. Πρώτον, η υποχρεωτική σήμανση των συσκευασιών στη βάση της ανακυκλωσιμότητάς τους στο υφιστάμενο σύστημα ανακύκλωσης, καθώς, επίσης, και του τρόπου διάθεσης, ακολουθώντας το γνωστό παράδειγμα της Γαλλίας.

Δεύτερον, η τοποθέτηση στόχων πρόληψης της παραγωγής αποβλήτων και επαναχρησιμοποίησης τους. Ειδικά σήμερα που θα πρέπει να δρομολογήσουμε γρήγορα τη λειτουργικότητα της οικονομίας της χώρας.

Τρίτον, η τοποθέτηση στόχων πρόληψης και στα προγράμματα διευρυμένης ευθύνης παραγωγού.

Τέταρτον, από αυτά που θα πρέπει να προστεθούν, η θέσπιση προγραμμάτων διευρυμένης ευθύνης παραγωγού για το έντυπο χαρτί.

Πέμπτον και τελευταίο, η τοποθέτηση στόχων και ο έλεγχος των συστημάτων εναλλακτικής διαχείρισης, ιδίως, των υλικών συσκευασίας οφείλει να γίνεται με κριτήριο τη βασική μέθοδο, δηλαδή, με τη μέθοδο, για την οποία έχουν υποβάλει σχέδιο τα συστήματα και για την οποία συλλέγουν εισφορές, ενώ διενεργούν επενδύσεις.

Κλείνοντας, ως συνήθως, δεν υπάρχει ούτε εδώ κοστολόγηση από το Γενικό Λογιστήριο του Κράτους, παρά το ότι διαπιστώνονται σημαντικές δαπάνες, όπως θα αναφέρουμε επιγραμματικά στην επόμενη συνεδρίαση. Το γεγονός αυτό τεκμηριώνει πως η προχειρότητα συνεχίζεται, ενώ αν δεν υπάρχουν τα απαιτούμενα κεφάλαια, όλα αυτά τα μεγαλεπήβολα σχέδια ανακύκλωσης, θα παραμείνουν στα χαρτιά.

Για την ψήφιση του νομοσχεδίου επιφυλασσόμαστε για την Ολομέλεια.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει η κυρία Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε. Κατ’ αρχήν, να δηλώσω και εγώ τη δυσαρέσκειά μου για την fast track διαδικασία. Κύριε Υπουργέ, πρέπει να λαμβάνετε υπόψη, ότι υπάρχουν και Βουλευτές της Περιφέρειας που κάποτε πρέπει να πηγαίνουν και στις Περιφέρειές τους.

Σε κάθε περίπτωση, αυτό που θέλω να πω είναι, ότι πέρα την ενσωμάτωση των δύο Οδηγιών και τις διατάξεις περί αποβλήτων και ανακύκλωσης, που είχαν κατατεθεί και είχαν μπει σε κάποια διαβούλευση, έγιναν, στην ουσία, άλλα δύο νομοσχέδια που αφορούν σε πολεοδομικές διατάξεις και ενεργειακή πολιτική. Δεν είναι έτσι, όμως, γιατί έτσι δεν γίνεται θεσμικά η σωστή λειτουργία και με την ακρόαση των φορέων Μην μας υποτιμάτε, γιατί θα μπορούσαμε να συμβάλουμε και πολύ θετικά σε κάποιες από αυτές τις διατάξεις.

Πίσω από το νομοσχέδιο, προφανώς, κρύβονται, για άλλη μία φορά, -δεν μας εκπλήσσει πια- βαθιά αντιπεριβαλλοντικές και διαφανείς επιλογές που έχετε κάνει σε όλα τα τελευταία νομοσχέδια. Υποτίθεται, ότι το νομοσχέδιο «σηκώνει ψηλά» και το θέμα της ανακύκλωσης, ενώ, στην πραγματικότητα, τη «ναρκοθετεί». Τα πάντα έχουν «κολλήσει», οι Δήμοι δεν παίρνουν εξοπλισμό ανακύκλωσης. Βεβαίως, σύμφωνα και με τον Εθνικό Σχεδιασμό που πέρασε τον Αύγουστο, προωθείται η επιλογή της ενεργειακής αξιοποίησης παντού στην Ελλάδα, χωρίς περαιτέρω συζητήσεις.

Εγώ θα μείνω, όμως, λίγο στις πολεοδομικές διατάξεις, γιατί, πιθανόν, να μην έχω και αύριο την ευκαιρία να αναφερθώ αναλυτικά. Σε κάθε νομοσχέδιο που φέρνετε τελευταία, υπάρχουν πολεοδομικές διατάξεις, που δεν είναι κάποιες τροποποιήσεις. Οι περισσότερες, βέβαια, διορθώνουν δικά σας νομοθετήματα. Δηλαδή, πριν τρεις μήνες ξαναψηφίσαμε. Αυτό, εκτός από προχειρότητα, δείχνει και κάτι άλλο. Φαντάζομαι, ότι έρχονται κάποια συμφέροντα που πρέπει να εξυπηρετηθούν και κάθε φορά σε ένα νομοσχέδιο αλλάζουμε και μία πολεοδομική διάταξη.

Ξεκινάμε από τις παρατάσεις, ειδικά σε ότι αφορά στο Μάτι. Ακούγαμε, ότι σε έναν χρόνο θα είχε γίνει το ειδικό πολεοδομικό. Ήταν όπως το Ελληνικό που θα γινόταν σε έναν μήνα. Εννοείται ότι τώρα παίρνει άλλον ένα χρόνο παράταση. Όμως, δεν παίρνει μόνο αυτό. Παίρνουν και όλα τα ειδικά πολεοδομικά σχέδια και τα περιφερειακά και ξαναπάμε σε εκείνο που έφερε τη χώρα σε αυτή την κατάσταση, το χωρίς «εργαλεία».

Καθένας, όπου θέλει, ό,τι θέλει, παντού, χωρίς χρονοδιαγράμματα. Αυτά μπορεί να μην τελειώσουν ποτέ. Είναι φοβερή οπισθοδρόμηση. Εδώ, όμως, θέλω να πω και κάτι, σε ό,τι αφορά το Τεχνικό Επιμελητήριο. Μάθαμε, ότι έχουν ανατεθεί μελέτες για το Μάτι, περίπου, πέντε εκατομμυρίων ευρώ στο Τεχνικό Επιμελητήριο, χωρίς, φυσικά, καμία διαδικασία ΚΗΜΔΗΣ και εδώ έχουμε δύο θέματα. Το ένα είναι η αδιαφάνεια της όλης διαδικασίας. Υποτίθεται, ότι είμαστε μία χώρα που πάει μπροστά, που ακολουθεί νόμους, που ακολουθεί περιορισμούς. Αλλά εμένα με πειράζει και με πονάει, ότι αλλάζει ο ρόλος και το προφίλ αυτού του θεσμού που λέγεται Τεχνικό Επιμελητήριο Ελλάδος, το οποίο έχω υπηρετήσει πολλά χρόνια και το οποίο παρήγαγε πολιτική και ήταν αντικειμενικό και παρενέβαινε και τώρα γίνεται «δεκανίκι» μιας Κυβέρνησης και κάνει «δουλειές», για τις οποίες δεν ξέρουμε ούτε τι τεχνογνωσία ακολουθείται, ούτε τι γίνεται. Δεν είναι έτσι, κύριε Υπουργέ. Άλλος είναι ο ρόλος του ΤΕΕ. Θα έρθει αύριο ο Πρόεδρος εδώ και θα του κάνουμε και τις απαραίτητες ερωτήσεις. Γίνεται και μία συζήτηση και στο ίδιο το ΤΕΕ για όλα αυτά.

Θα αναφερθώ σε κάποιες πολύ συγκεκριμένες προβλέψεις. Αναφέρεται κάπου στο ποσοστό, επί του συνολικού εμβαδού δομήσιμων επιφανειών της ζώνης, όπως αυτό προκύπτει από τον υπολογισμό των συντελεστών δόμησης, κ.λπ.. Εδώ, υπάρχουν σοβαρά ερωτηματικά, στο πώς θα εφαρμοστεί αυτή η διάταξη και αν υπάρχει δυνατότητα υπολογισμού της προβλεπόμενης επάρκειας και της φέρουσας ικανότητας της περιοχής, με δεδομένο, ότι με τον δικό σας ν.4759/20, καταργήθηκε η δυνατότητα εκπόνησης σχεδίων ΠΑΕΣ, που προέβλεπε ο δικός μας νόμος, ο 4495, που θα κατέγραφε και θα μελετούσε την αύξηση του συντελεστή δόμησης που έχει επέλθει από τα αυθαίρετα και έχει καταγραφεί με τη διαδικασία τακτοποιήσεων. Αυτό δεν μπορεί να εφαρμοστεί. Για πολλά πράγματα σας έχουμε προειδοποιήσει και μας αγνοήσατε και έρχεται η ίδια η ζωή μετά και καταλαβαίνετε, ότι θα έπρεπε να μας είχατε ακούσει.

Επίσης, με τα ειδικά πολεοδομικά σχέδια -λέει- δύνανται να καθορίζονται ειδικοί όροι και περιορισμοί δόμησης ακόμη και κατά παρέκκλιση από τους ισχύοντες όρους και περιορισμούς δόμησης, καθώς και από τις διατάξεις του Γενικού Οικοδομικού Κανονισμού. Τι θα γίνει με τα ειδικά πολεοδομικά σχέδια; Εδώ έχω και ένα ιδιαίτερο ενδιαφέρον, τι γίνεται με το ειδικό πολεοδομικό που περιμένουμε ακόμη την προγραμματική σύμβαση μεταξύ ΥΠΕΝ και ΔΕΗ, σε ότι αφορά τις λιγνιτικές περιοχές. Κι εκεί τι θα γίνει, έξω από κάθε περιορισμό, έξω από κάθε Γενικό Οικοδομικό Κανονισμό; Θα εγκατασταθούν και θα θεσμοθετηθούν ειδικά πολεοδομικά, φυσικά έξω από την τοπική κοινωνία. Αυτό το έχετε πια κάνει νόμο. Είναι πάρα πολύ επικίνδυνα αυτά που κάνετε και να ξέρετε, ότι θα έχετε μεγάλη αντίδραση πια και από τις τοπικές κοινωνίες.

Σε ότι αφορά στον τρόπο έκδοσης οικοδομικών αδειών, λυπάμαι τους συναδέλφους μου μηχανικούς, που κάθε δύο μήνες έρχονται να μάθουν έναν καινούργιο τρόπο έκδοσης οικοδομικών αδειών. Βεβαίως, αυτό δεν έχει σχέση μόνο με τους μηχανικούς, αλλά με την ανάπτυξη, την οικοδομική δραστηριότητα, την απασχόληση, την εργασία εκατοντάδων επαγγελμάτων. Για όλα αυτά, υπήρχε ένα ηλεκτρονικό σύστημα που είχαμε ξεκινήσει εμείς και από αυτό το σύστημα μπορούσατε να έχετε συλλέξει και να αξιοποιήσει στατιστικά στοιχεία, ώστε να δούμε ποιοι είναι οι πραγματικοί χρόνοι έκδοσης αδειών. Δεν έχει γίνει τίποτα από όλα αυτά και βεβαίως οι ΥΔΟΜ, παραμένουν υποστελεχωμένες και ούτε μετά από τόσες παραβάσεις πολεοδομικού χαρακτήρα, σε κανένα νομοσχέδιο, ούτε σήμερα, δεν βλέπουμε κάτι γι’ αυτή την ιστορία με τις ΥΔΟΜ. Δηλαδή, το πότε θα στελεχωθούν. Επίσης, δεν δειγματοληπτικός έλεγχος.

Βεβαίως, η προσθήκη δόμησης, εντός και εκτός σχεδίου, για ειδικά κτίρια στην κατηγορία 3, το μόνο που θα κάνει είναι να οδηγήσει σε μεγάλες αυθαιρεσίες.

Επίσης, αλλάζετε τον Γενικό Οικοδομικό Κανονισμό. Ορισμούς αλλάζετε, πατάρι σοφίτα, κ.λπ.. Εγώ, κύριε Υπουργέ, θέλω να σας πω, ότι ο ΓΟΚ άλλαζε πάντα, κάθε τριάντα χρόνια, ΓΟΚ του ΄55, Γ.Ο.Κ. του ΄85, ΝΟΚ του 2012. Ποια ανάγκη επείγουσα υπάρχει να αλλάξετε τώρα τον ΓΟΚ, τους ορισμούς; Μόνο μία και είδαμε τις «φωτογραφικές» ρυθμίσεις για συγκεκριμένα συμφέροντα. Λίγο σεβασμό, τουλάχιστον, σε αυτά τα πάγια «εργαλεία» που είχε η χώρα.

Σε ότι αφορά στις ενεργειακές ρυθμίσεις. «Ξεπουλιέται» ο ΔΕΔΔΗΕ καθαρά και ξάστερα, πάντα με το ίδιο επιχείρημα. Οι ιδιωτικοποιήσεις αυτές που δεν έχουν όφελος για το ελληνικό δημόσιο, που δεν μπορείς να δεις, που δεν υπάρχει μνημόνιο, που δεν μπορείς να βρεις για ποιοn λόγο ξεπουλιέται ο ΔΕΔΔΗΕ, ο οποίος είναι ένα «εργαλείο», είναι ένα asset για το ελληνικό δημόσιο, πάντα ένα είναι το επιχείρημα, το έχουμε ξαναδεί. Ότι θα έρθει μία εταιρεία με μία ειδική τεχνογνωσία που θα τον «απογειώσει» και εκ των υστέρων πάντα έχουμε δει, ότι δεν υπάρχει αυτή η εταιρεία και δεν υπάρχει αυτή η τεχνογνωσία.

Τελειώνοντας, αντί να εκσυγχρονίζετε τον ΔΕΔΔΗΕ, κάνετε το αντίθετο. Μάλιστα, σήμερα, σας έχουμε καταθέσει και μία σχετική Ερώτηση. Πάνε στην περιοχή της απολιγνιτοποίησης, στη Φλώρινα και στην Κοζάνη, να συνδεθούν τοπικοί μικροεπενδυτές και κυρίως -και αυτό είναι το εξωφρενικό- άνθρωποι που έχουν μπει στο «Εξοικονομώ» και έχουν εγκριθεί, να βάλουν φωτοβολταϊκά στέγης και τους λένε, ότι δεν μπορούν να συνδεθούν. Απίστευτο. Δείτε το αυτό το θέμα.

Εν πάση περιπτώσει θεσπίζεται και ο μηχανισμός παρακολούθησης και εποπτείας αγορών από τη ΡΑΕ. Καθυστερημένα, βέβαια. Και αυτό σας το είχαμε πει, ενώ, ήδη, έχουν μονιμοποιηθεί οι τιμές του ρεύματος σε πολύ υψηλό επίπεδο. Τα έχουμε ξαναπεί και για τις αισχροκέρδειες, κ.λπ.. Επίσης, εισάγετε αναδρομικά -και εδώ σας είχαμε προειδοποιήσει- εγγυητική επιστολή, βεβαίωση παραγωγού, αφού έγινε το αλαλούμ, αφού έχουν εμφανιστεί από παντού ΑΠΕ, αφού έχουν ξεσηκωθεί οι τοπικές κοινωνίες και τους έχετε όλους απέναντί σας, αποφασίζετε στο τέλος να κάνετε και αυτή τη ρύθμιση.

Ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Σκρέκας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε. Καταρχήν, άκουσα πάρα πολύ καλά τους συναδέλφους. Θα ήθελα να πω, ότι αναφέρονται σε δημοσιεύματα, σε ότι αφορά στην κριτική για το νομοσχέδιο και θα ήθελα να ελέγξουν αυτά που έχουν διαβάσει και να διαβάσουν και τον νόμο και να τα συγκρίνουν, γιατί πολλά από αυτά που έχουν αναφερθεί, πραγματικά, δεν έχουν καμία σχέση με τον νόμο αυτό καθαυτό. Υπάρχει, δυστυχώς, παραπληροφόρηση και καλό είναι να μην ακούγονται αυτά.

Εγώ θα προσπαθήσω να τα βάλω στη σειρά, γιατί, πραγματικά, πιστεύουμε, ότι αυτό το νομοσχέδιο είναι μία μεγάλη μεταρρύθμιση. Αποτελεί από μόνο του μία μεγάλη μεταρρύθμιση, γιατί, κατ’ αρχήν, συγκεντρώνει διατάξεις από διαφορετικά νομοσχέδια σε ένα κείμενο, που αφορούν και στην ανακύκλωση, αλλά και στη διαχείριση των αποβλήτων. Έτσι, έχουμε ένα συνεκτικό, ένα ολοκληρωμένο σώμα, όπου ο καθένας μπορεί να απευθυνθεί, πολίτης, επενδυτής, εμπλεκόμενος στη διαχείριση των απορριμμάτων στη χώρα μας, μπορεί να καταφύγει και να δει ένα πλαίσιο που ρυθμίζει αυτόν τον πολύ σημαντικό κλάδο.

Να πω, ότι στο νομοσχέδιο που έχουμε φέρει, όπως είπα, ενσωματώνονται δύο ευρωπαϊκές Οδηγίες η 851 και η 852. Με αυτόν τον τρόπο προσπαθούμε να προάγουμε, βέβαια, και την «κυκλική» οικονομία, αλλά και εισάγουμε «εργαλεία» πολιτικής και στρατηγικής, για να μπορέσουμε να βοηθήσουμε να αυξηθεί η ανακύκλωση στη χώρα μας, και τελικά, να πετύχουμε τους ευρωπαϊκούς στόχους, οι οποίοι βέβαια, ενσωματώνονται στο παρόν κείμενο και πάνω απ’ όλα, να αρχίσουμε να σεβόμαστε ως κοινωνία τους πόρους που καταναλώνουμε και να σεβόμαστε το περιβάλλον. Πρέπει να καταλάβουμε και να εμπεδώσουμε, ότι, ό,τι χρησιμοποιούμε, ό,τι καταναλώνουμε στην καθημερινότητά μας, χρησιμοποιούμε εξαντλήσιμες πηγές, πρώτες ύλες. Άρα, καταλαβαίνετε, ότι έχουμε έναν πλανήτη, ο οποίος έχει συγκεκριμένα αποθέματα. Κατά πολλούς και κατά την επιστημονική έρευνα, εάν συνεχίσουμε να λειτουργούμε με τον ίδιο τρόπο, να συμπεριφερόμαστε με τον ίδιο τρόπο στην καθημερινότητά μας, να καταναλώνουμε με τον ίδιο τρόπο, τότε μέχρι το 2050 θα χρειαστούν τρεις πλανήτες, για να μπορέσουν να καλύψουν τις ανάγκες της πανανθρώπινης κοινωνίας. Άρα, όλο αυτό, αν το βάλουμε δίπλα στην κλιματική αλλαγή και την κλιματική κρίση που έρχεται, και δυστυχώς, επηρεάζει βάναυσα τις ζωές μας, τότε καταλαβαίνουμε, πως πρέπει να αντιμετωπίσουμε με έναν ολιστικό τρόπο τη συμπεριφορά μας απέναντι στο περιβάλλον.

Επίσης, ενσωματώνονται οι ευρωπαϊκοί στόχοι για την ανακύκλωση στο νομοσχέδιο που έχουμε φέρει προς συζήτηση. Συγκεκριμένα, η προετοιμασία για επαναχρησιμοποίηση, αλλά και η ανακύκλωση αστικών αποβλήτων, θα πρέπει να ανέλθουν σε ποσοστό, τουλάχιστον, 55% μέχρι το 2025, στο 60% το 2030 και στο 65% το 2035, ενώ η ανακύκλωση των συσκευασιών, θα πρέπει να ανέλθει σε ποσοστό, τουλάχιστον, 65% το 2025 και 70% το 2030. Βέβαια, το ερώτημα είναι, ότι μόνο και μόνο θεσμοθετώντας αυτούς τους στόχους μπορούμε να πούμε, ότι αυτό είναι κάτι το οποίο θα μπορέσουμε να το πετύχουμε; Επειδή κάποιοι ανάλογοι στόχοι έχουν συμπεριληφθεί σε προηγούμενα νομοσχέδια, σε νόμους τους οποίους ερχόμαστε σήμερα να επικαιροποιήσουμε και να αντικαταστήσουμε και να ενσωματώσουμε. Τελικά, εδώ αποδεικνύεται, ότι στην Ελλάδα δεν λείπουν οι νόμοι, ούτε λείπουν τα στρατηγικά σχέδια. Λείπει η αποτελεσματική και πιστή εφαρμογή αυτών, ώστε να πετύχουμε αυτό το οποίο έχουμε σχεδιάσει.

Πρέπει να πω, ότι η χώρα μας πρέπει να κάνει «άλματα», για να φτάσουμε τον ευρωπαϊκό μέσο όρο. Το γνωρίζετε πολύ καλά, το έχουμε πει, και γι’ αυτό αναρωτιέμαι για τον τρόπο που ο αγαπητός συνάδελφος, εκπρόσωπος του ΣΥΡΙΖΑ, καταφέρθηκε εναντίον αυτού του νομοσχεδίου και της προσπάθειας της Κυβέρνησής μας, όταν κυβέρνησαν, επί πέντε χρόνια, σχεδόν.

Η χώρα, λοιπόν, όλο αυτό το προηγούμενο διάστημα έχει πετύχει ελάχιστη, αν όχι καμία πρόοδο, σε ότι αφορά στην ανακύκλωση των απορριμμάτων. Επαναλαμβάνω, ότι την τελευταία πενταετία που προηγήθηκε, πριν αναλάβουμε εμείς τη διακυβέρνηση αυτού του τόπου, η ανακύκλωση αυξήθηκε, κατά ποσοστό 1% έως 2%. Σήμερα, είναι, περίπου, στο 20%, όταν ο ευρωπαϊκός μέσος όρος είναι στο 50%, όταν για παράδειγμα άλλες χώρες, όπως η Λιθουανία, που όταν ξεκίνησε την προηγούμενη δεκαετία την προσπάθεια να διαχειριστεί τα στερεά απόβλητά της, είχε ποσοστό ανακύκλωσης χαμηλότερο από αυτό της Ελλάδας, κοντά στο 10% και μέσα σε δέκα χρόνια έχει φτάσει να ξεπεράσει τον μέσο ευρωπαϊκό όρο, είναι πάνω από το 50% η ανακύκλωση στη Λιθουανία. Παίρνω αφορμή και από την επίσκεψη της Πρωθυπουργού της χώρας της Λιθουανίας στην Ελλάδα, αυτές τις ώρες που μιλάμε εμείς εδώ στη Βουλή, την επίσημη επίσκεψη που πραγματοποιεί.

Επίσης, η ταφή των απορριμμάτων στη χώρα μας, δυστυχώς, φέρνει τη χώρα, φέρνει την Ελλάδα να έχει ένα αρνητικό ρεκόρ. Σχεδόν, το 80% των απορριμμάτων που παράγουμε, το οδηγούμε στην υγειονομική ταφή, σε χώρους υγειονομικής ταφής, όταν γνωρίζετε, ότι ο ευρωπαϊκός μέσος όρος είναι, περίπου, στο 20% και οι περισσότερες ανεπτυγμένες χώρες έχουν ποσοστό ταφής, κάτω από το 10%. Αυτό, βέβαια, το έχουν επιτύχει με μία ιεράρχηση, η οποία έχει, φυσικά, την πρόληψη δημιουργίας αποβλήτων, έχει να κάνει με την ανακύκλωση, έχει να κάνει, όμως, και με την ανάκτηση, πριν φτάσουμε στην ταφή. Πραγματικά, αυτό που ήταν αυτονόητο για όλες τις ευρωπαϊκές χώρες, δεν μπορώ να καταλάβω, γιατί ήταν το ζητούμενο στη χώρα μας, επί τεσσεράμισι - πέντε χρόνια. Υπήρχε μία άρνηση να συμπεριλάβουμε αυτό το στάδιο της ιεράρχησης, της διαχείρισης των αποβλήτων στον εθνικό μας σχεδιασμό.

Απορώ, γιατί και ο παριστάμενος εκπρόσωπος του ΣΥΡΙΖΑ, ο οποίος ήταν και Αναπληρωτής Υπουργός, έρχεται και αντιδρά σε αυτό, όταν με πρωτοβουλία του ιδίου -και πολύ σωστά τότε την είχαμε επικροτήσει, αν θυμάμαι καλά και στην αρμόδια Επιτροπή - έδωσε τη δυνατότητα να οδηγούνται εναλλακτικά καύσιμα, δηλαδή, καύσιμα, τα οποία προέρχονται μέσα από μονάδες επεξεργασίας απορριμμάτων, μέσα από τη διαχείριση των αποβλήτων, προς ενεργειακή αξιοποίηση σε εγκαταστάσεις παραγωγής τσιμέντου, κάτι που στη χώρα μας ήταν απαγορευτικό. Δεν μπορώ να καταλάβω, γιατί, όταν στις υπόλοιπες ευρωπαϊκές χώρες, σχεδόν, το 100% του καυσίμου που χρησιμοποιούν προέρχεται, ακριβώς, από τη διαχείριση των αποβλήτων. Άρα, δεν μπορώ να καταλάβω, κάτι που ο ίδιος πρόταξε και προώθησε ως Αναπληρωτής Υπουργός, γιατί έρχεται σήμερα και το κατακρίνει και να αναρωτιέται για ποιον λόγο συμπεριλαμβάνεται στο νομοσχέδιο.

Όμως, επαναλαμβάνω, ότι αυτό είναι χαμηλά στην ιεράρχηση, συμφωνώ μαζί σας. Πριν φτάσουμε εκεί, πρέπει να κάνουμε άλλα πράγματα, σε ότι αφορά στη διαχείριση των απορριμμάτων. Πρώτον, θα πρέπει να προωθήσουμε τη χωριστή διαλογή. Είναι κάτι το οποίο το λέγατε και εσείς. Σας λέγαμε, ότι με τον τρόπο που πάτε να το κάνετε δεν θα το πετύχετε. Περάσαν τεσσεράμισι χρόνια, τελικά, δεν το πετύχατε. Να δούμε τώρα, όμως, όλοι μαζί, πώς θα γίνει αυτό. Είπα να τραβήξουμε μία γραμμή, και να δούμε από δω και πέρα, όλοι μαζί πώς θα το πετύχουμε.

Προωθούμε, λοιπόν, τη χωριστή συλλογή χαρτιού, γυαλιού, πλαστικών, μετάλλων και βιοαποβλήτων και δίνεται ιδιαίτερη έμφαση στα πλαστικά με μέτρο, όπως είναι η εισαγωγή του περιβαλλοντικού τέλους για πλαστικά μπουκάλια με ετικέτα PVC. Είπατε, ότι εμείς καταργούμε τα κίνητρα στους παραγωγούς που σχεδιάζουν τα προϊόντα τους, με τρόπο που να είναι φιλικός για το περιβάλλον, που να περιλαμβάνουν περισσότερο ανακυκλώσιμο υλικό. Ακριβώς, το αντίθετο κάνουμε. Δίνουμε κίνητρα, ακριβώς, ώστε οι παραγωγοί, κατά τη διάρκεια του σχεδιασμού του προϊόντος και της συσκευασίας του προϊόντος, αλλά και κατά τη διάρκεια της παραγωγής του, να προωθούν, να ενσωματώνουν υλικά, πρώτες ύλες, οι οποίες, πραγματικά, είναι ανακυκλώσιμες, δηλαδή, προέρχονται από ανακυκλώσιμα υλικά.

Επίσης, στοχεύουμε στο να αναπτύξουμε, ακόμη περισσότερο και είναι πάρα πολύ σημαντικό, την περιβαλλοντική συνείδηση. Ίσως, ένα αίτιο που δεν έχουμε καταφέρει, μέχρι τώρα, να κάνουμε πάρα πολλά πράγματα ως χώρα στη διαχείριση των απορριμμάτων, των στερεών αποβλήτων, των αστικών αποβλήτων, είναι ότι δεν έχουμε καταφέρει να πείσουμε την ελληνική κοινωνία, ότι θα πρέπει να έχει πιο ενεργό συμμετοχή και αυτό πρέπει να το κάνουμε από εδώ και στο εξής.

Γι’ αυτόν τον λόγο θεωρούμε, ότι τα σχολεία είναι ένας χώρος, όπου, πράγματι, μπορούμε να εκπαιδεύσουμε και να βοηθήσουμε, να εμπεδώσουμε στις νέες γενιές των πολιτών, την φιλοσοφία και την κουλτούρα του σεβασμού προς τις πρώτες ύλες που χρησιμοποιούμε, της διαλογής στην πηγή και γι’ αυτό ερχόμαστε και ορίζουμε χωριστά ρεύματα διαλογής από 1η Σεπτεμβρίου του 2022 στα σχολεία υποχρεωτικά. Επαναλαμβάνω, υποχρεωτικά χωριστά ρεύματα συλλογής χαρτιού, γυαλιού, πλαστικών, μετάλλων, μπαταριών και αποβλήτων τροφίμων. Μέσα από αυτό βέβαια και μέσα από την δουλειά που θα κάνουμε μαζί με την αρμόδια Υπουργό, τη Νίκη Κεραμέως, θα μπορέσουμε να καταφέρουμε να περάσουμε στα παιδιά μας, στις επόμενες γενιές των Ελλήνων, αυτή τη φιλοσοφία.

Θεσπίζεται, επίσης, η χωριστή συλλογή έως το 2024, κλωστοϋφαντουργικών και επικίνδυνων οικιακών αποβλήτων. Τι εννοούμε επικίνδυνα οικιακά απόβλητα; Έχουμε, για παράδειγμα, τα διαφορά υλικά που χρησιμοποιούμε για την καταπολέμηση εντόμων, κ.λπ., που περιλαμβάνουν επικίνδυνα αέρια. Αυτά, λοιπόν, όλα τα υποχρεώνουμε, ώστε από το 2024 να αναπτυχθεί χωριστό ρεύμα. Καθιερώνεται η υποχρεωτική χωριστή συλλογή σε, τουλάχιστον, επτά νέα ρεύματα αποβλήτων, όπως είναι γεωργικά πλαστικά, μία πολλή σημαντική πηγή ρύπανσης. Μιλάμε για φύλλα θερμοκηπίου, μιλάμε για άλλα πλαστικά, σωλήνες που χρησιμοποιούν για τις αγροτικές καλλιέργειες. Πρέπει όλα αυτά να τα διαχειριζόμαστε με έναν τρόπο, όπου να ανακυκλώνουμε, να ανακτούμε, όσο περισσότερο όγκο και βάρος μπορούμε απ’ αυτά.

Επίσης, ρεύματα, χωριστή συλλογή, σε ότι αφορά στα στρώματα, τα έπιπλα, τον ρουχισμό, τα παιχνίδια, τα φάρμακα. Πάρα πολύ σημαντικό για τα φάρμακα, γιατί είμαστε και μία κοινωνία που καταναλώνει πολλά φάρμακα και πάρα πολλά έχουμε στο σπίτι μας. Ακόμη, ρεύματα και για τον αθλητικό εξοπλισμό. Επίσης, τίθεται η υποχρέωση, για πρώτη φορά, στους παραγωγούς των προϊόντων αυτών, να οργανώσουν και να προωθήσουν προς ανακύκλωση τις συσκευασίες και τα μη κατάλληλα προϊόντα με την κάλυψη του σχετικού κόστους. Επεκτείνεται, επίσης, η υποχρέωση, έως το αργότερο το 2023, της οργάνωσης και λειτουργίας συστημάτων εγγυοδοσίας.

Χθες είχα την ευκαιρία να συνομιλήσω με τον Πρέσβη της Λιθουανίας, αναμένοντας την Πρωθυπουργό της Λιθουανίας στο «Ελευθέριος Βενιζέλος», για τη μεγάλη επιτυχία, το πως κατάφεραν, πραγματικά, να πετύχουν αυτό το άλμα στη διαχείριση των απορριμμάτων και να έχουν ξεπεράσει τους ευρωπαϊκούς μέσους όρους στην ανακύκλωση. Ένα βασικό «εργαλείο», το οποίο καθυστέρησε να έρθει στη χώρα μας, ήταν ο μηχανισμός εγγυοδοσίας. Κατά τη διάρκεια που ένας καταναλωτής αγοράζει ένα προϊόν, για παράδειγμα, ένα πλαστικό μπουκάλι που περιέχει νερό, πληρώνει ένα έξτρα τέλος, το οποίο, όταν το επιστρέφει, το εισπράττει στο ακέραιο και με αυτόν τον τρόπο έχει ένα κίνητρο, γιατί αυτό το τέλος είναι ικανό και αναγκαίο να τον κάνει να σκεφτεί, μπορεί να είναι 10 λεπτά του ευρώ, θα είναι ένα ποσό. Αυτή τη στιγμή μελετούμε αυτό το σύστημα της εγγυοδοσίας.

Ο ΕΟΑΝ είναι αρμόδιος, έχει αναθέσει αυτή τη μελέτη σε τεχνικό σύμβουλο, ώστε να μπορέσουμε να ολοκληρώσουμε το σχήμα του συστήματος εγγυοδοσίας και με αυτόν τον τρόπο θα έχουμε, τουλάχιστον, τρία ρεύματα. Θα έχουμε το πλαστικό, θα έχουμε το αλουμίνιο, θα έχουμε το γυαλί. Αυτές οι συσκευασίες μπορεί να φτάσουν να αποτελούν το 30% το όγκου των απορριμμάτων που παράγουμε.

Άρα, καταλαβαίνετε, ότι αν καταφέρουμε και εκτρέψουμε αυτό το 30% του όγκου, μέσα από ένα τέτοιο σύστημα εγγυοδοσίας, πριν αυτό καταλήξει σε μία μονάδα επεξεργασίας απορριμμάτων, τότε έχουμε πετύχει ένα σημαντικό βήμα στον στόχο που έχουμε να διαλέγουμε στην πηγή και να μην καταλήγουν προς ταφή τα απορρίμματα.

Να πω, επίσης, ότι θεσπίζεται στόχος μείωσης των αποβλήτων τροφίμων, κατά 30% το 2030. Επίσης, είμαστε μία κοινωνία που παράγουμε πολύ περισσότερα οργανικά απόβλητα, απ’ ότι ο μέσος όρος της Ευρώπης. Έχουμε, λοιπόν, μέσα από μέτρα, τα οποία εισάγουμε στο νομοθετικό πλαίσιο που έχουμε καταθέσει, την ενθάρρυνση της χρήσης αδιάθετων τροφίμων, κατάλληλων, όμως, για ανθρώπινη κατανάλωση, σε οργανώσεις, σε ιδρύματα, πριν αυτά καταλήξουν, τελικά, στον κάδο, ενώ, εφόσον δεν είναι κατάλληλα για ανθρώπινη κατανάλωση, για την παραγωγή ζωοτροφών ή για τη χρήση ως ζωοτροφή σε κτηνοτροφικές μονάδες και άλλες.

Επίσης, να πούμε, ότι με στόχο, πραγματικά, να μειώσουμε τη σπατάλη των τροφίμων, εισάγουμε την υποχρέωση σε μία σειρά από επιχειρήσεις, όπως είναι οι μονάδες επεξεργασίας και μεταποίησης τροφίμων, υπεραγορές τροφίμων, τα λεγόμενα σούπερ μάρκετ, ξενοδοχεία, μεγάλα εστιατόρια, δηλαδή, επιχειρήσεις μαζικής εστίασης, να τηρούν τη ιεράρχηση των αποβλήτων και αυτό θα παρακολουθείται μέσω συστηματικής καταγραφής των πλεονασμάτων τροφίμων.

Ένα άλλο που κάνουμε με τον νόμο που έχουμε καταθέσει, είναι ότι ισχυροποιούμε το πλαίσιο λειτουργίας των συστημάτων εναλλακτικής διαχείρισης. Αυτό ήταν κάτι, για το οποίο αφιερώσαμε πολύ χρόνο, να κάτσουμε και να βρούμε. Μπορεί να πρέπει κάποιος να το εξετάσει προσεκτικά, ώστε να δει τις σημειακές παρεμβάσεις που έχουμε κάνει, μέσα από τις οποίες προσδοκούμε, ότι θα βελτιωθεί η λειτουργία τους.

Ακούσαμε πάρα πολλά για συστήματα που δεν έχουν πιάσει τον στόχο και γιατί δεν έχουν πιάσει τον στόχο και πως τελικά έφτασαν να μην πιάνουν τον στόχο, αν δεν έπιασαν τον στόχο και τι κάναμε όλο αυτό το χρονικό διάστημα, όπου δεν κάλυπταν τον στόχο τους ή δεν εφάρμοζαν το επιχειρησιακό πλάνο, που είχαν καταθέσει στον ΕΟΑΝ, ενώ είχε εγκριθεί. Τι συνέβαινε; Πώς προσπαθούσαμε να τους συμμορφώσουμε; Γιατί, τελικά, εμείς εδώ τι θέλουμε; Θέλουμε να κλείσουμε συστήματα; Θέλουμε να κλείνουμε συστήματα ή θέλουμε, να κάνουμε τα συστήματα αυτά εναλλακτική διαχείριση, να λειτουργούν καλύτερα, ώστε να πετυχαίνουν τον στόχο τους και μέσα από αυτό να συμβάλλουν στην επίτευξη του εθνικού στόχου; Φυσικά, θέλουμε το δεύτερο.

Ερχόμαστε, λοιπόν, και κάνουμε ένα πλαίσιο, πολύ πιο «σφιχτό», πολύ πιο αυστηρό σε ό,τι αφορά στην παρακολούθηση και δίνουμε και τα «εργαλεία» στον ΕΟΑΝ, για να μπορέσει να το κάνει, είτε αυτά είναι οικονομικά, είτε είναι μέσα από τη δυνατότητα ανάθεσης τέτοιας εργασίας σε τεχνικούς συμβούλους, ώστε να υπάρχει σύμπραξη. Αυτό που εμείς θέλουμε και ως παράταξη, βέβαια, είναι η σύμπραξη δημοσίου και ιδιωτικού τομέα, για να πετύχουμε το μέγιστο όφελος για το Δημόσιο και για την κοινωνία. Ισχυροποιούμε, λοιπόν, το ρυθμιστικό πλαίσιο των συστημάτων εναλλακτικής διαχείρισης. Θα πούμε και στη συζήτηση για τα άρθρα πώς το κάνουμε. Μέσα από τη μείωση της γραφειοκρατίας τους υποχρεώνουμε να ανακοινώνουν και να δημοσιεύουν τα επιχειρησιακά τους σχέδια.

Αυτό ίσχυε, αλλά δεν ξέρω κατά πόσο εφαρμοζόταν. Είναι υποχρεωμένοι κάθε έτος να παρουσιάζουν στον Ελληνικό Οργανισμό Ανακύκλωσης επιχειρησιακό πρόγραμμα, όχι μόνο για την επόμενη χρονιά πια, αλλά και για την επόμενη τριετία, ώστε να βλέπουμε, εφόσον δεν έχουν πετύχει τους στόχους τους, πώς θα μπορέσουν μέσα από ένα μεσοπρόθεσμο πρόγραμμα, πραγματικά, να τους πετύχουν.

Ερχόμαστε και δίνουμε συγκεκριμένα βήματα, τι συμβαίνει στην περίπτωση μη επίτευξης αυτών, που αναφέρουν εκείνοι στο επιχειρησιακό τους πρόγραμμα. Αυτά δεν υπήρχαν. Αυτά ήταν στον «αέρα». Όλα τα κάνουμε συγκεκριμένα και, πραγματικά, νομίζω, ότι αυτό έχει δεχθεί θετική κριτική, τουλάχιστον, μέχρι τώρα, από τα περισσότερα συστήματα.

Επίσης, να πούμε, ότι από 1η Ιανουαρίου του 2023 προβλέπεται υποχρεωτικά από επιχειρήσεις που αποτελούν μεγάλους παραγωγούς βιοαποβλήτων, όπως είναι εταιρείες, επιχειρήσεις σε πάρκα, που χρησιμοποιούν τρόφιμα, επίσης, να τα συλλέγουν χωριστά, προκειμένου με δική τους ευθύνη να οδηγηθούν προς την ανακύκλωση και με παράλληλη, βέβαια, ελάφρυνση των δημοτικών τελών. Επίσης, προωθείται η υποχρεωτική αξιοποίηση των κτηνοτροφικών αποβλήτων σε μονάδες βιοαερίου, εφόσον, βέβαια, υπάρχουν τέτοιες μονάδες πλησίον της περιοχής, όπου λειτουργούν. Φυσικά, το καταλαβαίνουν όλοι και είναι αυτονόητο. Είναι, όμως, και ένα ερωτηματικό στη χώρα μας για ποιον λόγο αυτό δεν συμβαίνει. Είναι καλύτερα τα βιοαπόβλητα από κτηνοτροφικές και πτηνοτροφικές μονάδες να οδηγούνται σε χώρους οργανωμένους, αξιοποίησης, ανάκτησης ενέργειας, παραγωγής ενέργειας, από το να κείτονται στις ρεματιές και στα χωράφια.

Αναβαθμίζονται υποχρεωτικά οι εγκαταστάσεις των ΚΔΑΥ, των Κέντρων Διαλογής Ανακυκλώσιμων Υλικών, με προσθήκη σύγχρονου εξοπλισμού, αλλά και θέσπιση πια των προδιαγραφών των ανακτώμενων υλικών. Το κάνουμε πολύ πιο συγκεκριμένο, γιατί τα υλικά που προκύπτουν μέσα από τη διαχείριση σε αυτές τις μονάδες, πρέπει να είναι σε τέτοια κατάσταση, που να μπορούν να χρησιμεύσουν ως πρώτη ύλη. Αν πάρουμε ένα πλαστικό μπουκαλάκι, για παράδειγμα, το οποίο είναι σε κακή κατάσταση, είναι ταλαιπωρημένο, είναι αναμεμειγμένο με άλλα υλικά, τότε δεν είναι εύκολο αυτό να αξιοποιηθεί και να ανακυκλωθεί και να χρησιμοποιηθεί ως πρώτη ύλη. Γι’ αυτό ερχόμαστε, λοιπόν, και υποχρεώνουμε τα ΚΔΑΥ από τη μία, θεσμικά να αναβαθμιστούν κι από την άλλη, οφείλω, να σας πω, ότι θα τους δώσουμε και τα απαραίτητα οικονομικά «εργαλεία» για να το κάνουν. Δε θα τους αφήσουμε έτσι, γιατί όλα είναι ωραία να τα νομοθετείς, αλλά πρέπει, από κει και πέρα, να βλέπουμε και πώς αυτό θα γίνει πράξη. Ερχόμαστε, λοιπόν, και δίνουμε τη δυνατότητα στον ΕΟΑΝ, αλλά και με άλλα χρηματοδοτικά «εργαλεία» και μέσα από τα χρήματα που έρχονται από την Ευρώπη, να μπορέσουν να αξιοποιηθούν, ακριβώς, κάτι που δεν γινόταν μέχρι τώρα. Να αξιοποιηθούν, δηλαδή, για να αναβαθμίσουμε τα Κέντρα Διαλογής Ανακυκλώσιμων Υλικών.

Δίνεται η δυνατότητα στους Δήμους να εφαρμόσουν το σύστημα «πληρώνω όσο πετάω». Ανέφερα πριν, ότι θα πρέπει η ελληνική κοινωνία να εμπεδώσει μία κουλτούρα που να είναι φιλική προς την προστασία του περιβάλλοντος και να σεβόμαστε, πολύ περισσότερα, όλοι, αυτά τα οποία απορρίπτουμε με ευκολία πολλές φορές στον κάλαθο των αχρήστων, στον πράσινο κάδο. Δεν πρέπει να ξεχνάμε, ότι αυτά τα υλικά έχουν ξοδέψει ενέργεια. Υπολογίσαμε, ότι 100 έως 150 κουτάκια αλουμινίου περιλαμβάνουν ηλεκτρική ενέργεια, που έχει χρησιμοποιηθεί, κατά τη φάση της κατασκευής από τον βωξίτη μέχρι την αλουμίνα, μέχρι το αλουμίνιο, μέχρι το φύλλο αλουμινίου, μέχρι το τελικό προϊόν. Περιλαμβάνουν ενέργεια, έχουν καταναλώσει ενέργεια, για να παρασκευαστούν 100 με 150 κουτάκια, η οποία φτάνει για να ηλεκτροδοτήσει, ίσως, ένα μέσο νοικοκυριό για μία ολόκληρη μέρα.

Καταλαβαίνετε, λοιπόν, ποιο είναι το «έγκλημα» που συμβαίνει, όταν εμείς ερχόμαστε και απορρίπτουμε αυτά τα υλικά και τελικά οδηγούνται για ταφή. Το ίδιο ισχύει και με τα πλαστικά. Δίνουμε, λοιπόν, τη δυνατότητα στους Δήμους να πρέπει να δώσουν κίνητρα και να διευκολύνουν, να ελαφρύνουν από τα δημοτικά τέλη εκείνους τους πολίτες, που, πραγματικά, ενσωματώνουν αυτήν την κουλτούρα την φιλοπεριβαλλοντική. Αντίθετα, αυτοί οι οποίοι συνεχίζουν να απορρίπτουν ή να απορρίπτουν με ακόμη μεγαλύτερες ποσότητες, να πληρώνουν περισσότερο. Αυτό σημαίνει «πληρώνω όσο πετάω». Αυτό, λοιπόν, οδηγεί τελικά όλους προς τον ορθό δρόμο.

Το συγκεκριμένο σύστημα, το «πληρώνω όσο πετάω», καθίσταται υποχρεωτικό για όλους τους Δήμους, με πληθυσμό άνω των 100.000 κατοίκων, από την 1η Ιανουαρίου του 2023. Επίσης, από 1η Ιανουαρίου του 2028, όλοι οι Δήμοι, άνω των 20.000 κατοίκων θα πρέπει να έχουν ενσωματώσει στη λειτουργία τους το σύστημα «πληρώνω όσο πετάω».

Επίσης, με σκοπό την αποτροπή της ταφής, γνωρίζουμε, ότι, ήδη, έχει θεσμοθετηθεί το τέλος ταφής. Ερχόμαστε, λοιπόν, και το επικαιροποιούμε με τη συγκεκριμένη διάταξη. Από 1η Ιανουαρίου του 2022, λοιπόν, ορίζουμε έως 20 ευρώ, ανά τόνο απορριπτόμενων στερεών αποβλήτων, το οποίο θα κληθούν να το πληρώσουν οι Δήμοι. Αυτό αυξάνεται στα 35 ευρώ έως το 2025. Από την 1η Ιανουαρίου του 2026, στα 45 ευρώ, ενώ από την 1η Ιανουαρίου του 2027 σε 55 ευρώ ανά τόνο. Αυτό αποδίδεται στον Ελληνικό Οργανισμό Ανακύκλωσης από τους Φορείς Διαχείρισης Στερεών Αποβλήτων και θα αξιοποιηθούν αυτά τα χρήματα για την προώθηση της ανακύκλωσης και πολλά από αυτά θα αξιοποιηθούν πραγματικά, για να μπορέσουν οι Δήμοι να αναβαθμίσουν και τα «εργαλεία» που χρησιμοποιούν, τον εξοπλισμό, τα Κέντρα Διαλογής Ανακυκλώσιμων Υλικών, έτσι ώστε να μην απορρίπτουν, αλλά αν χρειάζεται να πληρώνουν αυτό το τέλος. Βέβαια, οφείλω να πω, ότι, επειδή περάσαμε και δύο χρόνια πανδημίας με πολλές δυσκολίες, ουσιαστικά, απαλλάσσουμε τους Δήμους από την υποχρέωση να πληρώσουν αυτό το τέλος για τα δύο χρόνια που προηγήθηκαν.

Για τον περιορισμό της εισφοροδιαφυγής δημιουργείται ένα αυστηρό πλαίσιο ελέγχου και κυρώσεων και λαμβάνονται σειρά μέτρων, όπως είναι η σύνδεση του Εθνικού Μητρώου Παραγωγών, το λεγόμενο ΕΜΠΑ, με το Γενικό Εμπορικό Μητρώο και άλλα συναφή Μητρώα. Να πούμε, ότι ένα μεγάλο πρόβλημα είναι η εισφοροδιαφυγή που υπάρχει. Δηλαδή, οι παραγωγοί, οι οποίοι οφείλουν να είναι συμβεβλημένοι με συστήματα εναλλακτικής διαχείρισης, δυστυχώς, δεν το κάνουν και με αυτόν τον τρόπο από τη μία, δημιουργούν πρόβλημα, γιατί υπάρχει ένα χρηματοδοτικό κενό το οποίο είναι απαραίτητο για να μπορέσουν τα συστήματα να λειτουργήσουν και από την άλλη, δημιουργείται και αθέμιτος ανταγωνισμός. Εδώ, λοιπόν, εισάγουμε κάποιες διατάξεις που τους δίνουμε τη δυνατότητα μέχρι τέλους του χρόνου να συμβληθούν, να μην πληρώσουν μεγάλη ποινή, αλλά από το τέλος του χρόνου και μετά, δηλαδή, από 01.1.2022 και μετά, θα είναι πολύ αυστηρές κυρώσεις και θα υπάρχει και μεγάλη οικονομική επιβάρυνση σε αυτούς, οι οποίοι παρόλα αυτά και παρόλη τη δυνατότητα που τους δίνουμε, δεν θα πάνε να συμβληθούν και θα συνεχίσουν να εισφοροδιαφεύγουν.

Εκσυγχρονίζονται και αξιοποιούνται οι διατάξεις για τη διαχείριση των αποβλήτων, εκσκαφών, κατασκευών και κατεδαφίσεων. Από την 1η Ιουλίου του 2022 επιβάλλεται η τοποθέτηση ηλεκτρονικού συστήματος εντοπισμού θέσης, GPS, σε όλα τα οδικά μέσα μεταφοράς επικίνδυνων αποβλήτων. Άρα, έρχεται η ψηφιοποίηση να βοηθήσει και την παρακολούθηση όλου του κυκλώματος, αλλά και τη διαχείριση, σε ό,τι αφορά στα προϊόντα αποβλήτων, εκσκαφών, κατασκευών και κατεδαφίσεων, ενώ ενδυναμώνεται και ο ρυθμιστικός και εποπτικός ρόλος του ΕΟΑΝ, όπως είπα και μέσα από την ενίσχυση της οικονομικής του βάσης.

Επίσης, στο νομοσχέδιο συμπεριλαμβάνονται μία σειρά από σημαντικές διατάξεις που έπρεπε να έρθουν. Δεν θέλαμε να περάσει ο χρόνος και να μην δώσουμε τη δυνατότητα αυτή τη στιγμή στον κλάδο της ενέργειας, κυρίως στους πολλούς Έλληνες συμπολίτες μας, τους «μικρούς», να μπορέσουν και αυτοί να συμβάλλουν στην εθνική προσπάθεια, για να πετύχουμε την ενεργειακή μετάβαση. Γι’ αυτό ερχόμαστε και φέρνουμε κάποιες ενεργειακές διατάξεις, οι οποίες είναι, πραγματικά, χρήσιμες.

Δίνουμε, για παράδειγμα, δυνατότητα να υπάρχει μεγαλύτερη ευελιξία στον ΔΕΔΔΗΕ να μπορεί να εκσυγχρονίζει τα δίκτυα και για να αυξηθεί η διείσδυση των Ανανεώσιμων Πηγών Ενέργειας. Και άρα, πολύ πιο γρήγορα, θα μπορεί ο διαχειριστής να αναβαθμίζει τα ηλεκτρικά δίκτυα σε περιοχές που είναι κορεσμένες και τώρα δεν μπορούν να έχουν πρόσβαση. Το αντιμετωπίζουν οι περισσότεροι στις περιοχές ευθύνης τους και στις εκλογικές τους περιφέρειες. Μέσα από αυτή τη διάταξη δίνουμε τη δυνατότητα, λοιπόν, να είναι πολύ πιο ευέλικτος ο ΔΕΔΔΗΕ και να προχωρήσει γρήγορα στην αναβάθμιση αυτών των δικτύων.

Στηρίζουμε τους μικρούς παραγωγούς ηλεκτρικής ενέργειας σε περιοχές που μέχρι τώρα δεν είχαν τη δυνατότητα να καταθέσουν αιτήσεις, όπως είναι η Κρήτη. Άρα, δίνουμε τη δυνατότητα ενός ηλεκτρικού χώρου για την εγκατάσταση φωτοβολταϊκών μέχρι 400 κιλοβάτ και με συνολική ισχύ 140 μεγαβάτ. Εκατό μεγαβάτ για ανεξάρτητους παραγωγούς και 40 μεγαβάτ για αυτοπαραγωγούς με τη διαδικασία του Net-Metering.

Επίσης, δίνουμε τη δυνατότητα στην Πελοπόννησο, ανοίγοντας ένα περιθώριο 86 μεγαβάτ συνολικής ισχύος, επαναλαμβάνω για μικρούς παραγωγούς, να μπορέσουν να κατασκευάσουν τα μέσα παραγωγής τους, 45 μεγαβάτ στις Κυκλάδες για μικρούς παραγωγούς και 40 μεγαβάτ στην Εύβοια. Επίσης, ακούστηκε από συναδέλφους, ότι θεσπίζεται ο μηχανισμός Παρακολούθησης και Εποπτείας Αγοράς Ενέργειας από τη ΡΑΕ. Εισάγεται η υποχρεωτική προσκόμισης εγγυητικής επιστολής 35.000 ευρώ για την έκδοση βεβαίωσης παραγωγού ή βεβαίωσης και για υφιστάμενα έργα, αλλά και για τα νέα έργα. Είχαμε προχωρήσει σε μία μεταρρύθμιση, σε ότι αφορά στην αδειοδοτική διαδικασία. Βέβαια, βλέπουμε πώς εξελίσσεται αυτό. Βλέπουμε, λοιπόν, ότι θα πρέπει να υπάρξει ένα αποδεικτικό, ότι, πράγματι, αυτός που έχει καταθέσει μία αίτηση, για να λάβει μία άδεια παραγωγού, έχει την οικονομική δυνατότητα να υλοποιήσει την επένδυση, για να μην μπλοκάρει ενεργειακό χώρο από άλλους που θα μπορούσαν και τελικά δεν έχουν πρόσβαση.

Γι’ αυτόν το λόγο, ερχόμαστε και θεσπίζουμε 35.000 ευρώ εγγυητική. Αυτό, όμως, δεν είναι «ξαφνικός θάνατος». Δίνουμε τη δυνατότητα έξι μηνών γι’ αυτούς που, ήδη, έχουν στα χέρια τους μία άδεια παραγωγής, να προλάβουν, να «ωριμάσουν» και να αποφασίσουν τελικά ποια από αυτά τα οποία έχουν καταθέσει, θα τα κατασκευάσουν και ποια όχι. Οφείλω να πω, ότι αυτό έχει προκύψει μετά από ευρεία διαβούλευση με όλους τους εμπλεκόμενους του ενεργειακού κλάδου και μέχρι τώρα φαίνεται, ότι τυγχάνει θετικής αντιμετώπισης.

Αναφορικά με τους δικαιούχους του Προγράμματος Στήριξης και Ανάπτυξης Μικρομεσαίων Επιχειρήσεων του «Πράσινου» Ταμείου για τις περιοχές της Κοζάνης, της Φλώρινας, αλλά και του Δήμου Μεγαλόπολης, ορίζεται, ότι οι προκαταβολές, αλλά και οι ενδιάμεσες πληρωμές ενίσχυσης δεν κατάσχονται, μέχρι του ποσού του 30% της τελικής πληρωμής. Εδώ υπήρχε πρόβλημα. Αναφερόμαστε σε επιχειρήσεις, οι οποίες, δυστυχώς, είναι βαλλόμενες, εξ αιτίας της μείωσης της δραστηριότητας της Δ.Ε.Η.. Δίνουμε, λοιπόν, τη δυνατότητα μέσα από χρήματα του «Πράσινου» Ταμείου, περίπου, 10 εκατομμύρια ευρώ αν θυμάμαι καλά, είναι το συνολικό ύψος αυτής της ενίσχυσης, για όλους, βέβαια, τους δικαιούχους που θα ενταχθούν, υπό συγκεκριμένες προϋποθέσεις που έχουν, ήδη, ανακοινωθεί, επειδή αυτοί χρώσταγαν και όταν είχαν οφειλές προς δημόσια ταμεία και δημόσιους Οργανισμούς, θα γινόταν κάποιος συμψηφισμός, όταν ερχόταν η ώρα της πληρωμής αυτής ενίσχυσης, ερχόμαστε και βάζουμε ένα πλαφόν, ότι αυτό μπορεί να γίνει, μέχρι το 30% μόνο της συνολικής ενίσχυσης, ώστε το υπόλοιπο 70% τελικά, να καταλήξει σε αυτόν που τα έχει ανάγκη. Γι’ αυτό το κάνουμε τελικά.

Επίσης, σε ότι αφορά στη νομοθεσία για τη χωροθέτηση ζωνών υποδοχής συντελεστή, με τις διατάξεις που έχουμε φέρει και θα σας περιγράψει, ακόμη καλύτερα, στην επόμενη συζήτηση, επί των άρθρων και στην Ολομέλεια, ο αρμόδιος Υφυπουργός, ο Νίκος Ταγαράς, που κάνει πολύ σημαντική δουλειά σε αυτό το κομμάτι, ολοκληρώνουμε έναν κύκλο νομοθετικών πρωτοβουλιών, για την εκκίνηση των τοπικών πολεοδομικών σχεδίων και βάζουμε φρένο, με αυτό τον τρόπο στην εκτός σχεδίου δόμηση. Πρόκειται για μία τεράστια μεταρρύθμιση που δεν έχει γίνει ποτέ στην Ελλάδα, όπως γνωρίζετε. Τολμούμε να την κάνουμε. Ξέρετε ότι ένα τοπικό πολεοδομικό σχέδιο, ένα τοπικό χωροταξικό μπορεί να έκανε χρόνια, δεκαετίες να ολοκληρωθεί, αν τελικά ολοκληρωνόταν και ποτέ. Εμείς ερχόμαστε, λοιπόν, να προσδιορίσουμε και να σχεδιάσουμε σε όλη την Ελλάδα, σε όλες τις δημοτικές ενότητες, να προδιαγράψουμε τι μπορεί να κατασκευάσει κάποιος, τι χρήση να έχει και με αυτό τον τρόπο, να ολοκληρώσουμε μέσα στα επόμενα χρόνια με χρήματα που έρχονται από το Ταμείο Ανάκαμψης.

Πάνω από 240 εκατομμύρια ευρώ θα αξιοποιηθούν από το Ταμείο Ανάκαμψης για τον εθνικό χωροταξικό σχεδιασμό της Ελλάδας. Είναι ένα τεράστιο έργο, το οποίο έχει εκκινήσει, ήδη, και θα σας πούμε, ότι είναι και από τα πρώτα έργα που έχουν ενταχθεί στο ταμείο ανάκαμψης για να λάβουν χρηματοδότηση. Οφείλω να πω, ότι έχει πολλές προκλήσεις. Δεν θα είναι μία εύκολη δουλειά, γιατί ένα τοπικό πολεοδομικό, ένα τοπικό χωροταξικό, που διαρκούσε δεκαετίες, τώρα να γίνεται μέσα σε λίγους μήνες, σε ένα-δύο χρόνια. Εμείς, όμως, είμαστε αποφασισμένοι, ενώ σε συνεργασία με το Τεχνικό Επιμελητήριο Ελλάδος, έχουμε προχωρήσει σε μία προγραμματική σύμβαση, προκειμένου να αναλάβει τα διαδικαστικά της ανάθεσης αυτών των μελετών σε τεχνικούς συμβούλους.

Δεν καταλαβαίνω για ποιον λόγο η Αξιωματική Αντιπολίτευση δεν θέλει να ενδυναμώσουμε τον ρόλο του Τεχνικού Επιμελητηρίου στη χώρα μας. Το Τεχνικό Επιμελητήριο αποτελεί ένα σύμβουλο, ανέκαθεν, της Πολιτείας. Εμείς θέλουμε να του δώσουμε ακόμη περισσότερη δύναμη. Θέλουμε να βοηθήσει, από τη στιγμή που είναι το, κατεξοχήν, αντικείμενο που εποπτεύει και εκπροσωπεί.

Δεν μπορώ να καταλάβω, γιατί δεν θα μπορέσει λοιπόν ένα Νομικό Πρόσωπο Δημοσίου Δικαίου να μπορέσει να βοηθήσει τη χώρα σε πάρα πολλούς τομείς που άπτονται της κατασκευής του κατασκευαστικού κλάδου των δημοσίων έργων, της χωροταξίας και της πολεοδομίας που είναι ένα αντικείμενο των μηχανικών.

Μου κάνει εντύπωση, λοιπόν, που άκουσα από εκπρόσωπο συνάδελφο του ΣΥΡΙΖΑ να ασκεί κριτική και να εκφέρει προβληματισμούς και ενστάσεις γι’ αυτό το οποίο πάει να κάνει. Δεν μπορώ να καταλάβω πού είναι η διαπλοκή; Μπορεί, δηλαδή, η Πολιτεία να κάνει διαπλοκή με το Τεχνικό Επιμελητήριο που ακούστηκε; Ακούστηκαν κάποια τερατώδη πράγματα σε αυτή την Αίθουσα. Κάνουμε μία δημόσια προγραμματική σύμβαση, όπως έχουμε τη δυνατότητα να την κάνουμε, ενώ στη συνέχεια, όλες οι αναθέσεις θα γίνουν μέσα από τον νόμο περί δημοσίων συμβάσεων που έχει ψηφίσει η Βουλή των Ελλήνων. Δεν μπορώ να καταλάβω που βρίσκουν αυτά τα «σκοτεινά» οι εκπρόσωποι και οι φίλοι συνάδελφοι της Αντιπολίτευσης.

Θέλω να πω, ότι με το σημερινό μας νομοσχέδιο, κυρίες και κύριοι συνάδελφοι, ανοίγουμε τον δρόμο, ώστε όλοι μαζί, η Πολιτεία, οι φορείς, οι πολίτες, να πετύχουμε τους φιλόδοξους στόχους για τη βέλτιστη διαχείριση των αποβλήτων, που θα έχει στο επίκεντρο την ανακύκλωση, τον σεβασμό προς τις αρχές της «κυκλικής» οικονομίας.

Επαναλαμβάνω, ότι αυτά που έχουμε σχεδιάσει, τα οποία μετά από συζήτηση θα ψηφίσουμε εδώ στη βουλή, είναι θέματα που για να υλοποιηθούν, απαιτούν τη συμμετοχή και τη συναίνεση όλων των πολιτών. Δεν μπορούμε εμείς με έναν νόμο να αλλάξουμε την κατάσταση, αν οι ίδιοι οι πολίτες δεν αναλάβουν ο καθένας το δικό του μερίδιο ευθύνης.

Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κυρίες και κύριοι συνάδελφοι, στο σημείο αυτό, ολοκληρώθηκε η 1η συνεδρίαση της Διαρκούς Επιτροπής Παραγωγής και Εμπορίου. Υπενθυμίζω, ότι αύριο στις 09.00΄ έχουμε την ακρόαση των φορέων και στις 12.00΄ την 3η συνεδρίαση με την ψήφιση, επί της αρχής, του σχεδίου νόμου και τη συζήτηση των άρθρων.

Σας ευχαριστώ. Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Γιόγιακας Βασίλειος, Μπακογιάννη Θεοδώρα (Ντόρα), Σενετάκης Μάξιμος, Χειμάρας Θεμιστοκλής (Θέμης), Πέρκα Θεοπίστη (Πέτη), Φάμελλος Σωκράτης, Αρβανιτίδης Γεώργιος, Συντυχάκης Εμμανουήλ, Βιλιάρδος Βασίλειος και Αρσένης Κρίτων-Ηλίας.

Τέλος και περί ώρα 13.05΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ**

**ΒΑΣΙΛΕΙΟΣ ΓΙΟΓΙΑΚΑΣ**